Garage badhalukuran hedhithan gondakah - The Press\nގަރާޖުތައް ބަދަލުކުރަން ހެދިތަން ގޮނޑަކަށް\nޢާއިޝަތު ޝާޒްލީން 15 June 2019, 11:52\nއިންޑަސްޓްރިއަލް ވިލޭޖް ސަރަހައްދަށް އަޅާފައިވާ ކުންޏާއި ޕާކްކޮށްފައިވާ ވެހިކަލްތައް / ފޮޓޯ: ހުސައިން މަޚްތޫމް | ދަ ޕްރެސް\nހިރި ނުލެވޭ ވަރަށް މާލެ ތޮއްޖެހުމުގެ ސަބަބުން މާލޭގައި ދިރިއުޅޭ ދެ ލައްކައެއްހާ މީހުންނަށް ވަނީ އެތައް ދަތިތަކަކާ ކުރިމަތިލާން ޖެހިފައެވެ. އެގޮތުން ކޮންކްރީޓް މަސައްކަތްތަކާއި ގޭހާއި ތެލުގެ މަސައްކަތް ނުވަތަ ބޮޑެތި ވޯކްޝޮޕްތަކުގެ މަސައްކަތްތަކަކީ ތޮށްޖެހިފައި މާލޭގެ އާންމު ދިރިއުޅުމަށް އުނދަގޫތަކެއް ފޯރާ ކަންކަމެވެ. މިކަންކަން ރަނގަޅު ކޮށް ދިނުމަށްޓަކައި ސިނާއީ މަސައްކަތްތައް ކުރާ ފަރާތްތަކަށް ހާއްސަކޮށް 2016 ވަނަ އަހަރު މާލޭގެ ހުޅަނގު ދެކުނު ސަރަހައްދުން 6.9 ހެކްޓަރުގެ ބޮޑު ބިމެއް ހިއްކައި "އިންޑަސްޓްރިއަލް ވިލެޖް" ގާއިމް ކުރަން ފެށުނެވެ.\nމާލޭގެ ހަލަބޮލި މާހައުލަށް އިތުރު ލުޔެއް ލިބިގެންދާނެ ކަމަށް ބުނެ ކުރީ ސަރުކާރުން ފައްޓައިގެން ތަރައްގީ ކުރަމުން އައި އިންޑަސްޓްރިއަލް ވިލެޖްގެ މަސައްކަތް މިއަދާ ހަމައަށް އައިއިރު ރައްޔިތުން މިތިބީ އަންތަރީސް ވާ ހިސާބަށް ގޮސްފައެވެ. ގުދަންތަކާއި ގަރާޖްތައް ފަދަ ސިނާއީ މަސައްކަތް ކުރާ ތަންތަން އެއް ސަރަހައްދަކަށް ބަދަލުކުރުމުގެ ޕްލޭނެއްގެ ދަށުން ބިން ހިއްކައިގެން ގާއިމް ކުރި އިންޑަސްޓްރިއަލް ވިލެޖް މިހާރު ފެންނަނީ ގޮނޑެއްގެ ސިފައިގައެވެ.\nއެ ސަރަހައްދަށް ވަދެލުމާއެކީ ފެންނަމުން ދަނީ އެ ސަރަހައްދުގައި ޕާކްކޮށްފައިވާ އެތައް އުޅަނދުތަކެވެ. އޭގެ އިތުރުން އެހިސާބަށް ރަނގަޅަށް ބަލާލައިފި ނަމަ އެ ސަރަހައްދަށް އަޅާފައިވާ ކުނި ބުނި އެތަނުގައި ޕާކްކޮށްފައިވާ ވެހިކަލްތަކަށް ވުރެ ގިނަކަން ފާހަގަ ވާނެއެވެ. މިފަދައިން އެ ސަރަހައްދަށް އުކާފައިވާ ކުނި ބުނިތަކުގެ ތެރޭގައި ހިމެނެނީ ގޮދަޑިތަކާއި ލަކުޑީގެ ބާވަތުގެ އެއްޗެއްސާއި އަންނައުނާއި ފެންނަން ނުޖެހޭތަކެއްޗާއި އެހެންގޮސް އެތައް އެއްޗެއް އެހިސާބުން ފެންނަ ކަން ފާހަގަކޮށްލެވެއެވެ. ދަޅާއި، ޓައްޕާއި ހަމާއި، ކަރުދާހާއި، ޕްލާސްޓިކް ފަދަ ތަކެތިވެސް އެހިސާބުން ފެންނަލެއް މަދެއް ނޫނެވެ.\nއިންޑަސްޓްރިއަލް ވިލޭޖް ސަރަހައްދަށް އަޅާފައިވާ ކުނިތައް\nމި މައްސަލައިގައި "ދަ ޕްރެސް" އިން ކުރި ސުވާލަކަށް ޖަވާބު ދެއްވަމުން ޕްލޭނިންގް މިނިސްޓްރީގެ މީޑިއާ އޮފިޝަލް ވިދާޅުވީ، އިންޑަސްޓްރިއަލް ވިލޭޖް ތަރައްގީ ކުރުމުގެ މަސައްކަތް އެމްޓީސީސީގެ ފަރާތުން އެއްކޮށް ނިމިފައި ނުވާތީ، މުޅި ސަރަހައްދު އެކީ މިނިސްޓްރީއާ ހަވާލު ކޮށްފައި ނުވާ ކަމަށެވެ. އެހެންކަމުން އެ ސަރަހައްދު މޮނިޓާ ކުރުމުގެ މަސައްކަތް ކުރިއަށް ގެންދަނީ އެމްޓީސީސީއާއި މިނިސްޓްރީއާ ގުޅިގެން ކަމަށެވެ.\nޕްލޭނިންގް މިނިސްޓްރީން ބުނީ، އެ ސަރަހައްދަށް ކުނި ބުނީގެ ގޮތުގަޔާއި އެހެނިހެން ގޮތްގޮތުން އަޅާފައިވާ ތަކެތި ނެގުމުގެ މަސައްކަތް އެ މިނިސްޓްރީން ކުރަމުން ދާ ކަމަށެވެ. އެގޮތުން އެ ތަކެތި ނެގުމާއި، ވަގުތީ ގޮތުން އެ ސަރަހައްދު އެކި ބޭނުންތަކަށް ތަރުތީބުކުރުމުގެ މަސައްކަތް ކުރިއަށް ގެންދާ ކަމަށްވެސް އެ މިނިސްޓްރީން ބުނެއެވެ.\n"ދަ ޕްރެސް" އަށް މައުލޫމާތު ދެއްވަމުން މާލެ ސިޓީ ކައުންސިލްގެ ޑެޕިއުޓީ މޭޔާ ޝާމާއު ޝަރީފް ވިދާޅުވީ، ޕްލޭނިންގް މިނިސްޓްރީން އިންޑަސްޓްރިއަލް ވިލެޖް ސާފުކުރުމުގެ މަސައްކަތް ރޯދަމަހުން ފެށިގެން ކުރިއަށްގެންދާ ކަމަށެވެ. އެތަނުގައި ހުރި ބައެއް ދަގަނޑުތަކާއި ސާމާނުތައް ނެގުމަށް މިދިޔަ ބުރާސްފަތި ދުވަހުވެސް ސިޓީ ކައުންސިލުގައި މަޝްވަރާތަކެއް ކުރެވުނުކަމަށް ޝަމާއު ވިދާޅުވިއެވެ. އެތަން ސާފުކުރުމަށްފަހު ޕްލޭންކޮށްފައި އޮތްގޮތަށް އެތަން ތަރައްގީ ކުރުމުގެ މަސައްކަތް ކުރިއަށް އޮތް ދެމަހެއްހާ ހިސާބުގައި ނިމޭނެ ކަމަށާއި އޭރުން ދެން އެތަން އޮންނާނީ ސާފުކޮށް ކަަމަށް އޭނާ ވިދާޅުވިއެވެ.\n"މާލޭގެ އެއްވެސް ތަނެއްގައި ކުނި ހުރުމަކީ އަޅުގަނޑުމެން ބޭނުންވާ ގޮތެއް ނޫން. މާލެ ސާފުކޮށް ބެލެހެއްޓުމައްޓަކައި އެކި ފަރާތްތަކާއި މަޝްވަރާވެސް ކޮށް ހަދަން. ޕްލޭނިންގް އިން އެތަން ސާފުކުރަން ފައްޓާފައިވީ ރޯދަމަސްތެރޭގައި. އެތަން ސާފުކޮށްފައި ޕްލޭންކޮށްފައި އޮތްގޮތަށް އެތަން ތަރައްގީ ކުރުމުގެ މަސައްކަތް ކުރިއަށް އޮތް ދެމަހެއްހާ ހިސާބުގައި ނިމޭނެ ކަމަށް މި ބަލަނީ. އޭރުން ދެން އެތަން އޮންނާނީ ސާފުކޮށް"\nކުނީގެ އިތުރުން އެތަނުގައި ޕާކްކޮށްފައިވާ ވެހިކަލްތަކަށް ބާލާލާއިރު އެތައް ޓެކްސީއެއް އެ ސަރަހައްދުގައި ޕާކްކޮށްފައިވާ ކަން ފާހަގަކޮށްލެވެއެވެ. "ދަ ޕްރެސް" އަށް މައުލޫމާތު ދެމުން ފުލުހުން ބުނީ، އިންޑަސްޓްރިއަލް ވިލެޖު ސަރަހައްދުގައި ގަވާއިދާ ހިލާފަށް ޕާކް ކޮށްފައި ހުންނަ ވެހިކަލްތައް ވަކި ހާއްސަ އިވެންޓަކާ ގުޅިގެން މެނުވީ ފިޔަވަޅު ނާޅާ ކަމަށާއި އެ ފަދަ އިވެންޓަކަށް އެތަން ހުސްކުރާނަމަ އުޅަނދުތައް ޓޯކޮށް އެކަމަށް ހާއްސަ ފިޔަވަޅު އަލާ ކަމަށެވެ. އެފަދައިން ކަން ކުރާ ސަބަބްެއް ކަމަށް ފުލުހުން ބުނީ އެއީ އެތަނުގައި އުޅަނދު ޕާކް ކުރުމުގެ ސަބަބުން އާންމުކޮށް މާލޭގެ ޓްރެފިކަށް ބާރު ބޮޑު ނުވާތީ ކަމަށެވެ.\nއެ ސަރަހައްދަކީ ރަސްމީކޮށް ހަތަރު ފުރޮޅުލީ އުޅަނދު ޕާކްކުރުމަށް ހުއްދަ ދީފައިވާ ސަރަހައްދެއް ނޫން ކަމަށް ވެސް ފުލުހުން ބުނެއެވެ. މީގެ އިތުރުން މިހާރު ސަރުކާރުގެ ވުޒާރާތަކާ ގުޅުގެން އެ ސަރަހައްދު ހުސް ކުރުމުގެ މަސައްކަތް ކުރުމަށް ރާވަމުން ދާ ކަމަށާއި އަދި އެ މަސައްކަތް ފެއްޓޭނެ ވަކި ތާރީހެއް ނޭނގޭ ކަމަށްވެސް ފުލުހުން މައުލޫމާތު ދެއެވެ.\nއިންޑަސްޓްރިއަލް ވިލޭޖް ސަރަހައްދަށް އަޅާފައިވާ ކުނި / ފޮޓޯ: ހުސައިން މަޚްތޫމް | ދަ ޕްރެސް\nއިންޑަސްޓްރިއަލް ވިލޭޖްގައި ޕާކްކޮށްފައިވާ ދުއްވާ އެއްޗިއްސާ ގުޅޭ ގޮތުން ޝަމާއު ވިދާޅުވީ، ޕާކް ކުރެވޭނެ ތަންތަން ވަކިން އެނގޭނެހެން ޒޯންތައް ކުރާހާފައި ފާހަގަވާން ހުންނާނެ ކަމަށެވެ. އިންޑަސްޓްރިއަލް ވިލެޖަކީ އަދި ނުނިމި އޮތް ތަނަކަށްވެފައި އެތަނުގައި އެފަދަ އުޅަނދުތައް ޕާކްކޮށް ހެދުމަކީ މުޅިން މަނާ ކަމެއް ކަމަށެވެ. މީގެ އިތުރުން ޝާމާއު ވިދާޅުވީ ހަތަރު ފުރޮޅުލީ އުޅަނދުތައް ރަޖިސްޓާ ކުރެވޭނީ ގަރާޖެއްގައި ޖައްސައިގެން ކަމަށާއި އަދި އެފަދަ ވެހިކަލްތައް ޕާކް ކުރެވިފައި ހުންނަން ވާނީ އެ ގަރާޖުތަކުގައި ކަމަށް އޭނާ ވިދާޅުވިއެވެ.\n"ޖުމްހޫރީ ޕާކް ކަހަލަ ތަންތަނުގައި ވެސް ނުހުންނާނެ ޕާކް ނުކުރެވޭނެއެކޭ ޖަހާފައެއް. އެކަމަކު އެ ސަރަހައްދަކު ވެސް ޕާކެއް ނުކުރެވޭނެ. ޕާކް ކުރެވޭ ތަންތަން ހުންނާނެ ވަކިން ފާހަގަކޮށްފައި، ޕާކް ކުރާ ފަރާތްތަކަށް ވެސް އެނގެން ޖެހޭނެ މި ޕާކް ކުރެވެނީކީ ހުއްދައޮތް ތަނެއްގައި ނޫންކަން. އެހެންމީހުންނާށް ދިމާވެދާނެ ދައްޗަކަށް އެއްވެސް ވަރަކަށް ވިސްނައެއް ނުލާ. ހަގީގަތުގައި އެއީ ކުރެވޭނެ ކަންކަމެއް ނޫން"\nއުޅަނދު ދުއްވާ ފަރާތްތަކަށް ޕާކް ނުކުރެވޭ ކަހަލަ ސަރަހައްދުތަކުގައި ޕާކް ކުރަނީ އެކަން އެނގިހުރެ ކަމަށް ވިދާޅުވަމުން ޝަމާއު ވިދާޅުވީ އާންމުންނަށް ވާނެ އުނދަގުލާ މެދު އެމީހުން ނުވިސްނާ ކަމަށެވެ. ކަންތައްތައް ނުބެލެހެއްޓި ބޮއްސުން ލާފައި އޮތުމުގެ ސަބަބުން ހަމަ ކިރިޔާ ތަންކޮޅެއް ފެންނަ އިރަށް ގޮސް އެތަނެއްގައި އުޅަނދު ޕާކް ކުރާ ކަމަށާއި އެއީ އެގޮތަށް އެކަން ނުކުރެވޭނެ ކަމަށް އޭނާ ވިދާޅުވިއެވެ.\nމީގެ އިތުރުން އެ ސަރަހައްދު އަލުން ރީޕްލޭން ކުރުމަށް ހަމަޖެހިފައި ވަނީ މިހާރު މާލެއަށް ދިމާވެފައިވާ އެންމެ މުހިއްމު އާބަން މައްސަލަތަކަށް ރިއާޔަތްކޮށް މާލޭގައި ދިރިއުޅޭ އާންމު ރައްޔިތުންނާ ގުޅުން ހުރި އިޖްތިމާއީ ހަރަކާތްތަކަށް މަގުފަހިވާ ގޮތަށް ކަމަށް ޕްލޭނިންގް މިނިސްޓްރީން ބުނެއެވެ.\nމި ސަރަހައްދަށް ވަދެ ނުކުމެ ހަދާ ފަރާތްތަކަށް މިހާރުވެސް މިތަނަށް އެތައް އަދަދެއްގެ ކުނި ބުނި އަޅާފައިވާ ކަަން ފާހަގަކުރެވޭނެއެވެ. ކުންޏަކީ މީހެއްގެ އެހީއަކާ ނުލާ އެތަނަށް ދާނެ އެއްޗެއް ނޫނެވެ. މި ކަން މިގޮތަށް ބަޔަކު ކުރަމުން ދާ އިރު މިތަނަށް މިފަދައިން ކުނި އަޅާ ބަޔަކު ހޯދަން މަސައްކަތް ނުކުރަނީ ކީއްވެގެންތޯ އެއީވެސް އުފެދޭ ވަރަށް ބޮޑު ސުވާލެކެވެ.\nއިންޑަސްޓްރިއަލް ވިލެޖުގައި ހުރި މިފަދަ ކުނިތައް ނަގާ ސާފު ކުރުމަށް މަދު ޒުވާނުން ކޮޅެއް ކޮށްފައިވާ މަސައްކަތަށް ގިނަ ބައެއް ތައުރީފް ސޯޝަލް މީޑިއާގައި ދިޔައީ އޮއްސަމުންނެވެ. ނަމަވެސް މިފަދައިން ހުންނަ ތަންތަނަށް އަޅާ ކުނިތައް ސާފު ކުރުމަކީ އަމިއްލަ ފަރުދީ ޒިންމާއެއްގެ ގޮތުގައި ދެކިގެން އުޅޭ މީހުން މަދެވެ.\nޓްވިޓާގައި ޝާއިއުކޮށްފައިވާ ޕޯސްޓްގައި އެ ޒުވާނާ ބުނެފައި ވަނީ އޭނާގެ މަދު ރަހްމަތްރިންތަކެއް ވެގެން ކުނި ނެގުމަށް ކުރި ޗެލެންޖުގައި 15 ގޯނި ފުރާ ކުނި އިންޑަސްޓްރިއަލް ވިލޭޖްގެ ކުޑަ ސަރަހައްދަކުން ނަގާފައިވާ ކަމަށެވެ. އެ ސަރަހައްދުން ގާތްގަނަޑަކަށް އެ ދުވަހު އެ ޒުވާނުން ނަގާފައި ވަނީ ބައި ޓަނުގެ ކުނި ކަމަށް އޭނާ ބުނެފައި ވެއެވެ. މަގުތަަކަށް ކުނި އެޅުމުގެ މި ފަދަ ކަންކަން ހުއްޓުމަކަށް ގެނައުމުގެ ވިސްނުން ގެންގުޅޭ މިޒުވާނާ ބުނެފައި ވަނީ ކުނި އެޅެމުގެ ކުރިން ދެވަނަ ފަހަަރަކަށް ވިސްނާލުމަށެވެ.\nރަނގަޅު ވެއްޓެއް ބިނާކުރުމަށް ކަނޑައަޅައިގެން މުޅި މާލެތެރެ ސާފުކޮށް ބެލެހެއްޓުމުގެ ބޭނުމުގައި މި ސަރުކާރުން، މިއަހަރު ފެށުނު އިރު ވަނީ މުޅި މާލެތެރެ ސާފުކުރަން ނުކުމެ އެތައް ދިވެހި ރައްޔިތުންނެއް ވެގެން މާލޭގެ މިފަދަ ސަރަހައްދުތައް ސާފު ކޮށްފައެވެ. ނަމަވެސް ދުވަސްކޮޅެއް ވެސް ނުވެ މާލޭގެ އިންޑަސްޓްރިއަލް ވިލެޖް ސަރަހައްދަށް ކުނި ގިނަވެ އެ ސަރަހައްދަކީ "މާލޭ މުނިސިޕަލްޓީ ގޮނޑެކޭ" ތަފާތެއް ނެތް ވަރަށް އެ ސަރަހައްދު ވަނީ މުޑުދާރު ކޮށްފައެވެ.\nއިތުރު ލިޔުންތައް ރިޕޯޓް މާލެ ސިޓީ ސަރުކާރު މަޝްރޫއުތައް ޕޮލިސް


ސައިފް އާއި ދަރިފުޅު ސާރާ އެކުގައި ފިލްމެއް ކުޅެނީ! |\nއޮކްޓޯބަރ 7, 2018 30 0\nސައިފް އާއި ދަރިފުޅު ސާރާ އެކުގައި ފިލްމެއް ކުޅެނީ!\nބޮލީވުޑްގެ ބަތަލް ސައިފް އަލީ ހާން އެނާގެ ދެވަނަ ފިލްމު ކުންފުނި އުފެއްދިކަން އިއުލާނު ކޮށްފި އެވެ.\nއެ އުފާވެރި ހަބަރަށް ފަހު ބުނީ އެ ކުންފުނިން ހަދާ ފުރަތަމަ ފިލްމުގެ މަސައްކަތް ޑައިރެކްޓަރު ނިތިން ކައްކަރް އާއި އެކު ކުރުމަށް ނިންމާފައިވާ ކަމަށެވެ. ފުރަތަމަ ފިލްމުގެ ނަމަކަށް ދީފައިވަނީ “”ޖަވާނި ޖާނެމަން” އެވެ.\nއެ ފިލްމަކީ 40 އަހަރުގެ ބައްޕައަކާއި އޭނާގެ ޒުވާން އަންހެން ދަރިފުޅުގެ ވާހަކަ ކިޔައިދޭ އާއިލީ ކޮމެޑީ ފިލްމެކެވެ. މި ފިލްމުގައި ބައްޕަގެ ރޯލުން ފެނިގެންދާނީ ސައިފް ކަމަށް އޭނާ ބުނެފައިވާއިރު ދަރިފުޅުގެ ރޯލުން ފެނިގެންދާ އަންހެން ކުއްޖާގެ ނަމެއް ހާމައެއް ނުކުރެ އެވެ.\nއެކަމަކު ރިޕޯޓުތައް ބުނާގޮތުގައި އެ ފިލްމުގައި ސައިފްގެ ދަރިފުޅުގެ ރޯލުން ފެނުން އެންމެ ގާތީ އޭނާގެ ދަރިފުޅު ސާރާ އަލީ ހާން އެވެ. ސާރާ ބޮލީވުޑަށް ތައާރަފުވާނީ އަންނަ ޑިސެމްބަރު 28 ވަނަ ދުވަހު ރިލީޒް ކުރުމަށް ހަމަޖެހިފައިވާ “ސިމްބާ” އިންނެވެ.\nސައިފް މިފަހަރުއ ުފެއްދި ފިލްމު ކުންފުްޏަކީ އޭނާގެ އަމިއްލަ ކުންފުންޏެކެވެ. އެ ކުންފުނީގެ ނަމަކީ ބްލެކް ނައިޓް ފިލްމްސް އެވެ.


IGMH Dialysis Unite – Average koh dhuwaalaku 50-60 meehun hidhumaiy hoadhaa – އަޙްމަދު ރިޟުވާން\nއެވެރެޖްކޮށް ދުވާލަކު ގާތްގަނޑަކަށް2ލީޓަރު ފެން ކުޑަކަމުދާތަކެތީގެ ގޮތުގައި ކިޑްނީއިން އުފައްދާ، ބްލެޑާއިން ބޭރުކޮށްދެއެވެ. ކިޑްނީގައި ކުދިކުދި މިލިޔަނެއްހާ “ނެފްރޯންސް” ނުވަތަ ފުރޭނި ހުރެއެވެ. ނުސާފުލޭ ކިޑްނީއަށް އައުމުން މި ނެފްރޯންސްތަކުން އެތަކެތި ފުރާނާ، ބޭނުންވާތަކެތި ބެހެއްޓުމަށްފަހު، ދެން ހުރި ތަކެތި ވަކިކޮށްލައެވެ. މީގެ އިތުރުން، ކިޑްނީއިން ލޭގެ ޕްރެޝަރ ކޮންޓްރޯލްކުރާ ހޯމޯންއާއި އަދި ބައެއް އެހެނިހެން ހޯމޯންވެސް އުފައްދައެވެ.\nކިޑްނީ ފެއިލްވުމުގެ މައްސަލައަކީ ރާއްޖޭގައިވެސް މިހާރު ކަންބޮޑުވާ މިންވަރަށް ފާހަގަކުރެވެމުންދާ މައްސަލައެކެވެ. ތަފާސް ހިސާބުތައް ދައްކާގޮތުން 185 މީހުން ކިޑްނީ ފެއިލްވުމުގެ ސަބަބުން ހަމައެކަނި އައި.ޖީ.އެމް.އެޗްގެވެސް މިވަގުތު ޑައިލިސިސްގެ ޚިދުމަތް ހޯދަމުންގެންދެއެވެ. ކިޑްނީ ފެއިލްވުމަށް މައިގަނޑުގޮތެއްގައި މެދުވެރިވާ ދެ ސަބަބަކީ ހަކުރު ބައްޔާއި، ލޭގެ ޕްރެޝަރ މައްޗަށް ދިއުމެވެ.\nކިޑްނީ ދެގޮތަކަށް ފެއިލްވެދާނެއެވެ. ފުރަތަމަ ގޮތަކީ، އެކިޔުޓް ކިޑްނީ ފެއިލިއަރ ނުވަތަ ވަގުތީގޮތުން ކިޑްނީ ފެއިލްވުމެވެ. މިހެން ދިމާވަނީ ބައްޔެއްގެ ސަބަބުން ނުވަތަ ހަށިގަނޑުގެ ތެރެއަށް ދާ ވިހައެއްގެ ސަބަބުން ކިޑްނީއަށް ބާރުބޮޑުވުމުންނެވެ. ދެވަނަ ގޮތަކީ ކްރޮނިކް ކިޑްނީ ފެއިލިއަރ ނުވަތަ ދާއިމީގޮތަކަށް ކިޑްނީ ފެއިލްވުމެވެ. މިއީ މަޑުމަޑުން ކިޑްނީ ފެއިލްވަމުންގޮސް ކިޑްނީ އެއްކޮށް ފެއިލްވުމެވެ.\nކިޑްނީ ފެއިލްވުމުން ފެންނަ ބައެއް ޢަލާމާތްތަކުގެ ތެރޭގައި ކުޑަކަމުދާ އެއްޗިއްސަށް ބަދަލުއައިސް، ކުޑަކަމުދާ އެއްޗެހީގައި ލޭގެ ކުލަ ހުރުމާއި، ގައިގެ އެތަންމިތަން ހިރުވުމާއި، މާބޮޑަށް ވަރުބަލިވުން ހިމެނެއެވެ. ހަމައެހެންމެ އަތާއި ފަޔާއި މޫނު ދުޅަވުމާއި، ނޭވާ ކުރުވުމަކީވެސް މިކަމުގެ ޢަލާމާތެކެވެ. މިފަދަ ޢަލާމާތްތައް ކުއްލިއަކަށް ފެންނާކަށް ނުފަށަފާނެއެވެ. އަދި ބައެއް ޙާލަތްތަކުގައި ކިޑްނީ ފެއިލްވެފައިވާކަން އެތައް ދުވަހެއްފަހުންވެސް އެނގުން އެކަށީގެންވެއެވެ.\nކިޑްނީ މުޅިން ފެއިލްވެއްޖެނަމަ އިޚްތިޔާރުކުރުން އޮތީ ދެ ފަރުވާއެކެވެ. އެއީ ޑައިލިސިސްހެދުން ނުވަތަ ކިޑްނީ ޓްރާންސްޕްލާންޓް ކުރުން ނުވަތަ ކިޑްނީއެއް ލެއްވުމެވެ. ޢާއްމުގޮތެއްގައި ޑައިލިސިސް ހަދަންޖެހެނީ ކިޑްނީގެ މަސައްކަތް %15 އަށް ނުވަތަ އެއަށްވުރެ ދަށަށް ދިއުމުންނެވެ.\nރާއްޖޭގައި ޑައިލިސިސްގެ ޚިދުމަތަކީ މީގެކުރިން ލިބެންނެތް ޚިދުމަތެކެވެ. މިޚިދުމަތް ހޯދުމަށް އަވައްޓެރި ޤައުމުތަކަށް ދަތުރުކޮށް، މިކަމަށް ވަރަށް ބޮޑު ޚަރަދެއްވެސް ކުރަންޖެހެއެވެ. އަދި އެތައް ދުވަހެއް ޤައުމުން ބޭރުގައި ހޭދަކޮށް ދަތި ދުވަސްތައް ހޭދަކުރަންޖެހެއެވެ. ނަމަވެސް ރާއްޖޭގައިވެސް ޑައިލިސިސްގެ ޚިދުމަތް ފަސޭހަކަމާއެކު ހޯދޭނޭ އިންތިޒާމް މިހާރު މިވަނީ ހަމަޖެހިފައެވެ. އައި.ޖީ.އެމް.އެޗްގައި ޤާއިމުކޮށްފައިވާ ޑައިލިސިސް ސެންޓަރުން ދުވާލެއްގެ މައްޗަށް އެވެރެޖްކޮށް 50 އާއި 60 ދެމެދުގެ އަދަދެއްގެ މީހުން މި ޚިދުމަތް ހޯދައެވެ. ޑައިލިސިސްގެ ފަރުވާ ލިބިގަންނަ މީހާ ސަމާލުކަން ދޭންވީ، ޞިއްޙީ ފަރުވާ ދެއްވާ ބޭފުޅުންގެ ލަފަޔާއި، އިރުޝާދާ އެއްގޮތަށް އޭނާގެ ދިރިއުޅުމުގެ ވައްޓަފާޅި މިފަރުވާޔާ ގުޅޭގޮތަށް ބައްޓަން ކުރުމަށެވެ.


ރައީސްގެ ދެ ކަންބަލުން ރާއްޖެ ވަޑައިގެންފި | Sandhaanu\nރައީސްގެ ދެ ކަންބަލުން ރާއްޖެ ވަޑައިގެންފި\nނުރަސްމީ ދަތުރުފުޅެއްގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު އާއި އަނބިކަނބަލުން ފަޒުނާ އަހުމަދު ސްރީލަންކާއަށް ކުރެއްވި ދަތުރުފުޅު ނިންމަވާލެއްވުމަށްފަހު އެނބުރި ރާއްޖެވަޑައިގެންފި އެވެ.\nރައީސް އޮފީހުން ބުނީ ރައީސްގެ ދެކަނބަލުން ލަންކާއަށް ކުރެއްވި އަމިއްލަ ދަތުރުފުޅު ނިންމަވާލެއްވުމަށްފަހު މިއަދު 8:12 ގައި ރާއްޖެ ވަޑައިގެންފައިވާ ކަމަށެވެ.\nއީދު ބަންދާ ދިމާކޮށް ރައީސް ސާލިހުގެ ދެކަނބަލުން ލަންކާއަށް ވަޑައިގެންނެވީ މި މަހުގެ 20 ވަނަ ދުވަހުއެވެ.\nރައީސުލްޖުމްހޫރިއްޔާގެ ދެކަނބަލުން ސްރީލަންކާއަށް ކުރެއްވި ދަތުރުފުޅުފައި އެގައުމުގެ ރައީސް ގޮތާބަޔާ ރާޖަޕަކްސަގެ އަރިހަށް އިހްތިރާމުގެ ޒިޔާރަތެއް ކުރެއްވިއެވެ.\nމި ޒިޔާރަތުގައި ކޮވިޑް-19 ކޮންޓްރޯލްކުރުމަށް ކުރެވޭ މަސައްކަތާއި، އެ މަސައްކަތުގައި ހުރި ގޮންޖެހުންތަކާ ގުޅޭގޮތުން ލަންކާގެ ރައީސާއެކު މަޝްވަރާކުރެއްވިއެވެ.\nއަދި ދިވެހިރާއްޖެއާއި ސްރީލަންކާއާއި ދެމެދު އޮތް ގުޅުން އިތުރަށް ވަރުގަދަ ކުރުމާ ގުޅޭ ގޮތުން ވެސް މަޝްވަރާކުރައްވާފައި ވެއެވެ.


SunOnline: COVID aa gulhigen mathee thauleemah kurimathi vaa dhathi thah bahlavaifi\nކޮވިޑާ ގުޅިގެން މަތީ ތައުލީމަށް ކުރިމަތިވާ ދަތިތައް ބައްލަވައިފި\nއަހުމަދު ޖައިޝަން 10 May 2020, 19:36\nއޮންލައިންކޮށް ބޭއްވި ބައްދަލުވުމެއްގައި ނައިބު ރައީސް ފައިސަލް ނަސީމް ވަނީ ހަޔާ އެޑިއުކޭޝަން މިނިސްޓަރާއި އިސްވެރީންނާ މަޝްވަރާކޮށް ހާލަތު ބައްލަވާފައި -- ސަން ފޮޓޯ/ ފަޔާޒު މޫސާ\nމިހާރު ފެތުރެމުންދާ ކޮވިޑް-19 އާ ގުޅިގެން މަތީ ތައުލީމު ފޯރުކޮށްދިނުމާއި މަތީ ތައުލީމު ހާސިލުކުރާ ފަރާާތްތަކުގެ ކަންތައްތައް އިންޒާމުކޮށް އެކަންތައް ކުރިއަށްދާގޮތާއި ހުރި ގޮންޖެހުންތައް ނައިބު ރައީސް ފައިސަލް ނަސީމް ބައްލަވައިފި އެވެ.\nމަތީ ތައުލީމާ ގުޅޭގޮތުން މައުލޫމާތު ހޯއްދެވުމަށް ނައިބު ރައީސް ފައިސަލް ވަނީ މިއަދު އޮންލައިންކޮށް ހަޔާ އެޑިއުކޭޝަން މިނިސްޓަރު ޑރ. އިބްރާހީމް ހަސަން އާއި އެ ދާއިރާއާ ގުޅޭ އިސްބޭފުޅުންނާ ބައްދަލުކުރައްވާފައެވެ.\nމިއަދުގެ ބައްދަލުވުމުގައި ހަޔާ އެޑިއުކޭޝަން މިނިސްޓްރީން ދެމުންގެންދާ ހިދުމަތްތަކާއި ކިޔަވާކުދިންގެ ކަންކަން ބެލެހެއްޓުމުގައި ކަންކަން އިންތިޒާމުކުރެވިގެން ކުރިޔަށްދާގޮތުގެ މައުލޫމާތު އެމަނިކުފާނު ހޯއްދަވާފައިވެއެވެ.\nއެގޮތުން ކޮވިޑް-19 އާ ގުޅިގެން ހަޔާ އެޑިއުކޭޝަންގެ ދާއިރާގެ ކަންކަން ކުރިޔަށްގެންދިއުމަށް ރޭވިފައިވާގޮތާއި ރާއްޖޭން ބޭރުގައި ކިޔަވަމުންދާ ދިވެހި ދަރިވަރުންގެ ކަންތައްތައް ބަލަހައްޓަވަމުންދާ ގޮތްތަކާއި އެދަރިވަރުންނަށް މި ހާލަތުގައި ކުރިމަތިވާ ގޮންޖެހުންތައް ހައްލުކުރުމަށް އަޅަމުންގެންދާ ފިޔަވަޅުތަކުގެ އިތުރުން ކަނޑައަޅާފައިވާ އުސޫލުތަކާ ގުޅޭގޮތުން މިއަދުގެ ބައްދަލުވުމުގައި މަޝްވަރާކުރައްވާފައިވެއެވެ.\nއެ ބައްދަލުވުމުގައި ވާހަކަފުޅު ދައްކަވަމުން މިނިސްޓަރު ޑރ. އިބްރާހީމް ހަސަން ވިދާޅުވީ މަތީ ތައުލީމުގެ ކަންތައްތައް ކުރިއަށް ގެންދިޔުމުގައި އެންމެ އިސްކަމެއް ދެވިގެންދާނީ މީހުން ބިނާކުރުމަށް ކުރެވިދާނެ މަސައްކަތާ ގުޅޭ ޕްރޮގްރާމުގެ މަސައްކަތްތައް ކަމަށެވެ.\nއަދި ހަމަ އެއާއެކު މިނިސްޓަރ ވަނީ މިހާރު ރާއްޖޭން ބޭރުގައި ޕްރައިވެޓްކޮށް އަދި ސަރުކާރުގެ ސްކޮލާޝިޕްގައި ކިޔަވަމުންދާ ކުދިންނަށް ދިމާވެދާނެ ފައިސާގެ ދަތިކަން ހައްލުކުރުމަށް މަސައްކަތްތަކެއް ކުރެވެމުންދާކަމުގައި ވިދާޅުވެފައެވެ.\nމިއަދުގެ ބައްދަލުވުމުގައި ހަޔާ އެޑިއުކޭޝަން ދާއިރާގެ އިސްވެރީން ވަނީ ކޮވިޑަށްފަހު މަތީ ތައުލީމު ކުރިއަށް ގެންދާނެގޮތުގެ ޕްލޭންތަކާ ބެހޭގޮތުން، ނައިބު ރައީސަށް މައުލޫމާތު ހިއްސާކުރައްވާފައެވެ.


Anna season gai ves fennaany City'in: Guardiola\nއަންނަ ސީޒަނުގައި ވެސް ފެންނާނީ ސިޓީން: ގާޑިއޯލާ\nސިޓީއާއިއެކު ގާޑިއޯލާ ހަދައިފައިވާ ކޮންޓްރެކްޓް ހަމަވާނީ 2021 ގައި\nގާޑިއޯލާ ބުނީ ސިޓީއާއި އެކު ރެކޯޑްތަކެއް ހެދިއްޖެކަމަށް\nސިޓީއިން މެޗުތަކަށް ނުކުންނަނީ މޮޅުވާން\nކ. މާލެ 18 ޖެނުއަރީ 2020 | ހޮނިހިރު 21:50 1,761\nކުރިޔަށް އޮތް ސީޒަނުގައި ވެސް މެންޗެސްޓާ ސިޓީއިން ފެންނާނެ ކަމަށް އެޓީމުގެ ކޯޗު ޕެޕް ގާޑިއޯލާ ބުނެފިއެވެ.\nމިސީޒަނުގައި ސިޓީއިން ނެރެމުންދާ ދަށް ނަތީޖާތަކުގެ ސަބަބުން އެޓީމުގެ ކޯޗު ކަމުން ގާޑިއޯލާ މި ސީޒަނަށްފަހު ވަކިކުރާނެ ކަމަށް ބެލެވިފައިވަނިކޮށް ގާޑިއޯލާ މީޑިއާއަށް ދިން އިންޓަވިއުއެއްގައި ބުނީ ކުރިޔަށް އޮތް ސީޒަނުގައި ވެސް އޭނާ ފެންނާނީ ސިޓީގެ ކޯޗުގެ ގޮތުގައި ކަމަށާއި އެކަމުގެ ޔަގީންކަން އޭނާއަށް އެބައޮތް ކަމަށެވެ.\nގާޑިއޯލާ ބުނީ ސިޓީއާއި އެކު ރެކޯޑްތަކެއް ހެދިއްޖެކަމަށާއި ސިޓީގެ ކޯޗުކަމުން އޭނާ ވަކިނުކުރާހާ ހިނދަކު އޭނާ ފެންނާނީ ސިޓީގެ ކޯޗުކަމުން ކަމަށެވެސް ގާޑިއޯލާ ބުންޏެވެ. އިތުރަށް ގާޑިއޯލާ ބުނީ ސިޓީ ކިތަންމެ ދަށް ނަތީޖާތަކެއް ނެރެމުންދިޔަ ނަމަވެސް އޭނާ ސިޓީ ދޫކޮށް ނުލާނެ ކަމަށާއި ސިޓީގައި އިތުރު ކާމިޔާބީތައް ހޯދުމަށް މަޑުކުރަން ބޭނުންވާ ކަމަށެވެ.\nމީގެ އިތުރުން ގާޑިއޯލާ ބުނީ އެއްވެސް ކޯޗަކު އަބަދު މެޑަލްއާއިއެކު ސީޒަނެއް ނުނިންމާނެ ކަމަށާއި ފުޓުބޯޅައިގައި އަންނާނީ މޮޅުވާ ފަހަރާއި ބަލިވާ ފަހަރު ކަމަށެވެ. އަދި ސިޓީގެ ކުޅުންތެރިންނަކީ މޮޅުވާން މަސައްކަތްކުރާ ކުޅުންތެރިންތަކެއް ކަމަށާއު ކޮންމެ މެޗަކަށް ވެސް ސިޓީއިން ނިކުންނާނީ މޮޅުވުމަށް ކަމަށެވެ.\nގާޑިއޯލާ ބުނީ މި ސީޒަނުގަ، އެޓީމުން ވި ކޮންމެ ބައްޔަކީ ކުޅުންތެރިންނަށް ހެދުނު ގޯސް ތަކުން ވި ބައްޔެއް ކަމަށާއި، އެކަން އޭނާ ގަބޫލު ކުރާ ކަމަށެވެ. އަދި\nލިވަރޕޫލަށް ވުރެ 14 ޕޮއިންޓް ފަހަތުން އޭނާގެ ޓީމު ތާވަލުގެ ދެވަނައިގައި އޮތް ކަން ޓީމުގެ މެނޭޖްމެންޓުންވެސް ގަބޫލު ކުރަން ޖެހޭ ކަމަށެވެ.\nގާޑިއޯލާގެ ކޯޗު ކަމުގެ ދަށުގައި، ސިޓީން ވަނީ 2017-18 ވަނަ އަހަރުގެ އިނގިރޭސި ޕްރިމިއަރ ލީގު ކާމިޔާބު ކޮށްފައެވެ. އަދި އެ ޓީމު ވެގެން ގޮސްފައިވަނީ ފުރަތަމަ ފަހަރަށް 100 ޕޮއިންޓް ހަމަކޮށް ލީގު ކާމިޔާބު ކުރި ޓީމަށެވެ. ނަމަވެސް މި ސީޒަނުގައި ސިޓީގެ ފަރާތުން ފެނިގެން ގޮސްފައިވަނީ ދަށް ކުޅުމެކެވެ\nއިނގިރޭސި ޕްރިމިއާ ލީގު ތާވަލުގެ އެއްވަނައިގައި ލިވަރޕޫލުން އޮތީ ކުޅުނު 21 މެޗުން ލިބުނު 61 ޕޮއިންޓާއެކުގައެވެ. ސިޓީއިން ތާވަލުގެ ދެވަނައިގައި އޮތީ ކުޅުނު 22 މެޗުން ލިބުނު 47 ޕޮއިންޓާއެކުގައިއެވެ. ސިޓީއިން ކުޅުނު 22 މެޗުގެ ތެރެއިން މޮޅުވެފައިވަނީ 15 މެޗުންނެވެ. އަދި ދެ މެޗުން އެއްވަރު ވެފައިވާއިރު ސިޓީ ވަނީ ފަސް މެޗުން ބަލިވެފައެވެ.


Covid-19: Hrithik Ge Ehee Anehkkaaves Aamunnah - Vaguthu\nކޮވިޑް-19: ރިތިކްގެ އެހީ އަނެއްކާވެސް އާއްމުންނަށް\nބޮލީވުޑްގެ މަޝްހޫރު ތަރި ރިތިކް ރޯޝަން އަނެއްކާވެސް ދުވަހު މުސާރައަށް މަސައްކަތް ކުރާ މީހުންނަށް އެހީ ފޯރޮކޮށްދިނުމަށް ނިންމައިފިއެވެ.\nމީގެ ކުރިންވެސް ރިތިކް ވަނީ އިންޑިއާގެ ބޮޑުވަޒީރުގެ ނަރެންދްރަ މޯދީގެ ކެއާ ފަންޑަށް ވެސް އެހީ ފޯރުކޮށްދީފައެވެ. އަދި މީގެ އިތުރުން އޭނާ ވނީ ކާބޯތަކެތި ލިބުމަށް ދަތިވެފައިވާ މީހުން އަށް ކާބޯތަކެތި ފޯރުކޮށް ދިނުމަށް 1.2 ލައްކަ އިންޑިއަން ރުޕީސް ވަނީ ހަދިޔާ ކޮށްފައެވެ. އޭގެ އިތުރުން ރިތިކް ވަނީ އިތުރު 25 ލައްކަ ރުޕީސް ގެދޮރުނެތް ކާބޯތަކެތި ލިބުމަށް ދަތިވެފައިވާ މީހުން އަށް ކާބޯތަކެތި ފޯރުކޮށްދިނުމަށް އެހީ ވުމުގެ ގޮތުން ދީފައެވެ.\nރިތިކްގެ އިތުރުން ބޮލީވުޑްގެ އިތުރު ފަންނާނުންވެސް ވަނީ މިހާރު ހަލުވި ކަމާއިއެކު ފެތުރެމުންދާ ކޮވިޑް-19 އާއި ގުޅިގެން އިންޑިއާގެ އިގުތިސާދަށް ލިބެމުންދާ ގެއްލުން ކުޑަ ކުރުމަށާއި އެގައުމުގެ ހާލު ޖެހިފައި ތިބި މީހުން އަށް އެހީތެރިކަން ފޯރުކޮށްދީފައެވެ. އޭގެތެރޭގައި ވަރުން ދަވަން، އަކްޝޭ ކުމާރު، ރަޖްނީކާންތު، ކަޕިލް ޝަރުމާ، ޕްރިޔަންކާ ޗޮޕްރާ، ކަރީނާ ކަޕޫރު އަދި އަނުޝްކާ ޝަރުމާ ވެސް ހިމެނެއެވެ.\nމިބަލި ފެތުރުން ކޮންޓްރޯލް ކުރުމުގެ ގޮތުން އިންޑިއާ އޮތީ ފުރަބަންދުކޮށްފައެވެ. މި މުއްދަތުގެ ތެރޭގައި އާންމު ފަރާތްތަކަށް ބޭރަށް ނިކުމެ އުޅުން މަނާ ވާނެއެވެ.\nއިންޑިއާ ފުރަބަންދުކުރުމާއި ގުޅިގެން އިންޑިއާގެ ފިލްމު އިންޑަސްޓްރީގެ ހުރިހާ ފިލްމު ޕްރޮޑަކްޝަނެއް ވަނީ ހުއްޓާލާފައެވެ. އަދި ސިނަމާއަށް ނެރުމަށް ހަމަޖެހިފައިވާ ގިނަ ފިލްމުތަކެއް ވަނީ ނެރޭނެ ވަކި ތާރީހެއް ނެތް ގޮތަށް ފަސްކޮށްފައެވެ. އޭގެއިތުރުން ސްޓާޕްލަސް، ކަލާސް، ޒީޓީވީ އިން ގެނެސްދޭ ޑްރާމާތައް ގެނެސް ދިނުން ވެސް ވަނީ ހުއްޓާލާފައެވެ.\nރިތިކް އެންމެ ފަހުން ފެނިގެން ގޮސްފައިވަނީ ސިދާތު އާނަންދު ޑައިރެކްޓްކޮށް ނެރުނު "ވާރ" އިން އެވެ. މި ފިލްމުން ރިތިކްގެ އިތުރުން ލީޑު ރޯލުން ޓަރިގާ ޝްރޮފް އާއި ވާނީ ކާޕޫރު ވަނީ ފެނިގެން ގޮސްފައެވެ.\nއައްޑޫސިޓީ މީދޫއިން އިތުރު ދެ މީހަކު ފައްސިވެއްޖެ\n20 އަހަރުން މަތީގެ މީހުންނަށް ވެކްސިން ދޭން ފަށަނީ\nއޭޕްރީލް 16, 2020 20:52\nސްޓާޕްލަސް، ކަލާސް، ޒީޓީވީ އަދި ސޮނީ ޓީވީ އާ ެއއހެން ޗެނެލް ތަކުން ގެނެސްދޭ ޑްރާމާތަ އް ގެނެސް ދިނުން މެދުކަނޑަ އެއ އް ނުލާ އާއޕިސޯޑުތަ އް ގެނެސް ނުދެނީ ކުރީގެ އެޕިސޯޑްތަކާ ކުރީގެ ޑްރާމާތަ އް ގެނެސްދޭ


Trump ge "Muslimun manaa" siyaasathah Obama hamala dhevvaifi\nޓްރަމްޕްގެ "މުސްލިމުން މަނާ" ސިޔާސަތައް އޮބާމާ ހަމަލާ ދެއްވައިފި\nއޮބާމާއާި ޓާރޕްގެ ޕޯސްޓަރެއް: އޮބާމާ ވަނީ ޓަރަމްޕގެ މުސްލިމުން މަނާ ކުރާ ސިޔާސަތައް ވަރުގަދަ ރައްދެއް ދެއްވަާފަ ---\nމުސްލިމުންނަށް އެމެރިކާ ބަންދުވެ މަނާ ކުރަންޖެހޭ ކަމަށް ވިދާޅުވެ ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓްރަމްޕް ދެއްކެވި ވާހަކަފުޅަށް އެމެރިކާގެ ރައީސް ބަރަކް އޮބާމާ ވަރުގަދަ ރައްދެއް ދެއްވައިފި އެވެ.\nއޮބާމާ ވިދާޅުވީ އެމެރިކާގައި މުސްލިމުން މަނާ ކުރުމަށް ނުވަތަ މުސްލިމުންނަށް ކަންކަން މަނާ ކުރަން ޓަރަމްޕް ގެންގުޅުއްވާ ސިޔާސަތަކީ އެމެރިކާގެ ހަގީގީ ސިފައެއް ނޫނަ ކަމަށެވެ. އޮބާމާ އަދި ވިދާޅުވީ މުސްލިމުންނާ މެދު ވަކި ގޮތަކަށް ކަންކަން ކުރުމާއި، މުސްލިމުން އެކަހެރިކޮށް ކަންކަމުގައި ހުޅަނގުގެ މީހުން އިސް ކުރުމަކީ އެމެރިކާއަށް ވަކި ސަލާމަތްތެރިކަން ބޮޑުވާނެ ކަމެއް ނޫން ކަމަށެވެ.\n"އަހަރެމެން އެމެރިކާ މީހުން ދެކެން ބޭނުންވާ އެމެރިކާގެ ސިފައެއް ނޫން އެއީއަކީ،" އޮބާމާ ވިދާޅުވި އެވެ.\nމިދިޔަ އާދިއްތަ ދުވަހު އެމެރިކާގެ އޮލާންޑޯގައި ހުންނަ ނައިޓް ކުލަބަކަށް ދިން ހަމަލާއާ ގުޅިގެން ހޯމަ ދުވަހު ޓްރަމްޕް ވިދާޅުވީ، އޭނާ ރައީސް ކަމަށް އިންތިހާބުވެ ވަޑައިގެންފިނަމަ، މުސްލިމުން މަނާ ކުރުމުގެ ސިޔާސަތު ތަންފީޒު ކުރައްވާނެ ކަމަށާއި އެގޮތުން މުސްލިމުންނަށް އެމެރިކާއަށް ވަނުމަށް ހުރަސް އަޅާނެ ކަމަށެވެ.\nއެވާހަކަ އަށް އިޝާރާތް ކުރައްވާ އޮބާމާ ވިދާޅުވީ އޮލާންޑޯއަށް ހަމަލާ ދިނީ އެމެރިކާއިން ބޭރު ބައެއް ނޫން ކަމަށާއި އެއީ އެމެރިކާގެ އެތެރެއިން ރޭވިގެން އައި، އެމެރިކާގެ ރައްޔިތަކު ދިން ހަމަލާއެއް ކަމަށެވެ.\n"އެމެރިކާގެ ހުރިހާ މުސްލިމުންނާ މެދު އަހަރެމެން ތަފާތުކޮށް ކަންތައް ކުރަންވީތަ؟ ވަކި ދީނެއް ގަބޫލު ކުރާތީ އެބަޔަކާ މެދު ތަފާތު ކުރުން ގެންގުޅެންވީތަ؟" އެމެރިކާގެ މަރުކަޒީ ބޭންކުގައި ވާހަކަފުޅު ދައްކަވަމުން އޮބާމާ ވިދާޅުވިއެވެ.\nއޮބާމާ އާއި ޓްރަމްޕްކީ މީގެ ކުރިންވެސް ސިޔާސީ ގޮތުން ބަހުގެ ހަމަލާތައް ބަދަލު ކުރައްވާފައިވާ ދެ ބޭފުޅުންނެވެ. އެގޮތުން 2011 ވަނަ އަހަރު ޓަރްމަޕް ވަނީ އޮބާމާއަކީ އެމެރިކާގެ ރައީސްކަން ކުރުމުގެ ހައިސިއްޔަތު ލިބިފައިވާ ބޭފުޅެއް ނޫން ކަމަށް ވެސް ވިދާޅުވެފައެވެ.\nޓްރަމްޕް އޭރު ވިދާޅުވީ އޮބާމާ އުޅުއްވަނީ އުފަންދުވަހުގެ ސެޓްފިކެޓް އޮޅުވާލައިގެން ކަމަށާއި، އޮބާމާއަކީ އެމެރިކާއަށް އުފަން ބޭފުޅެއް ނޫން ކަމަށެވެ. އެމެރިކާގެ ގާނުނު ބުނާ ގޮތުން އެމެރިކާއަށް އުފަން ނޫން މީހަކަށް އެމެރިކާގެ ރައީސްކަމެއް ނުކުރެއްވޭނެ އެވެ.\nބަރަކް އޮބާމާ ޑޮނަލްޑް ޓްރަމްޕް


Raajjeygai banking nizaamah rangalhu payment gateway'eh gaaimu...\nރާއްޖޭގެ ބޭންކިން ނިޒާމަށް ރަނގަޅު ޕޭމަންޓް ގޭޓްވޭއެއް ގާއިމުކުރަން އެބަޖެހޭ: މަލީހު\nއެމްއެމްއޭއިން ނޭޝަނަލް ޕޭމަންޓް ސިސްޓަމްގެ ނަމުގައި ޕޭމަންޓް ގޭޓްވޭއެއް ގާއިމު ކުރުމުގެ މަސައްކަތް އެބަކުރެވޭ\nކ. މާލެ | 16 އޮކްޓޯބަރ 2019 | ބުދަ 18:46 | 2,853\nރައީސް އިބްރާހިމް މުހައްމަދު ސޯލިހް، އަދި މިނިސްޓަރ މަލީހް ޖަމާލް - ރައީސް އޮފީސް\nއޮންލައިން ޕޭމަންޓް ގޭޓްވޭއެއް ރާއްޖޭގައި ގައިމުވެފައި ނުތުމަކީ ބޮޑު ގޮންޖެހުމެއް ކަމަށާއި ރާއްޖޭގެ ބޭންކިންގެ ނިޒާމަށް އެބަދަލު އަންނަން ޖެހޭ ކަމަށް މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުހައްމަދު މަލީހު ޖަމާލު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމެޓީން ބުދަ ދުވަހު، ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މަލީހުއާއި އެދާއިރާއާ ގުޅުންހުރި އިދާރާތަކުގެ ބޭފުޅުންނާއެކު ބޭއްވި ބައްދަލުވުމުގައި ކޮމެޓީގެ މެމްބަރުންނަށް މައުލޫމާތު ދެއްވައްމުން މިނިސްޓަރު މަލީހު ވިދާޅުވީ ރާއްޖެ ޑިޖިޓަލް އިކޮނޮމީއާ ދިމާލަށް މިސްޜަބް ޖަހާފައިވާއިރު، ރަނގަޅު ޕޭމަންޓް ގޭޓްވޭއެއް ނެތުމަކީ މިހާރުވެސް ދިމާވަމުންދާ ބޮޑު ގޮންޖެހުމެއް ކަމަށެވެ.\n"ޑިޖިޓަލް އިކޮނޮމީއަކަށް ދިއުމަށްޓަކައި، ރާއްޖޭގެ އެންމެބޮޑު އިގްތިސާދީ އެއްމަސައްކަތަކީ ފަތުރުވެރިކަން. ފަތުރުވެރިކަމުގައި ހަރަކާތްތެރިވާ ޓުއަރ އޮޕަރޭޓަރުންނަށް މިވަގުތު ޖެހިފައިވާ އެންމެބޮޑު ގޮންޖެހުމަކީ ހަގީގަތުގައި ކޮންވެންޝަނަލް ނިޒާމުގެ ތެރެއިން ވިޔަފާރި ކުރެވޭކަށެއް ނެތް. އޮންލައިން ނިޒާމަކާ ދިމާލަށް އެބޭފުޅުން ދާން އެބަޖެހޭ." މަލީހު ވިދާޅުވި އެވެ.\nމިނިސްޓަރ މަލީހް ވިދާޅުވީ ހަގީގަތުގައި ބޭންކް އޮފް މޯލްޑިވްސްގެ ގޭޓްވޭ މިވަގުތު ހިލޭ ލިބުނުކަމުގައި ވީނަމަވެސް އަދިވެސް ބޮޑެތި ގޮންޖެހުންތައް އެބަހުރި ކަމަށެވެ.\n"ބައެއް ޓްރެވަލް އެޖެންސީތަކުން އެބަބުނޭ ތިމަންނަމެންނަށް ބޭންކް އޮފް މޯލްޑިވްސްގެ ގޭޓްވޭ މެދުވެރިކޮށް ހަދާ ޕޭމަންޓްތައް މިލިބެނީ އެއްމަސް ދުވަސް ފަހުންނޭ. ބައްލަވާ ރާއްޖޭގެ ޓޫރިޒަމްގެ ވިޔަފާރިކުރާ ފަރާތްތައް ބުކިން ހެދުމަށްފަހު، އައުމުގެ ކުރިން ރިސޯޓްތަކަށް ލާރިދައްކަން އެބަޖެހޭ. އެހާބޮޑު ކޭޝް ފްލޯއެއް ޓްރެވަލް އެޖެންސީތަކުގައި ހުންނަން އެބަޖެހޭ. އަޅުގަނޑުމެން ގަބޫލުކުރާ ގޮތުގައި ބީއެމްއެލަށް ޕޭމަންޓް ޕްރޮސެސްވުމާއެކު އެއޮންނަ އުސޫލެއްގެ ތެރެއިން ވީއެންމެ އަވަހަކަށް ޓްރެވަލް އެޖެންސީތަކަށް ލިބުމަކީ މުހިއްމު ކަމެއް." މަލީހު ވިދާޅުވި އެވެ.\nމީގެއިތުރުން މަލީހު ވިދާޅުވީ، ޑިޖިޓަލް އިކޮނޮމީއަށް ދިއުމަށްޓަކައި މި ސަރުކާރުގެ ލީގަލް ފްރޭމްވޯކްގެ މަސައްކަތް ކުރެވެމުންދާ ކަމަށެވެ.\n"ރާއްޖޭގެ މަރުކަޒީ ބޭންކުން މިހާރު ގާއިމު ކުރަމުން އެބަދޭ ނޭޝަނަލް ޕޭމަންޓް ސިސްޓަމްގެ ނަމުގައި ޕޭމަންޓް ގޭޓްވޭއެއް. އެއީ ރާއްޖޭގެ އިގްތިސާދަށް އިންގިލާބީ ބޮޑު ބަދަލެއް އަންނާނެ ކަމެއް، ފުރިހަމގޮތުގަިއ އިމްޕްލިމެންޓް ކުރެވިއްޖެނަމަ،" މިނިސްޓަރު މަލީހު ވިދާޅުވި އެވެ.


Zidane enburi Real Madrid ah Zidane enburi Real Madrid ah\nޒިދާން އެނބުރި ރެއާލް މެޑްރިޑަށް\nރިއަލްމެޑްރިޑްގެ ކޯޗު ޒިދާން: ފޮޓޯ-ޒިންހުއާ\nރެއާލް މެޑްރިޑްގެ ކޯޗަކަށް ކުރީގެ ކޯޗު ޒައިނެދީން ޒިދާން ހަމަޖައްސައިފިއެވެ.\nރެއާލް މެޑްރިޑާއިއެކު ޖެހިޖެހިގެން3އަހަރު ޗެމްޕިއަންސް ލީގު އުފުލާލި ކޯޗު އެކުލަބު ދޫކޮށްލީ މިދިޔަ ސީޒަނަށްފަހުއެވެ. އޭރު ކުލަބު ދޫކޮށްލަމުން ޒިދާން ބުނީ އިތުރު ކާމިޔާބީތައް ހޯދަން ކުލަބަށް ބަދަލްތަކެއް ބޭނުންވާކަމަށެވެ.\nޒިދާންގެ ފަހުން ކުލަބާއި ހަވާލްވި ދެ ކޯޗުންވެސް މަގާމުން ދުރުކުރީ ނަތީޖާތައް ގޯސްވުމުގެ ސަބަބުންނެވެ. މި ސީޒަން ހުސް އަތާ ނިންމާލަން ޖެހިފައިވާއިރު، އެންމެ ފަހުން އަމިއްލަ ދަނޑުގައި ކުޅުނު ތިން މެޗުންވެސް ރެއާލްވަނީ ބަލިވެފައެވެ.\nރެއާލް މެޑްރިޑްގެ ކޯޗުކަމާއި ޒިދާން އަލުން ހަވާލްވުމުން ކުލަބުގެ ސަޕޯޓަރުން އަންނަނީ އެކަމާއި އުފާފާޅުކުރަމުންނެވެ. ގިނަ ބަޔަކު ގަބޫލުކުރާ ގޮތުގައި ކުލަބަށް އެންމެ ބޭނުންވެފައިވާ ބަދަލަކީވެސް ޒިދާން އެނބުރި ކުލަބާއި ގުޅުމެވެ.\nއެނބުރި އައުމަށްފަހު ޒިދާން ބުނީ އޭނާ ރެއާލް މެޑްރިޑަށް އެނބުރި މިއައީ ރަނގަޅު ޗުއްޓީއަކަށްފަހުކަމަށާއި، ރެއާލް މެޑްރިޑުން ގުޅައިގެން ނޫނެކޭ ބުނުމަކީ އޭނާ ބޭނުންވާނެ ގޮތެއް ނޫންކަމަށެވެ.\nޒިދާން އެނބުރި ކުލަބަށް މިއައީ 2022ވަނަ އަހަރުގެ ސީޒަންގެ ނިޔަލަށެވެ. އަދި މި ސީޒަނަށްފަހު ކުޅުންތެރިން ހޯދުމަށް 300 މިލިއަން ޕައުންޑްގެ ބަޖެޓެއް އޭނާއަށްދޭން ކުލަބުންވަނީ ނިންމާފައިއެވެ.


Emergency ambulance hidhumathah hotline eh gaaim kohffi | Jazeera\tއެމަޖެންސީ އެމްބިއުލާންސް ހިދުމަތަށް ހޮޓްލައިނެއް - Jazeera\nއެމަޖެންސީ އެމްބިއުލާންސް ހިދުމަތަށް ހޮޓްލައިނެއް ގާއިމް ކޮށްފި\nމަރިޔަމް ނިމާ ހަސަން June 11, 2021 587 views0\nއެމަޖެންސީ އެމްބިއުލާންސް ހިދުމަތް ހޯދަން ގުޅާނެ ހޮޓްލައިން ނަމްބަރެއް ގާއިމްކޮށްފިއެވެ.\nކޮވިޑް-19 އާ ގުޅުން ހުރި އެމަޖެންސީތަކުގައި ގުޅަން ކަނޑައަޅާފައިވާ ހޮޓްލައިން ނަންބަރަކީ "100" އެވެ. މި ހޮޓްލައިން މެދުވެރިކޮށް، ގުޅާ އެމަޖެންސީތަކުގެ ތެރޭގައި ވާހަކަދައްކަން އުނދަގޫވާ މިންވަރަށް ނޭވަ ކުރުވުން، މެދު ނުކެނޑި މޭގައި ރިއްސުން އަދި ހެޔަށް ގޮތްވުން ހިމެނެއެވެ.\nކޮވިޑް-19އާ ގުޅުން ހުރި އެމަޖެންސީތަކުގައި ގުޅަން ހާއްސަ ހޮޓްލައިނެއް ކަނޑައަޅާފައި މިވަނީ، އެމްބިއުލާންސްގެ ހިދުމަތް ލަސްވުމުގެ ސަބަބުން، ސިއްހީ ފަރުވާ ނުދެވިގެން އުމުރުން 10 އަހަރުގެ ކުއްޖަކު މަރުވި ހާދިސާއާ ގުޅިގެންނެވެ.\nއެ ހާދިސާގައި ކަން ހިނގާފައިވާ ގޮތް ކަމަށް ހެލްތުން ބުނީ އެމްބިއުލާންސް ލަސްވީ، އެމްބިއުލާންސްއާ ހަމައަށް މެސެޖު ދިޔަލެއް ލަސްވެގެން ކަމަށެވެ. މިފަދަ ހާދިސާއެއް ތަކުރާރު ވިޔަ ނުދިނުމަށް އެޅި ފިޔަވަޅުތަކުގެ ތެރެއިން އެއް ފިޔަވަޅަކީ އެމްބިއުލާންސްގެ ހިދުމަތަށް އާ ހޮޓްލައިނެއް ގާއިމް ކުރުމެވެ.\nއެމަޖެންސީ އެމްބިއުލާންސް ހިދުމަތަށް ހޮޓްލައިނެއް


SunOnline: #VAAHAKA: Yaaraae Loabi Dheyshey... - 13\nޔާރާއެ ލޯބިދޭށޭ... 13\nޔަޝްފާ ޙުސައިން 20 Feb 2021, 10:07\nދާއޫދުގެ ފަހަތުން އާއިޝާ ހިނގައިގަތެވެ. އެންމެންވެސް ތިބީ ވާނުވާ ނޭނގިފައެވެ. ހަމްދަރުދީގެ ނަޒަރަކުން، ޖިލްވާއަށް ބަލައިލެވުނީ ޖުއާން އަށެވެ. ޖުއާން އިނީ އިސްޖަހާލައިގެންނެވެ. ޒެނިލްގެ ހިތް ފާޑަކަށް ތެޅެމުން ދިޔައެވެ. ކުއްލިއަަކަށް ބައްޕައަށް ވީ ގޮތަކުން ޖުއާން ވެސް އިނީ ވާނުވާ ނޭނގިފައެވެ. އޭނަގެ އުޅުމަށް ފާޑުކިޔަންޖެހޭފަދަ ގޮތަކަށް އޭނަ ޖިލްވާ އާއިމެދު ކަންތަކެއް ނުކުރެއެވެ. ވީއިރު އެފަދަ ގޮތަކަށް ފާޑު ކިޔާ އެކަން ބޮޑުކޮށްލީ ކީއްވެ ހެއްޔެވެ؟ ހާއްސަކޮށް ޖިލްވާގެ ކުރިމަތީގައި އޭނަގެ އަގު ވެއްޓުނުހެން ހީވެ، ޖުއާންގެ ހިތުގައި ޖެހުނެވެ. ޖިލްވާ ފެނުނުފަހުން ދާއޫދަށް ބަދަލުތަކެއް އައިސްފިކަން އެންމެނަށްވެސް އެނގުނެވެ. އެކަމަކު ނޭނގުނީ، އެއީ ކޮންކަހަލަ ބަދަލެއް ކަމެވެ.\n"އެއީ ޒެނިލް ކޮންތާކުން ގެނައި އަންހެން ކުއްޖެއް؟..." ދާއޫދުގެ ސުވާލު އަޑު އިވުމުން އާއިޝާ ހިނިތުންވެލައިފިއެވެ.\n"ދަރިފުޅު ގޮސް ޖިލްވާކުރެން އަހާލަންވީނު..." އާއިޝާ ހުރީ ދާއޫދު ޖިލްވާ އާއި ބެހޭގޮތުން ކުރާނެ ސުވާލަކަށް އެ ޖަވާބު ދޭން ތައްޔާރަށް ކަހަލައެވެ.\n"ނޫނޭ..." ދާއޫދު ދެކޮޅު ހެދިއެވެ.\n"ދަރިފުޅަށް އެ އަންހެންކުއްޖާ ކަމުނުދަނީތަ؟..." އާއިޝާގެ އަޑުގައި ކަންބޮޑުވުމުގެ އަސަރު ވިއެވެ.\nފުން ވިސްނުމެއްގެ ތެރޭގައި ހުރެފައި، ދާއޫދު ދެފަރާތަށް ބޯ ހޫރައިލިއެވެ. އެ އަންހެންކުއްޖާ ފެނުމުން، މާޒީގެ ހަނދާންތައް އޭނަގެ ހިތަށް އުނދަގޫ ކުރަން ފަށައިފިއެވެ.\n"ޒެނިލްއަށް އޭނަ ކަމުދަންޏާ، އަހަރެންގެ އިތުރު ޝަކުވާއެއް ނެތް..." ދާއޫދުގެ ޖަވާބުން އާއިޝާގެ ހިތަށް ހަމަޖެހުން ލިބުނެވެ.\nޒެނިލް އާއި ޔޯހަން ތިބީ ކެފޭއެއްގެ ކައުންޓަރު ކައިރީގައެވެ. އާދައިގެ މަތީން ޒެނިލް ހުރީ، މާސްކު އަޅައި މޫނު ނިވާކޮށްލައިގެންނެވެ. ކައުންޓަރުގައި ހުރި ކުއްޖާ އޯޑަރު ދެނީ ކޮން އެއްޗަކަށްތޯ ސުވާލުކޮށްލުމުން، ޒެނިލް ބަލައިލީ ޔޯހަންގެ މޫނަށެވެ.\n"ޓޫ އައިސްޑް އެމެރިކާނޯ..." ޔޯހަން ބުންޏެވެ.\nކޮފީ ހިފައިގެން ދެމީހުން އެކުގައި ބޭރަށް ނުކުތްއިރު، ތުނިތުނިކޮށް ވާރޭ ވެހެމުން ދިޔައެވެ. އޮފީހާއި ހަމައަށް ނުތެމި ދެވޭނެ ކަމުގެ ޔަޤީންކަން އޮތުމުން ޒެނިލް ހިނގައިގަތެވެ. ފަހަތުން ޔޯހަން އައީ ދުވެފައެވެ.\nއޮފީސް ބަޔަށް ވަންގޮތަށް، ޔޯހަން ގޮސް ސޯފާގައި ޖައްސައިލިއެވެ.\n"ހާދަ ފިންޏޭ..." ޔޯހަން ދެއަތް ދެއަތާ އުނގުޅައިލިއެވެ. "ތިގެއަށްވުރެ މި އިމާރާތުގަ ހުރި ކޮޓަރިތަކުގަ ނިދަން މާ އަރާމޭ... ދެން ނުބުނާތި ގެއަށް ދާން..."\nޒެނިލް ޖަހައިލީ ލުއި ހިނިގަނޑެކެވެ. ލައިގެން ހުރި ކޯޓާއި މާސްކު ނެގުމަށްފަހު، ހަރުގައި އަޅުވާފައި އައިސް ޔޯހަންގެ ކުރިމަތީގައި އިށީނެވެ.\n"އިއްޔެ ޕްރެކްޓިސް ދިޔައީ ކިހިނެއް؟..." ޒެނިލް ސުވާލު ކުރިއެވެ.\n"ކިހިނެއްް ދާނީ؟..." ޔޯހަން އޭނާގެ މޫނަށް ވައްތަރެއް ޖައްސައިލިއެވެ. "ނަސީބެއް އާރާގެ ކޮއްކޮ މިކޮޅުގަ ހުރިކަން..."\n"އާރާ އަދިވެސް ހިތްހަމަނުޖެހިފަތަ؟..." ޒެނިލް ސުވާލު ކުރިއެވެ.\n"އާނ... އެހެންތާ ވާނީވެސް... ފަހުވަގުތު ޒެނިލް އެއްވެސް ކަމަކާ އަޅާލީކީ ނޫން... އެދުވަހުވެސް ގެއްލުނުގޮތަށް ގުޅާގުޅާ ފޯނުވެސް ނިވާލާފަ... ރުޅި އަޔަސް، ހައްދެއް އޮންނަންވާނެއްނު..." ޔޯހަންގެ މޫނުން ފެނުނީ ތަފާތު އަސަރެކެވެ. "ފާޑެއްގެ އަންހެނެއް ކެހިދިނީމަ މިކަހަލަ ކިތަންމެ ކަމެއްވެސް ވާނެ... އަދި އެންގޭޖްވި ވާހަކަ މީޑިޔާ ކުރިމަތީ ހާމަކޮށްލިގޮތުން، އަހަރެންވެސް ހުރީ އަޖައިބުވެފަ..."\nޔޯހަންގެ ފަހު ޖުމްލަތަކުން ޒެނިލްގެ ހިތުގައި ކޫރުމެއް އެޅިލިހެން ހީވިއެވެ. ޔޯހަންގެ މޫނަށް އޭނައަށް ބަލައިލެވުނީ ތަފާތު ނަޒަރަކުން ކަން ޤައިމެވެ.\n"ދެން އެދުވަހުގެ ފަހުން އޭނަ ޒެނިލްގެ ކުރިމައްޗަކަށް ނުދޭތަ؟..." އެއްޗެއް ޔަގީންކޮށްލާ ފަދައިން ޔޯހަން އަހައިލިއެވެ. ޒެނިލް އިރުކޮޅަކު ވިސްނައިލަން އިނުމަށްފަހު، ބޯ ޖަހައިލިއެވެ. "ތަނަކުން ދިމައެއްވެސް ނުކުރޭ؟..."\nޒެނިލް ބޯ ޖަހައިލިއެވެ. ޖިލްވާގެ ކަންތަކުގައި އޭނަ ގަސްދުގައި ޔޯހަންއަށާއި އާރާއަށް ދޮގު ހެދީއެވެ. ޖިލްވާ ވީތަނެއް ނޭނގޭ ކަމަށް އޭނަ އޮތީ ބުނެފައެވެ.\n"އޭ ތިއެއް ނޫނޭ..." ވަރަށް ޝައުޤުވެރިވެލާފައި ޔޯހަން ބުންޏެވެ. "އަހަރެން ކުޅި ބަލަން ހުރީކީ ނޫނޭ... އިނގޭތަ، އެއްކަލަ މަންޖެ އެއީ ވޯންޑެޓް ލިސްޓްގަ އޮތް ކްރިމިނަލްއެކޭ..."\nޒެނިލްއަށް ފޯނެއް އައީ އެވަގުތުއެވެ. އިސްކުރީނަށް އަރާފައި އޮތީ އާރާގެ ނަމެވެ. ޔޯހަންއަށް ފޯނުގެ އިސްކުރީން ދައްކައިލުމަށްފަހު، ޒެނިލް ތެދުވިއެވެ.\nއާރާ ގުޅާފައި ކުއްލިގޮތަކަށް ބައްދަލުކޮށްލަން ބޭނުންވާ ވާހަކަ ބުނުމުން، ޒެނިލް ދިޔައީ އާރާގެ ގެއަށެވެ. އާރާގެ މޫނުމަތި ވަނީ މިލާފައެވެ. އެއްވެސް ތާޒާ ކަމެއް ނެތެވެ.\n"ބަލީތަ؟..." ޒެނިލް ސުވާލު ކުރިއިރު، އަޑުގައި ވަނީ ކަންބޮޑުވުމުގެ އަސަރެވެ.\nސުވާލަށް ޖަވާބު ދިނުމުގެ ބަދަލުގައި އާރާ ދިއްކޮށްލީ ސިޓީއުރައެކެވެ.\n"މީ ކޯއްޗެއް؟..." ޒެނިލްގެ މޫނުން ފެނުނީ ހައިރާންކަމެވެ.\n"ތީ ހެކި..." ހަމަޖެހޭގޮތް ދައްކައިލަމުން އާރާ ބުންޏެވެ.\n"ކޮން ހެއްކެއް؟..." ޒެނިލް އަނެއްކާވެސް ސުވާލު ކުރިއެވެ.\n"އަހަރެން ބުނީމެއްނު، އަހަރެންގެ ބޮޑުބޭބެ އުޅެނީ ޕޮލިހުގައޭ..." އާރާ ވާހަކަ ފެށީ ދުރުދުރުންނެވެ.\nވާނުވާ ނޭނގިފައި ޒެނިލް ބޯ ޖަހައިލިއެވެ.\n"ބޮޑުބޭބެ ލައްވާ އަހަރެން ތި ހުރިހާ މައުލޫމާތެއް ހޯދާފަ ތިހުރީ..." ފައިލަށް އިޝާރާތް ކުރަމުން އާރާ ބުންޏެވެ.\nޒެނިލް އުޅުނީ ސިޓީއުރައިގައިވާ ލިޔުންތައް ނަގާށެވެ. އޭގެ ކުރިން އާރާ ބުނި އެއްޗެއް އަޑު އިވިފައި އޭނަގެ ހަރަކާތްތައް ހުއްޓިއްޖެއެވެ.\n"އަހަރެމެންނަށް ކެހިދިން އަންހެންކުއްޖާ އަކީ، އާދައިގެ ކުއްޖެއް ނޫން..." އާރާ ބުންޏެވެ.\nޖުއާންއަށް ގޮވަމުން ޖިލްވާ ނުކުތީ ބޭރަށެވެ. ޖުއާން ހުރީ ބަގީޗާގައިވާ ގަސްތަކަށް ފެންދޭށެވެ. ޖިލްވާ ގޮސް ވާހަކަ ދެއްކުމުންވެސް ޖުއާން އަނގަޔަކުން ނުބުންޏެވެ. ޖިލްވާ ހިތްހަމަނުޖެހިގެން ޖުއާންގެ އަތުން ހޮޅި އަތުލިއެވެ.\n"ތެންމާލަންވީތަ؟..." ޖިލްވާ ސުވާލު ކުރީ އިންޒާރެއް ދޭ ފަދައިންނެވެ.\n"ޖިލް!... ނުޖަހައްޗޭ!..." ޖުއާން މަޖާވާ ކަމަށް ހެދުނެވެ.\nޖިލްވާ ބަލާކަށް ނުހުރެއެވެ. ފެންޖަހައި ޖުއާން ތެންމައިލިއެވެ. ޖުއާން އައިސް ޖިލްވާގެ އަތުން ހޮޅި އަތުލިއެވެ. އޭރު އޭނަ ހުރީ ތެމި ފޯވެފައެވެ. ޖިލްވާ ބިރުން ދުއްވައިގަތުމުން، ޖުއާން އެދިމާއަށް ހޮޅި ދިއްކޮށްލިއެވެ. ޖިލްވާ ގޮސް ލައިގަތީ، ބޭރުން އައިސް ވަން ޒެނިލްގެ ގައިގައެވެ. އެހިސާބަށްވެސް ފެނުގެ އަސަރު ކުރިއެވެ. ބޭއިހުތިޔާރުގައި ޒެނިލްއަށް ޖިލްވާގެ ގައިގައި ހިފަހައްޓައިލެވުނެވެ. ޖިލްވާ ކުޑަކޮށް އުފުލައިލަމުން އަނެއް ފަރާތަށް އަނބުރައިލިއެވެ. ފެންހޮޅިން އައި ފެނުގެ އަސަރު ކުރީ ޒެނިލްއަށެވެ. ލައިގެން ހުރި އަންނައުނު، ފުރަގަހުން ތެމުނެވެ. އަތުގައި އޮތް ސިޓީއުރަވެ މެއެވެ.\nޖުއާން އިސްކޫރު ބަންދު ކުރިއެވެ. ޒެނިލްވެސް އަވަހަށް ޖިލްވާ ދުރުކުރިއެވެ. ދެމީހުންގެ ހަތަރުކަޅި ބައްދަލުވެގެން ހޭދަވި މަދު ވަގުތުކޮޅު އެތައް ވާހަކަތަކެއް ބުނެދިން ކަހަލައެވެ. ޖިލްވާ ހުރީ ޒެނިލްގެ އެ އަމަލުން ނަގަންވީ މާނައެއް ނޭނގިފައެވެ. ކުއްލިއަކަށް ޒެނިލް އޭނަ ސަލާމަތްކުރީ ކީއްވެ ހެއްޔެވެ؟ ޒެނިލްގެ މޫނުން ޖިލްވާއަށް ތަފާތު އަސަރެއް ފެނުނެވެ. އެކަން ފޮރުވުމަށް ކަންނޭނގެއެވެ. ޒެނިލް އިސްޖަހައިލިއެވެ. ސިޓީއުރަ ފޮޅަމުން ގޮސް ގެއަށް ވަނެވެ. އެހެން ދުވަސްދުވަހާއި ޚިލާފަށް ޒެނިލް އެއްޗެއް ނުބުނުމުން ޖުއާން ހުރީ ސުވާލު އުފެދިފައެވެ.\n"ކީއްތިކުރީ؟..." ޖިލްވާ ތުންދަމައިލިއެވެ. "އޮފީސް އެއްޗެއް ކަންނޭނގެ ތި ތެންމާލީ... ހީވަނީ ރުޅި އައިސްގެން ހެން އެދިޔައީ..."\n"މީ ޖިލްގެ ކަންތައް..." ޖުއާން ބުންޏެވެ.\nޖިލްވާ ބޯ ހޫރައިލިއެވެ.\n"ޖިލް!..." ޖުއާން ގޮވައިލީ ބޮޑު ވާހަކައެއް ދައްކަން ބޭނުންވެފައިވާ މީހެއް ފަދައިންނެވެ.\n"ހަމަ މި ކައިވެނި ކުރަނީތަ؟... އަހަންނަށް އެނގޭ ޖިލްވެސް ބޭނުމެއް ނުވާނެކަން މިތަނުގަ، އާއިލާ އާއި ދުރުގަ، ނުވެސް ދަންނަ މީހަކާ ތިގޮތަށް ކައިވެންޏެއް ކުރާކަށް..." ޖުއާންގެ އަޑުން އޭނާވެސް އެގޮތް ބޭނުން ނުވާކަން އެނގުނެވެ.\nޖިލްވާގެ ދެލޯ ފެންކަޅިވިއެވެ. އެކަަމަކު ކަރުނައިގެ ތެރެއިންވެސް އޭނަ ހިނިތުންވެލައިފިއެވެ.\n"އަހަރެން މިކައިވެންޏެއް ނުކުރާނަން..." ޖިލްވާ ބުންޏެވެ. "އެންގޭޖްމަންޓް ސެރެމަނީގެ ކުރިން އަހަރެން ހަގީގަތް ހާމަކުރާނަން... އެހާތަނަށްވެސް މި މަޑުކުރަނީ، މިގެއިން ނޫނީ އަހަންނަށް ރައްކާތެރިކަމެއް ލިބެން ނެތީމަ..."\nޖުއާންއަށް ހަމަޖެހުމެއް ލިބުނީ ދެނެވެ. އެކަމަކު ޖިލްވާ އެ ގެއިން ދާކަށްވެސް އޭނަ ބޭނުމެއް ނުވިއެވެ.\n"ޖިލް!... އަހަންނަށް އިވޭ ރޭގަނޑު ކޮޓަރިއަށް ވަދެފަ ޖިލް ރޯ އަޑު..." ޖުއާން ދެން ބުނި އެއްޗަކުން ޖިލްވާއަށް ޖުއާންގެ މޫނަށް ބަލައިލެވުނެވެ. ބޮޑު ދެލޯ ފުރުނު ކަރުނަތައް ކޯތާފަތް މައްޗަށް ފައިބައިގަތީ އެވަގުތުއެވެ.\n"ތިހާ ދެރަވާއިރު، ކީއްވެ ފެމެލީ މީހާ ކައިރިއަށް ނުދާން ތިއުޅެނީ؟... ބައްދަލުކޮށްލާފަ ހެޔޮ ހާލުގަ ހުރިކަން އަންގާލަން ވާނެއެއްނު... ހުރިހާ މައުލޫމާތެއް އަހަރެން މިހުރީ ހޯދާފަ... އެކަމަކު ޖިލް ބޭނުމެއް ނުވޭ އޭނަ އާ ބައްދަލުކޮށްލަން ދާކަށްވެސް... އަބަދު ފޮޓޯ ބަލާފަ ރުޔަސް، ކަމަކުނުދާނެ..."\n"ޖުއާން!..." ތުރުތުރު އަޅަމުންދިޔަ އަޑަކުން ޖިލްވާ ގޮވައިލިއެވެ. "އަހަރެންގެ މަޤާމުގަ ޖުއާން ހުރިނަމަ، ހަދާނީ ކިހިނެއް؟..."\nޖިލްވާ ކުރި ސުވާލަކުން ޖުއާން ހުއްޓުން އެރިއެވެ. ވިސްނައިލަން މަޖުބޫރު ވިއެވެ.\n"އަހަންނަކީ، ޕޮލިހުން ހޯދާ މީހެއް... ކްރިމިނަލްއެއް ގޮތަށް... އަހަންނެކޭ އެއްވަރަށް އަހަރެންގެ އާއިލާވެސް ނުރައްކަލަށް ވައްޓާލަންވީތަ؟..." ޖިލްވާ އޭނާގެ މޭގައި އަތް ޖައްސައިލީ ދިލަ ރިހުމެއް އުފެދުމުންނެވެ. "ބައްޕަ އާ ހަމައަށް އެ ޚަބަރު ގޮއްސިއްޔާ ދުވަހަކުވެސް އަހަންނަށް މާފުކުރާނެހެން ހިއެއްނުވޭ..."\n"ދެން ކިހިނެއް ހަދާނީ؟..." ޖުއާން ހާސްވެފައި އަހައިލިއެވެ. "ތިގޮތަށް ފިލައިގެން އުޅުން ތީ އެހާ ރަނގަޅު ކަމެއް ނޫނެއްނު... ޖިލް ސަލާމަތްކުރަން އަހަންނަށް ކުރެވެން ހުރި ހުރިހާ ކަމެއް އެބަ ކުރަން... އަދިވެސް އެކަމަކު، ފޯނު ފެންނަ ގޮތެއް ނުވޭ... އެތާ ހުރި ވަރަށް ގިނަ ސީސީޓީވީ ރެކޯޑިންތައްވެސް ބެލިއްޖެ... އަހަންނަށް ހީވަނީ، މިކަމުގަ ވަރަށް ބޮޑެތި ބައެއްގެ އަތެއް ވާހެން..."\n"ޖުއާން!..." އެއްޗެއް ހަނދާންވާ ފަދައިން ޖިލްވާ ބުންޏެވެ. "އަހަންނަށް ހީވަނީ، އެމީހުން އަހަންނަށް ފާރަލާންވެސް ފަށައިފިހެން..."\n"ކާކު؟..." ޖުއާން ކަންބޮޑުވެފައި އަހައިލިއެވެ.\nޖިލްވާ އިތުރު އެއްޗެއް ބުނުމުގެ ކުރިން ޒެނިލް އަންނަތަން ފެނުމުން ހުއްޓައިލިއެވެ. ޒެނިލް ހުރީ ފޯނެއްގައެވެ. އަތުގައި ތެމިފައިވާ ސިޓީއުރަ އޮތެވެ. ކާމޭޒުމަތީގައި ސިޓީއުރަ ބާއްވާފައި ޒެނިލް ބޭރަށް ނުކުތީ، މީހަކު ބެލް ޖެހި އަޑު އިވުމުންނެވެ. ޖިލްވާ ކާގެއަށް ވަންއިރު ސިޓީއުރަ ފެނުމުން، ޓިޝޫއެއް ހިފައިގެން އައިސް ހިއްކަން މަސައްކަތް ކުރިއެވެ. އެތެރޭގައި އޮތް ލިޔުންތަކާއިއެކު އޮތް އޭނަގެ ތަސްވީރު ފެނިފައި ޖިލްވާގެ ދެލޯ ބޮޑުވިއެވެ. ތަސްވީރާއިއެކު ލިޔުންތައްވެސް އޮތީ ތެމިފައެވެ. އެކަމަކު ލިޔެފައިވާ އެއްޗެއް ރަނގަޅަށް ކިޔަން އެނގެއެވެ. ލިޔުންތައް އޮތީ އިނގިރޭސި ބަހުންނެވެ. އެ ކިޔައިލުމުން، ބިރުން ޖިލްވާގެ ދެފައި ތުރުތުރުއަޅައިގަތެވެ. ތަސްވީރުން ކާކުކަން ނޭނގޭ ވަރަށް ހަލާކުކޮށްލުމަށްފަހު، ލިޔުންތަކުގައި ހުރި މުހިއްމު ބައިތައްވެސް ކިޔަން ނޭނގޭވަރަށް ހަލާކުކޮށްލިއެވެ. ތެމިގެން ހަލާކުވެފައި އޮންނާނެ ގޮތަށެވެ. ޒެނިލް އައިސް ކާގެއަށް ވަންއިރު، ޖިލްވާ ހުރީ، އައިސްއަލަމާރި ކައިރީގައި ފެން ބޯށެވެ.\n"ބޭރަށް ނުކުމެލަބަލަ..." ޒެނިލް އެދުނެވެ.\nޖިލްވާ ނުކުތްއިރު، ސިޓިންގްރޫމުގައި ދެމީހަކު ތިއްބެވެ. އާއިޝާ އާއި ޖުއާންގެ އިތުރުން ދާއޫދުވެސް އިނީ ސޯފާގައެވެ. މޭޒުމަތި ފުރާލާފައި ވަނީ ގަހަނާތަކުންނެވެ. ޖިލްވާ ފެނުމުން، އާއިޝާ ގޮވައިލިއެވެ.\n"ބޭނުން އެއްޗެއް ނަގާ... ހުރިހާ އެއްޗެހި ނެގިޔަސް އެންމެ ރަނގަޅު..." އާއިޝާ ހިނިތުންވެލިއެވެ. "އަހަރެން މިއަދު މީނީ ވަރަށް އުފަލުން..."\nޖިލްވާ ބޯ ހޫރައިލިއެވެ. ހާސްވެގެން ނިތްކުރިމަތީން ފިނި ދަލެއް ހިއްލައިލީ، ބެދެން އުޅޭ މަޅިން ސަލާމަތް ނުވާނޭހެން ހީވާން ފެށުމުންނެވެ. ތެދުވެރި އާއިލާއަކަށް އޮޅުވާލައިގެން އޭނަ މުޅި އުމުރަށް އެކަމާއި ހިތާމަ ކުރަންޖެހިދާނެއެވެ. އެ މުސްކުޅި އަންހެންމީހާގެ ހިތް ހަލާކުވެއްޖެނަމަ، އަމިއްލަ ނަފުސަށް ދުވަހަކުވެސް މަޢާފެއް ނުކުރެވޭނެއެވެ. ހަގީގަތް ހާމަކުރުމުގެ ވަގުތު އައިސް ޖެހުނީ ކަމުގައި ޖިލްވާއަށް ގަބޫލު ކުރެވުނެވެ. އެކަމަކު އޭރުން ދެން ވާނީ ކިހިނެއް ހެއްޔެވެ؟ އޭނައަށް ވާނީ ކިހިނެއް ހެއްޔެވެ؟ ފުލުހުންނާއި ހަވާލު ކުރާހައި އެ އާއިލާ ރަހުމުކުޑަ ވެދާނޭ ހެއްޔެވެ؟ ހަމަ ގައިމުވެސް އެންމެންގެ ނަފުރަތު އޭނައަށް އަމާޒުވާނޭކަން ގައިމެވެ.


ފުލުހުންގެ ދައުރު އަދާކުރަން ހުރަސް އެޅި ކަމަށް ބުނެ ރާއްޖެ ޓީވީގެ ނޫސްވެރިޔާ މުހައްމަދު ވިސާމަށް ކުރި ދެވަނަ ދައުވާ ސާބިތުނުވާ ކަމަށް ކްރިމިނަލް ކޯޓުން ކުރި ހުކުމް ހައި ކޯޓުގައި އިސްތިއުނާފްކޮށްފައިވާތީ އެ މައްސަލަ އަނބުރާ ގެންދިއުމަށް އެ ސްޓޭޝަނުން ރޭ ގޮވާލައިފި އެވެ.\nApril 13, 2017 26\nދައުލަތުގެ އެކި މުއައްސަސާތަކުން ރާއްޖެ ޓީވީ ޖޫރިމަނާކުރާތީ، ހުޅުވާފައިވާ "އަބުރު ފަންޑް" އަށް ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެމްބަރު އަލީ ނިޒާރާއި ކުޅުދުއްފުށީ އުތުރު ދާއިރާގެ އަބްދުލްޣަފޫރު މޫސާ 100،000ރ. ހަދިޔާކުރައްވައިފި އެވެ.\nApril 10, 2017 11\nބްރޯޑޮކޮމް އިން މީޑިއާތަކާ މެދު ތަފާތުކުރޭ: ޓީއެމް\nބްރޯޑްކާސްޓިން ކޮމިޝަނުން މިނިވަން މީޑިއާގެ މާހައުލެއް ގާއިމުކުރުމުގެ ބަދަލުގައި، ވަކިވަކި މީޑިއާގެ މަސައްކަތަށް ހުރަސްއަޅާތީ ޓްރާންސްޕޭރެންސީ މޯލްޑިވްސް (ޓީއެމް) އިން އެކަން ކުށްވެރިކޮށްފި އެވެ.\nރައީސް އަބްދުﷲ ޔާމީންގެ އިއްޒަތަށް ގެއްލުންވާ ގޮތަށް ރާއްޖެ ޓީވީން ކޮންޓެންޓެއް ގެނެސްދިން ކަމަށް ބުނެ، އެ ޓީވީ ސްޓޭޝަން އެއް މިލިއަން ރުފިޔާ އިން ކުރި ޖޫރިމަނާ ދިވެހި ތާރީޚުގައި ވެސް މީޑިއާއަކަށް ކުރިމަތިލާން ޖެހުނު އެންމެ ބޮޑު އަދަބެވެ. އެހެން މައްސަލައަކާ ގުޅިގެން އައި 250،000ރ. ގެ ޖޫރިމަނާ މޯލްޑިވްސް ބްރޯޑްކާސްޓިން ކޮމިޝަނަށް...\nApril 07, 2017 19\nނިޒާރުގެ މުސާރައިން 50،000ރ. ރާއްޖެ ޓީވީ އަށް\nރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ އެމްޑީޕީގެ މެމްބަރު އަލީ ނިޒާރަށް ލިބިވަޑައިގަންނަވާ އާމްދަނީގެ ތެރެއިން އެއް މަހުގެ މުސާރައިން 50،000ރ. ރާއްޖެ ޓީވީގެ "އަބުރު ފަންޑް" އަށް ހަދިޔާ ކުރުމަށް ނިންމަވައިފި އެވެ.\nބްރޯޑްކޮމްގެ މެމްބަރުން އިސްތިއުފާ ދޭންޖެހޭ: އެމްޑީޕީ\nރައީސް އަބްދުﷲ ޔާމީންގެ އިއްޒަތަށް ގެއްލުންވާ ކޮންޓެންޓެއް ގެނެސްދިން ކަމަށް ބުނެ މޯލްޑިވްސް ބްރޯޑްކާސްޓިން ކޮމިޝަނުން ރާއްޖެ ޓީވީ އެއް މިލިއަން ރުފިޔާ އިން ޖޫރިމަނާ ކުރީ...\nApril 06, 2017 74\nރާއްޖެ ޓީވީ އެއް މިލިއަން ރުފިޔާއިން ޖޫރިމަނާކޮށްފި\nރާއްޖެ ޓީވީ އަށް ކުރިން އައި 250،000ރ. ޖޫރިމަނާ މިއަދު ދައްކާފައި ވަނިކޮށް، އެހެން މައްސަލައެއްގައި އެއް މިލިއަން ރުފިޔާ އިން އެތަން ޖޫރިމަނާ ކުރަން ބްރޯޑްކާސްޓިން ކޮމިޝަނުން...\nMarch 25, 2017 83\nއަޒްމޫނުގެ ސުވާލާ ގުޅިގެން ނިހާންގެ އިންޒާރެއް\nއެމްއެމްޕީއާރުސީގެ ހިޔާނާތުގެ ކަންތައްތަކުގެ ތެރެއިން، ރައްޔިތުންގެ މަޖިލިހުގެ ޕީޕީއެމްގެ މަދު މެމްބަރެއް ފިޔަވައި އެހެން ހުރިހާ މެމްބަރުންނަށް ރަށްތައް ދޫކޮށްފައިވާ ކަމުގެ ތުހުމަތު ކުރާ ކަމަށް ބުނެ، ރާއްޖެ ޓީވީގެ ނޫސްވެރިއަކު ކުރި ސުވާލަކާ ގުޅިގެން އޭނާގެ މައްޗަށް އަބުރުގެ ދައުވާ ކުރާނެ ކަމުގެ އިންޒާރު މިއަދު ދީފި އެވެ.\nޒަރީރަށް ކުރި ހުކުމް އިސްތިއުނާފަށް ހުށަހަޅައިފި\nރާއްޖެ ޓީވީގެ ކެމެރާމަން އާދަމް ޒަރީރު ފުލުހުންނަށް ހުރަސް އެޅިކަން ސާބިތުވާ ކަމަށް ނިންމައި، އޭނާ ޖޫރިމަނާ ކުރަން ކުރި ހުކުމް ޒަރީރުގެ ފަރާތުން އިސްތިއުނާފްކޮށްފި އެވެ.\nMarch 10, 2017 47\nރާއްޖެ ޓީވީން "އަބުރު ފަންޑު" ހުޅުވައިފި\nރާއްޖެ ޓީވީ އާއި އެތަނުގެ ނޫސްވެރިން ޖޫރިމަނާ ކުރަމުންދާތީީ "އަބުރު ފަންޑު"ގެ ނަމުގައި އެ ސްޓޭޝަނުން މިއަދު ފަންޑެއް ހުޅުވައިފި އެވެ.\nMarch 09, 2017 1\nނޫސްވެރިޔާ ވިސާމަށް ހުކުމް ކުރުން ފަސްކޮށްފި\nރާއްޖެ ޓީވީގެ ނޫސްވެރިޔާ މުހައްމަދު ވިސާމްގެ މައްޗަށް ކުރާ ދެވަނަ ދައުވާގެ ހުކުމް އިއްވުން ކްރިމިނަލް ކޯޓުން މިއަދު ފަސްކޮށްފި އެވެ.\nMarch 07, 2017 18\nރާއްޖެ ޓީވީ އާއި ނޫސްވެރިއަކަށް ބޮޑު ޖޫރިމަނާއެއް\nރޭޕްގެ މައްސަލައަކާ ގުޅޭ ޚަބަރެއް ލިޔެގެން، މީހެއްގެ އަބުރަށް އަރައިގަނެފައިވާ ކަމަށް ބުނެ ހިޔާލުފާޅުކުރުމާއި އަބުރު ރައްކާތެރިކުރުމުގެ ގާނޫނުގެ ދަށުން ރާއްޖެ ޓީވީ އާއި އެ ސްޓޭޝަނުގެ ނޫސްވެރިއަކު ބޮޑު އަދަދަކުން ޖޫރިމަނާކޮށްފި އެވެ.\nރާއްޖެ ޓީވީގެ ފައިރޫޒާއި އަޒްމޫން ފުލުހަށް ހާޒިރުކުރަނީ\nރާއްޖެ ޓީވީގެ ދެ ނޫސްވެރިން ކަމަށްވާ އަހުމަދު ފައިރޫޒާއި އަޒްމޫން އަހުމަދު ފުލުސް އޮފީހަށް މާދަމާ ހާޒިރުވާން އަންގައިފި އެވެ.\nMarch 05, 2017 1\nވިސާމްގެ ދެވަނަ ދައުވާގެ ހުކުމް ބުރާސްފަތިދުވަހު\nރާއްޖެ ޓީވީގެ ނޫސްވެރިޔާ މުހައްމަދު ވިސާމް މައްޗަށް ކުރާ ދެވަނަ ދައުވާގެ ހުކުމް އިއްވުން އަންނަ ބުރާސްފަތިދުވަހަށް ކްރިމިނަލް ކޯޓުން ތާވަލްކޮށްފި އެވެ.\nކެމެރާމަން ޒަރީރު 3،000ރ. އިން ޖޫރިމަނާކޮށްފި\nރާއްޖެ ޓީވީގެ ކެމެރާމަން އާދަމް ޒަރީރުގެ މައްޗަށް ފުލުހުންގެ ދައުރު އަދާކުރަން ދަތި ކުރިކަން ސާބިތުވެ، އޭނާ 3،000ރ. އިން ޖޫރިމަނާ ކުރަން ކްރިމިނަލް ކޯޓުން މިއަދު ހުކުމްކޮށްފި އެވެ.\nރާއްޖެ ޓީވީގެ ކެމެރާމަން ޒަރީރަށް ހުކުމް ކުރުން މާދަމާ\nފުލުހުންގެ ދައުރު އަދާކުރަން ހުރަސް އެޅި ކަމަށް ބުނެ ރާއްޖެ ޓީވީގެ ކެމެރާމަން އާދަމް ޒަރީރަށް ކުރާ ދައުވާގެ ހުކުމް އިއްވުން މާދަމާ އަށް ތާވަލްކޮށްފި އެވެ.\nވިސާމާއި ލީވާނަށް ކުރި ހުކުމް އިސްތިއުނާފްކޮށްފި\nފުލުހުންގެ ދައުރު އަދާކުރަން ހުރަސް އެޅިކަން ސާބިތުވާ ކަމަށް ކަނޑައަޅައި، ރާއްޖެ ޓީވީގެ ދެ ނޫސްވެރިން ކަމަށްވާ މުހައްމަދު ވިސާމާއި ލީވާން ނަސީރު ޖޫރިމަނާ ކުރަން ކްރިމިނަލް ކޯޓުން ކުރި ހުކުމް އިސްތިއުނާފް ކުރަން އެ ދެ ނޫސްވެރިންގެ ފަރާތުން މިއަދު ހައި ކޯޓަށް ހުށަހަޅައިފި އެވެ.\nJanuary 24, 2017 31\nރާއްޖެޓީވީގެ ދެ ނޫސްވެރިން ޖަލު ހުކުމުން ސަލާމަތްވެއްޖެ\nރާއްޖެ ޓީވީގެ ދެ ނޫސްވެރިން ކަމަށްވާ މުހައްމަދު ވިސާމާއި ލީވާން އަލީ ނާސިރު ޖަލު ހުކުމުން ސަލާމަތްވެ، 28،800ރ. އިން ޖޫރިމަނާކުރަން ކްރިމިނަލް ކޯޓުން މިއަދު ހުކުމްކޮށްފި އެވެ.\nJanuary 23, 2017 17\nވިސާމާއި ލީވާނަށް ދޭން އުޅެނީ ނުހައްގު އަދަބެއް\nރާއްޖެ ޓީވީގެ ނޫސްވެރިންތަކެއް ކަމަށްވާ މުހައްމަދު ވިސާމާއި ލީވާން ނަސީރުގެ މައްޗަށް ދައުލަތުން ކުރާ ދައުވާގައި އެ މީހުންނަށް މާދަމާ އަދަބު ކަނޑައަޅާއިރު، ސަރުކާރުން މަސައްކަތް...\nވިސާމާއި ލީވާނަށް ދޭނެ އަދަބެއް ކަނޑައެޅުން މާދަމާ\nރާއްޖެ ޓީވީގެ ދެ ނޫސްވެރިން ކަމަށްވާ މުހައްމަދު ވިސާމާއި ލީވާން އަލީ ނާސިރުގެ މައްޗަށް ކުރި ދައުވާ ސާބިތުވުމާ ގުޅިގެން އަދަބު ކަނޑައެޅުމަށް ބާއްވާ އަޑުއެހުން މާދަމާ ކްރިމިނަލް...


Rilwan ge massala aai gulhigen baeh gaanoonu thakah badhalu gennanee\nރިޟްވާންގެ މައްސަލައާއި ގުޅިގެން ބައެއް ގާނޫނުތަކަށް ބަދަލު ގެންނަނީ\nމިނިވަން ނޫހުގެ ނޫސްވެރިޔާ އަހުމަދު ރިޟްވާންގެ މަރުގެ މައްސަލައާއި ގުޅިގެން އެ މައްސަލައިގެ ތަހުގީގަށް ބައެއް ގާނޫނުތަަކަށް ބަދަލު ގެނައުމުގެ މަސައްކަތް ކުރަމުންދާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ މިއަދު އޮތް ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުންނެވެ.\nރައީސް ޞާލިހު ވިދާޅުވީ އެ މައްސަލައިގެ ތަހުގީގާއި އެކަށީގެންވާ ފިޔަވަޅުތައް އެޅުމަށް ގާނޫނުތަކަށް ބަދަލު ގެންނަންޖެހެއެވެ. އެއީ ޓެރަރިޒަމްގެ ގާނޫނާއި ޖިނާއީ އިޖުރާއަތުގެ ގާނޫނެވެ.\nރައީސުލްޖުމްހޫރިއްޔާ ފާހަގަކުރެއްވި ގޮތުގައި ޓެރަރިޒަމްގެ ގާނޫނު މިހާރު އޮތްގޮތުން ޓެރަރިސްޓުންނާއި ޓެރަރިޒަމްގެ އަމަލުތައް ހިންގާ މީހުންނާ ހަމައަށް ދިއުމަށް ވުރެ ބޮޑަށް އެ ގާނޫނުގައި އެހެން ދިމާލަކަށްދެއެވެ. އެހެންކަމުން ޓެރަރިޒަމް މާނަކޮށްދީ، އެ އަމަލުތައް ހިންގާ ފަރާތްތައް ފަސޭހަ އިން ހައްޔަރު ކުރެވި، ތަހުގީގު ކުރެވޭނެ ގޮތަކަށް ޓެރަރިޒަމްގެ ގާނޫނު ބަދަލު ކުރަން ޖެހޭކަމަށް އެމަނިކުފާނު ވިދާޅުވިއެވެ.\nރައީސް ޞާލިހު ވިދާޅުވީ ޖިނާއީ އިޖުރާއަތުގެ ގާާނޫނުގައި ހައްޔަރުކުރާ މީހުން ބަންދުގައި ބެހެެއްޓޭނެ ވަކި މުއްދަތެއް ކަނޑައަޅާފައި ވީނަމަވެސް، މިފަދަ މައްސަލަތަކުގައި ހައްޔަރުކުރާ މީހުންގެ ބަންދުގެ މުއްދަތު އިތުރުވާ ގޮތަށް ހަދަންޖެހެއެވެ.\nކުޑަހުވަދޫގައި އުމުރުން ދުވަސްވީ މީހަކު ނިޔާވެފައި އޮއްވާ ފެނިއްޖެ027 minutes ago\nހަޅައިގައި ވައިގަދަވުމުން އުދަ އެރުމުގެ ފުރުސަތު ބޮޑު: މެޓް 13hours ago


Fuluhunge vehicle thakehgai roakuri anhen meehaa faahaga kury eyna ge bumain – Iru\nފުލުހުންގެ ވެހިކަލްތަކެއްގައި ރޯކުރި އަންހެން މީހާ ފާހަގަކުރީ އޭނާގެ ބުމައިން\nޝާޝާ· 14 ޖޫން 2020\nއެމެރިކާގެ އެކި ހިސާބުތަކުގައި ކުރެވެމުންދާ މުޒާހަރާތަކުގެ ތެރެއިން، މިދިޔަ މޭ މަހުގެ 30 ވަނަ ދުވަހު ސިއޭޓްލްގައި ހުރި ފުލުހުންގެ ކާރުތަކެއްގެ ރޯކޮށްލި އަންހެން މީހާ، އޭނާގެ ބުމައަށް ބަލައިގެން ދެނެގަނެވިއްޖެއެވެ.\nމާގަރެޓް ޗެނޮން ނަމަކަށް ކިޔާ މި އަންހެން މީހާ ވަނީ މާސްކެއް އަޅައިގެން ގޮސް، އެތާނގައި ޕާކު ކޮށްފައި އޮތް ފުލުހުންގެ ފަސް ކާރެއްގައި އަލިފާން ރޯކޮށްލާފައެވެ. އަދި އެ މަންޒަރު ވަނީ އެތާ ހުރީ ކެމެރާތަކަކަށް އަރާފައެވެ. އޭގެން ފެންނަނީ އެ އަންހެން މީހާގެ މޫނު ނޭފަތާ ހަމައަށް ފޮތިގަނޑަކުން ނިވާކޮށްފައިވާ ތަނެވެ. އެއާއެކު ފުލުހުން ވަނީ އެ އަންހެން މީހާ ދެނެގަނެވޭތޯ މަސައްކަތް ފަށާފައެވެ.\nއެ މަސައްކަތުގައި ނެރުނު ރިޕޯޓެއްގައި ފުލުހުން ވަނީ، އެ އަންހެން މީހާގެ ހަށިގަނޑުން ފާހަގަކުރެވޭ ކަންތައްތަކަކަށް އަލި އަޅުވާލައިފައެވެ. އޭގެތެރެއިން އޭނާގެ އިނގިލިތަކުގައިވާ ވާ ޓެޓޫތަކާއި، ހެދުން އަޅާފައިވާ ގޮތާއި، އޭނާގެ އާދަޔާޚިލާފު ބުމަ ހިމެނެއެވެ. މީގެ ތެރެއިން އެންމެ ބޮޑު ސަމާލުކަމެއް ލިބިފައިވަނީ މާގަރެޓްގެ ބުމަ ހުރި ގޮތް ކަމަށްބުނެ ފުލުހުންގެ ރިޕޯޓުގައި ސިފަކޮށްދީފައިވާ ގޮތެވެ.\nއެ ރިޕޯޓުގައި ވާގޮތުން، އަންހެން މީހާގެ އަސްލު ބުމައިގެ މަތިން ހުރީ ޓެޓޫއެއް ގޮތަށް އިތުރު ބުމައެއް ކުރަހާފައެވެ. އަދި ދެ ބުމަ އެކަތި އަނެކައްޗާ އެއްވަރު ނޫން ކަމަށާއި، ބައެއް ތަންތަންކޮޅަށް ހަނިވެފައި، އަނެއްބައި ތަންތަން ފަލަކޮށް ހުރިކަމަށް ވެސް ލިޔެފައިވެއެވެ. ހަމައެހެންމެ، އޭނާގެ ކަނާތު ބުމަ، ވައަތު ބުމައާ ޚިލާފަށް މައްޗަށް ހިއްލިފައި ހުރި ކަން ވެސް ފާހަގަކުރިއެވެ.\nމި ރިޕޯޓު އާއްމުކުރި ފަހުން، ފުލުހުންނަށް މާގަރެޓް ހައްޔަރު ކުރެވިފައިވަނީ ވޮޝިންގްޓަންގައި ހުރި އޭނާގެ ގޭގައި ހުއްޓައެވެ. ނަމަވެސް މާގަރެޓް ހުރިތަން ފުލުހުންނަށް ރިޕޯޓުކުރީ ކާކުކަމެއް ސާފެއް ނުވެއެވެ. މާގަރެޓްގެ މައްޗަށް ކުރާ ދައުވާ ސާބިތުވެއްޖެ ނަމަ، ދިހަ އަހަރުގެ ހުކުމެއް އަންނާނެ ކަމަށް ނޫސްތަކުގައި ލިޔެފައިވެއެވެ.\nކޮންމެއަކަސް، މި ޙަބަރު ގިނަ ނޫސް މީޑިއާ ތަކަކުން އަންނަނީ މަޖާ ޙަބަރެއްގައި ގޮތުގައި ޖަހަމުންނެވެ. އަދި މީސްމީޑިއާގައި ވެސް އެއްބަޔަކު އަންނަނީ މާގަރެޓްގެ ބުމައަށް ޖޯކު ޖަހައި، މަލާމަތް ކުރަމުންނެވެ. އޭގެތެރެއިން ބައެއް މީހުން ބުނި ގޮތުގައި، މާގަރެޓްގެ ބުމަ ހަދައިދިން މީހާ ވެސް ހައްޔަރުކުރަން ޖެހޭ ކަމަށެވެ. އަދި ބުމައިގެ މަތިން ޓެޓޫ ޖަހައިގެން ހުރެ އެއްވެސް ކުށަކަށް އަރައިގަތުމަކީ ރައްކާތެރި ގޮތެއް ނޫން ކަމަށް ބުނެ ވެސް ޖޯކު ޖަހާފައިވެއެވެ.


އިޚްލާސްތެރިކަމާއެކީގައި ރައްޔިތުންނަށް ޚިދުމަތްކުރުން ނޫން ގޮތަކަށް މިސަރުކާރަކު ޖާގައެއް ނޯންނާނެ – ރައީސް ނަޝީދު – Maldivian Democratic Party\n18 ފެބުރުއަރީ 2010\nއިޚްލާސްތެރިކަމާއެކީގައި ރައްޔިތުންނަށް ޚިދުމަތްކުރުން ނޫން ގޮތަކަށް މިސަރުކާރަކު ޖާގައެއް ނޯންނާނެ – ރައީސް ނަޝީދު\n18 ފެބްރުއަރީ 2010\nމިސަރުކާރުގައި ތިބެ ނާޖާއިޒް ފައިދާނަގައި، ނޭދެވޭ އެއްވެސް އަމަލެއް ހިންގައިފިނަމަ އެބަޔަކަށް ހައްގު އަދަބުދެއްވާނޭ ކަމަށާއި، އިޚްލާސްތެރިކަމާއެކީ ރައްޔިތުންނަށް ޚިދުމަތްކުރުން ނޫންގޮތަކަށް މިސަރުކާރުގައި ޖާގައެއް ނޯންނާނޭ ކަމުގައި ރާއްޖޭގެ އިއްޒަތްތެރި ރައީސުލް ޖުމްހޫރިއްޔާ މުހައްމަދު ނަޝީދު ވިދާޅުވެއްޖެއެވެ.\nބޯކޮށް ވެހެމުންދިޔަ ވާރޭގައި އެމްޑީޕީން ބުދަ ދުވަހުގެރޭ އާޓިފިޝަލް ބީޗުގައި ބޭއްވި ކުލަގަދަ ރަސްމިއްޔާތެއްގައި ވާރެޔާތެމިވަޑައިގެން ހުންނަވައި ވާހަކަފުޅުދައްކަވަމުން ރައީސް ވިދާޅުވީ، ” އަޅުގަނޑުމެން ރާއްޖޭގެ ރައްޔިތުންނަށް ޔަގީންކޮށް އަރުވަން ބޭނުންވަނީ އަޅުގަނޑުމެންނަށް އިރާދަކުރެއްވިއްޔާ މިރާއްޖޭގެ ޚަޒާނާގެ ލޯލާރިއެއްގައިވެސް ނުޖެހޭނަމޭ. މިސަރުކާރުން ނާޖާއިޒް ފައިދާއެއް، ނޭދެވޭ އެއްވެސް އަމަލެއް ހިންގައިފިނަމަ އެކަމެއް ހިންގި ބަޔަކަށް ވަގުތުން ހައްގު އަދަބުދެވޭނެޔޭ. ”\nރައީސް އިތުރަށް ވިދާޅުވީ ސަރުކާރުން ހެޔޮވެރިކަމެއްކޮށް ސަރުކާރުން ވެފައިވާ ވައުދުތައް ފުއްދަވައިދެއްވާނޭ ކަމުގައެވެ. އަދި ސަރުކާރުގެ މައިގަނޑު5ވައުދު މިހާތަނަށް ފުއްދިފައިވާ މިންވަރުގެ މައްޗަށް ވެސް ރައީސްގެ ވާހަކަފުޅުގައި ބައްލަވާލެއްވިއެވެ. އެގޮތުން މަސްތުވާތަކެއްޗަށް ހުޅުވު ދޮރުތައް ބަންދުވަމުންދާ ކަމަށާއި، ބޭސް ސިޓީއަށް ސަލާންޖެހުން ކުޑަވަމުން ދިއުމުގެ އިތުރުން ރާއްޖޭގެ ރަށްތައް ދަތުރުފަތުރުން ގުޅާލުމުގެ މަސައްކަތުގެ ބޮޑު ބައެއް ނިމިފައިވާ ކަމުގައި އެމަނިކުފާނު ވިދާޅުވިއެވެ. މީގެ އިތުރުން ވެސް ބޯހިޔާވަހިކަމާއި، ދިރިއުޅުމުގެ އަގުތައް ތިރިކުރުމުގެ ވައުދުވެސް ފުއްދަވައިދެއްވާނޭ ކަމުގައި ރައީސް ވިދާޅުވިއެވެ.\n” އަޅުގަނޑު ޕާލަމެންޓްރީ ގްރޫޕްގެ ލީޑަރަށް ވެސް އަދި ޕާޓީގެ ޗެއާޕާސަނަށް ވެސް ޔަގީންކޮށް އަރުވަން ބޭނުންވަނީ އަޅުގަނޑުމެންނެއް އިރާދަކުރެއްވިއްޔާ ރައްޔިތުންގެ ހައްގުތަކަށް އަރައިނުގަންނާނަމޭ. އަޅުގަނދުމެން ހެޔޮގޮތުގައި ވެރިކަންކޮށްދީ، ވެފައިވާ ވައުދުތައް ފުއްދައިދޭނަމޭ.” ރައީސް ވިދާޅުވިއެވެ.\nރޭގެ ޖަލްސާގައި ރައްޔިތުންގެ މަޖިލީހުގެ ފޭދު ދާއިރާގެ މެންބަރު އަލްހާން ފަހުމީ އާއި، ކުޅުދުއްފުށީ އުތުރު ދާއިރާގެ މެންބަރު ޢަބްދުލް ޣަފޫރު މޫސާއާއި ދައުލަތަށް ގިނަ ދުވަހު ޚިދުމަތްކުރެއްވި އިއްޒަތްތެރިއެއްގެ މަގާމުގައި މިހާރު ހުންނެވި އަހުމަދު ޢަބްދުﷲގެ އިތުރުން އެމްޑީޕީގެ އިސް ސަފުގައި ކުރިން ހަރަކާތްތެރިވި ބޭފުޅެއް ކަމުގައިވާ މިހާރުގެ މިނިސްޓަރ އޮފް ސްޓޭޓް ފޯ ފިޝަރީޒް އެންޑް އެގްރިކަލްޗަރ ޑރ. ހުސައިން ރަޝީދު ހަސަން ވެސް އެމްޑީޕީއާ ގުޅިވަޑައިގަތެވެ. އަދި މީގެ އިތުރުން ގިނައަދަދެއްގެ ޢާންމު މެންބަރުންވެސް ރޭގެ ޖަލްސާގައި އެމްޑީޕީއަށް ފޯމުފުރާފައިވެއެވެ.


BREAKING NEWS: Ithueu eh hafthaa ah sarukaaraa shcool thah bandhu kohffi – Iru\nތިން ބާރުގެ ވެރިންގެ ސެކިއުރިޓީ ވަރުގަދަ ކުރަން ގާނޫނު އިސްލާހު ކުރަން ރައީސް އަންގަވައިފި\nއިތުރު އެއް ހަފުތާ އަށް ސަރުކާރާއި ސްކޫލްތައް ބަންދުކޮށްފި\nއިތުރު ހަފްތާއަކަށް ސަރުކާރާއި ސްކޫލްތައް ބަންދުކޮށްފި އެވެ.\n“މިކަމުގައި އެންމެ އިސް ބަސްވެސް، އަދި އެންމެ ފަހު ބަސް ވެސް ވިދާޅުވާނީ ސިއްހީ ތަޖުރިބާކާރުން. ސަރުކާރުން ހަމައެކަނި ކުރާކަމަކީ އެ ބޭފުޅުން ވިދާޅުވާގޮތަށް ކަންތައްތައް ފަހިކޮށްދިނުން،” ރައީސް ވިދާޅުވި އެވެ.


Highway Ehggai Dollar thah Udhuhenee! | Dhiislam\nހައިވޭއެއްގައި ޑޮލަރުތައް އުދުހެނީ!\nއަހުމަދު ހާޝިމް ޑިސެމްބަރ 25, 2014\nހޮންގް ކޮންގެ ހައިވޭއެއް\nދެމިލިއަނަށްވުރެ ގިނަ ޑޮލަރު އަޅާފައިވާ ފޮށިތަކެއް އަރުވައިގެން ހޮންގް ކޮންގެ ހައިވޭއެއްގައި ދަތުރުކުރަމުންދިޔަ ވޭނެއްގެ ދޮރުހުޅުވިފައި ހުރުމުގެ ސަބަބުން އޭގެތެރޭގައިހުރި ފޮށިތަކުން ޑޮލަރުތައް ވަޔާއެކު މަގުމައްޗަށް އެޅެމުން ދިޔަ މަންޒަރު ފެންނަ ސީސީޓީވީ ފުޓޭޖްތަކެއް ޢާންމުވެއްޖެއެވެ.\nދުއްވަމުންދިޔަ އެހެން ވެހިކަލްތަކަށް މި މަންޒަރު ފެނުމުން އެ ޑޮލަރުތައް އަތުން ހިފުމަށް ބައެއް މީހުން މަސައްކަތްކުރިއިރު އަނެއް ބަޔަކު ވެހިކަލުން ފައިބައިގެން އެ ޑޮލަރުތައް ހޮވުމުގެ މަސައްކަތް ކޮށްފައިވެއެވެ.\nޑޮލަރުތައް އުފުލި ވެހިކަލް އޭގެ މަންޒިލަށް ދެވުނު އިރު އޭގެ ދޮރުހުޅުވިފައި ހުރުމުގެ ސަބަބުން 1.96 މިލިއަން ޑޮލަރު އޭގެން ވަޔަށް ބުރައިގެން ގޮސް ގެއްލިފައި ވުމުން އެފަރާތުން ފުލުހުންނަށް ރިޕޯޓްކޮށްފައިވެއެވެ.\nމިމައްސަލައާއި ގުޅިގެން ހޮންގްކޮންގެ ފުލުހުން ބުނެފައިވަނީ އެއްވެސް ފަރާތަކުން އެ ވެހިކަލުން ގެއްލިފައިވާ ނޫޓެއް ފެނިއްޖެ ނަމަ ފުލުހުންނަށް ހަވާލުކުރުމަށެވެ. އެހެންނޫންނަމަ ގެއްލިފައިވާ ޑޮލަރެއްގެ ސީރިއަލް ނަންބަރު ހިމެނޭ ޑޮލަރެއްގެ މުޢާމަލާތެއް ކުރިކަން ސާބިތުވެއްްޖެނަމަ އެމީހަކު ވައްކަންކުރި ކަމުގައި ބެލެވޭނެކަމުގައެވެ.\nއެޤައުމުގެ މީޑިއާތަކުގައި ޤާނޫނީ ފަރާތްތަކުންވެސް ފާހަގަ ކުރާގޮތުން ވަގަށް ނަގާފައިވާ ފައިސާއެއްގެ މައްސަލަ ސާބިތުވެއްޖެނަމަ، އެމީހެއްގެ މައްޗަށް 10 އަހަރުގެ ޖަލުހުކުމެއް އަންނާނެއެވެ.


Kafihihuras accident: Massala PG ah fonuvaifi\nހުޅުމާލޭގައި މީގެ ކުރިން ހިނގި އެކްސިޑެންޓެއް --\nކަފިހިހުރަހެއް މަތިން ހިނގާފައިދިޔަ މީހެއްގެ ގައިގައި ޓެކްސީއަކުން ޖެހުނު މައްސަލައިގައި ޓެކްސީ ދުއްވަން އިން މީހާގެ މައްޗަށް ދައުވާ ކޮށްދޭން އެދި ޕްރޮސެކިއުޓާ ޖެނެރަލްގެ އޮފީހަަށް ފުލުހުން ފޮނުވައިފި އެވެ.\nފުލުހުން ބުނީ ސެނަހިޔާ ހޮސްޕިޓަލް ކައިރިީ ކަފިހިހުރަސް މަތިން މަގު ހުރަސް ކުރަނިކޮށް، ޓެކްސީއަކުން ޖެހި އެކްސިޑެންޓްވި މައްސަލައިގެ ތަހުގީގު ނިންމާ ދައުވާ ކޮށްދޭން އެދި ޕީޖީ އޮފީހަށް ފޮނުވާފައިވާ ކަމަށެވެ.\nޓެކްސީ ދުއްވި އެ މީހާގެ މައްޗަށް ދައުވާ ކުރަން އެދި ޕީޖީއަށް މައްސަލަ ފޮނުވި އިރު ޓްރާންސްޕޯޓް މިނިސްޓްރީން ވަނީ އެ ޑްރައިވަރުގެ ލައިސަންސް ދެ އަހަރު ދުވަހަށް ހިފަހައްޓާފަ އެވެ. އަދި އޭނާއަށް ދޫކޮށްފައިވާ ޓެކްސީ ކުރުމުގެ ހުއްދަ ވެސް ވަނީ ބާތިލް ކޮށްފަ އެވެ.\nއެ އެކްސިޑެންޓްގައި ދެ އަންހެނަކަށް އަނިޔާވިި އެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް އެކްސިޑެންޓް + މަގުމަތީގެ އެކްސިޑެންޓް


Roadhamahu BML in Khidhumaidhey Gadithah Haama Koffi ރޯދަމަހު ބީއެމްއެލްއިން ޚިދުމަތް ދޭ ގަޑިތައް ހާމަކޮށްފި – Huvadhoo News Roadhamahu BML in Khidhumaidhey Gadithah Haama Koffi Huvadhoo News\nރޯދަމަހު ބީއެމްއެލްއިން ޚިދުމަތް ދޭ ގަޑިތައް ހާމަކޮށްފި\nރޯދަމަހުގައި ބެންކް އޮފް މޯލްޑިވްސްއިން ޙިދުމަތްދޭނެ ގަޑިތައް ހާމަކޮށްފިއެވެ.\nބީއެމްއެލްއިން ހާމަކުރި ގޮތުގައި ރޯދަމަހު ބީއެމްއެލްއިން ޙިދުމަތްދޭނީ ކޮންމެ އާދިއްތަ ދުވަހުން ފެށިގެން ބުރާސްފަތި ދުވަހަށް، ކޮންމެ ދުވަހެއްގެ ހެނދުނު 9:30އިން ފެށިގެން މެންދުރު 12:00އަށެވެ. އަދި ކުރިއަށް އޮތް ޝައްވާލުމަހުގެ ފުރަތަމަ7ދުވަހުވެސް ބޭންކުން ޙިދުމަތް ލިބިގެންދާނީ މިގަޑިތަކުގައެވެ.\nއެހެންނަމަވެސް ރާއްޖޭގެ އެކި ކަންކޮޅުތަކުގައި ޤާއިމުކުރެވިފައިވާ ބީއެމްއެލްގެ ސެލްފް ސަރވިސް ބޭންކިންގ ސެންޓަރތައް މެދުވެރިކޮށް ޖަމާކުރުމާއި، ފައިސާ ނެގުމާއި ފައިސާ ފޮނުވުމުގެ ޙިދުމަތް 24 ގަޑިއިރު ލިބޭނެކަމަށް ބީއެމްއެލްއިން ބުނެއެވެ. އަދި މީހުން ދިރިއުޅޭ ރަށްތަކުގައި ގާއިމުކޮށްފައިވާ ކޭޝް އެޖެންޓުން މެދުވެރިކޮށް އަސާސީ ބޭންކިންގެ ޙިދުމަތްތަކާއި ބޭންކުގެ ކޮންޓެކްޓް ސެންޓަރ މެދުވެރިކޮށް ކަސްޓަމަރުންނަށްވެސް މިރޯދަމަސް ތެރޭގައި ޙިދުމަތް ދެމުންގެންދާނެއެވެ.\nބީއެމްއެލްއިން ބުނާގޮތުގައި ރޯދަމަހުގައި މަދު ވަގުތުތަކެއްގައި ޚިދުމަތް ދިނަސް ބީއެމްއެލް އިން ފޮރުކޮށްދޭ ގިނަ ޚިދުމަތްތައް ލިބިގެންދާނެ ކަމަށެވެ. އޭގެތެރޭގައި ރާއްޖޭން ބޭރަށް ފައިސާ ފޮނުވުމާއި، ބީއެމްއެލް ޗެކް ޕްރޮސެސް ކުރުމާއި ޕޭ ރޯލްގެ އިތުރުން ލޯކަލް ޓްރާންސްފާ އެންޑް ޕޭމަންޓްގެ ޙިދުމަތްދިނުން ހިމެނެއެވެ.\nމި ޙިދުމަތްތައް ހެނދުނު 11:00ގެ ކުރިން ލިބޭ ހުށަހެޅުންތަކާއި ޖަމާކުރާ ޗެކްތައް އެދުވަހު އެދުވަހަށް ޕްރޮސެސް ކުރުމަށް ހަމަޖެހިފައިވާކަމަށް ބީއެމްއެލްއިން ބުނެއެވެ. އަދި ހެނދުނު 9:00ގެ ކުރިން ޖަމާކުރާ އެހެން ބޭންކުތަކުގެ ޗްކްތައް އެދުވަހު ޕްރޮސެސްކުރުމަށް ހަމަޖެހިފައިވާކަމަށްވެސް ބީއެމްއެލްއިން ބުނެއެވެ.\nމީގެއިތުރުން ބީއެމްއެލް އިސްލާމިކް ބޭންކިންގ ޙިދުމަތް ހޯއްދެއްވުމަށް ކިއުބީ އެޕް މެދުވެރިކޮށް އޮންލައިން ނަންބަރު ނަގަންޖެހޭނެ ކަމަށާއި ޙިދުމަތް ހޯއްދެއްވުމަށް ބޭންކަށް އައުމުގެ ކުރިން ކިއުގައި މަޑުކޮށްގެން ތިބޭ ކަސްޓަމަރުންގެ އަދަދު ޗެކްކޮށްލުމަށްވެސް ބީއެމްއެލްއިން އިލްތިމާސްކުރެއެވެ. އެހެންނަމަވެސް ކަސްޓަމަރ ސަރވިސް ސެންޓަރއަށް އަންނަ ކަސްޓަމަރުންނަށް ކިއުބީ ނަންބަރާ ނުލައި ޙިދުމަތް ލިބިގެންދާނެކަމަށް ބީއެމްއެލްއިން ބުނެއެވެ.\nއެކައުންޓް އޯޕެނިންގ ސެންޓަރ، ލޯން ސެންޓަރ އަދި ބިޒްނަސް ސެންޓަރުތަކުން ޙިދުމަތް ދިނުމަށް ހަމަޖެހިފައިވަނީ އެޕޮއިންޓްމަންޓަށްކަމަށާއި ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެ އިންތިޒާމްވެސް ބީއެމްއެލްއިން ވަނީ ހަމަޖައްސާފައެވެ. އަދި ގޭގައި ތިބެގެން ބީއެމްއެލް އިންޓަރނެޓް ބޭންކިންގ އަދި މޮބައިލް އެޕް މެދުވެރިކޮށް ޙިދުމަތް ހޯދުމަށް ބީއެމްއެލްއިން ވަނީ އިލްތިމާސްކޮށްފައެވެ.


Rilwan massalaige report aa medhu Suood aai Mariya mashvaraa kuravvaifi\nޑިފެންސް މިނިސްޓަރާއި މަރު ކޮމިޝަނުގެ ރައީސް-- ފޮޓޯ: ޑިފެންސް މިނިސްޓްރީ\n7 ސެޕްޓެމްބަރ 20190ކޮމެންޓް\nރިލްވާން މައްސަލައިގެ ރިޕޯޓާ މެދު ސުއޫދާއި މާރިޔާ މަޝްވަރާ ކުރައްވައިފި\nނޫސްވެރިޔާ ރިލްވާން އަބްދުﷲ ގެ މައްސަލާގައި ރިޔާސީ ކޮމިޝަނުގެ ތަހުގީގަށް ލިބިފައިވާ މައުލޫމާތާ ގުޅޭ ގޮތުން ކޮމިޝަނުގެ ރައީސް ހުސްނުއް ސުއޫދު އަދި ޑިފެންސް މިނިސްޓަރު މާރިޔާ އަހްމަދު ދީދީ މަޝްވަރާ ކުރައްވައިފި އެވެ.\nމިއަދު ޑިފެންސް މިނިސްޓްރީގައި އޮތް ބައްދަލުވުމެއްގައި މިނިސްޓަރު އޮފް ޑިފެންސާއި ގައުމީ ދިފާއީ ބާރުގެ އެންމެ އިސްވެރިން ވަނީ، މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ކޮމިޝަނުން ނެރުއްވާފައިވާ އިންޓެރިމް ރިޕޯޓާ މެދު މަޝްވަރާކުރައްވާފަ އެވެ.\nއޭގެ އިތުރުން ހައްދު ފަހަނައަޅާ ދިޔުމާއި ނުރައްކާތެރި ހަރުކަށި އަމަލުތައް ދިވެހިރާއްޖޭގައި ހިނގާކަމީ، އެބޭފުޅުން އިންތިހާއަށް ކަންބޮޑުވެވަޑައިގަންނަވާ ކަމެއް ކަމުގައި ފާހަގަކުރައްވި އެވެ.\nHon. Defence Minister @MariyaDidi, @CDFofMNDF & MNDF leadership met Chairman @DdcomMdv @hsuood & discussed #InterimReport. @MVDefence @MNDF_Official assure the public they remain vigilant & @NCTCMaldives is committed to preventing spread of violent extremism in #Maldives pic.twitter.com/Nz3Yq5nwJl— Ministry of Defence (@MvDefence) September 7, 2019\nއެފަދަ ކަންކަމަކީ، ދިވެހިރާއްޖޭގެ ޤައުމީ ސަލާމަތާއި ޤައުމުގެ ހަމަޖެހުމާއި ރައްޔިތުންގެ ރައްކާތެރިކަމާ ގުޅިފައިވާ ކަންކަމަށް ވާތީ، ދިވެހިރާއްޖޭގެ ޤައުމީ ދިފާޢީ ބާރާއި، ނޭޝަނަލް ކައުންޓަ ޓެރަރިޒަމް ސެންޓަރާއި، ކަމާބެހޭ ދައުލަތުގެ އެހެނިހެން މުއައްސަސާތަކާ ގުޅިގެން، ސުލްހަވެރި، އަމާން ގައުމެއްގެ ގޮތުގައި ދިވެހިރާއްޖެ ދެމެހެއްޓުމަށްޓަކައި، ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހީމް މުހައްމަދު ސޯލިހު ގެންގުޅުއްވާ "ޕޮލިސީ އޮފް ޒީރޯ ޓޮލެރަންސް އޮން ޓެރަރިޒަމް" ތަންފީޒު ކުރުމަށްޓަކައި، މިހާރުން މިހާރަށް ވެސް އަޅަން ޖެހޭ ފިޔަވަޅުތައް އަޅަމުންދާ ކަމަށް ޑިފެންސް މިނިސްޓްރީން ވަނީ ބުނެފައެވެ.\nޑިފެންސް މިނިސްޓަރު މަރުތައް ބަލާ ކޮމިޝަން ހުސްނުއް ސުއޫދު


Naib Raees Kulhivaruge Iss Verinnaai Bahdhalu Kuravvaifi – adduLIVE\nނައިބު ރައީސް ކުޅިވަރުގެ އިސްވެރިންނާ ބައްދަލުކުރައްވައިފި\nFeb 10, 2020, 16:22 ހަސަން ރަޝީދު\nރާއްޖޭގެ ކުޅިވަރު ކުރިއެރުވުމުގައި ދިމާވާ ކަންބޮޑުވުންތަކާ ބެހޭގޮތުން ރައީސުލްޖުމްހޫރިއްޔާގެ ނައިބު ފައިޞަލް ނަސީމް، ރާއްޖޭގެ ކުޅިވަރު އެސޯސިއޭޝަންތަކުގެ އިސް ވެރިންނާ ބައްދަލުކުރައްވައި ފުޅާ ދާއިރާއެއްގައި މަޝްވަރާކުރައްވައިފިއެވެ.\nމިއަދު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ޔޫތް މިނިސްޓަރު އަޙްމަދު މަޚްލޫފްވެސް ބައިވެރިވެވަޑައިގެންނެވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ ވޭތުވެދިޔަ އަހަރަކީ ރާއްޖޭގެ ކުޅިވަރަށް ގިނަ ގުނަ ކާމިޔާބީތަކެއް ހާސިލްކުރެވުނު އަހަރެއްކަން ފާހަގަކުރައްވާ ކުޅިވަރު އެސޯސިއޭޝަންތަކާއި، ކްލަބް ޖަމުޢިއްޔާތަކާއި އަމިއްލަ ފަރުދުން އަދި ކުޅިވަރު ކުޅުންތެރިން މި ކާމިޔާބީ ހާސިލުކުރުމުގައި ކުރެއްވެވި ބުރަ މަސައްކަތް ފާހަގަކުރައްވާ ޝުކުރު އަދާކުރައްވާފައެވެ.\nއެމަނިކުފާނު އިތުރަށް ވިދާޅުވިގޮތުގައި ސަރުކާރުގެ އެންމެ އިސް އެއް ސިޔާސަތަކީ ހަށިހެޔޮ ދުޅަހެޔޮ ޖީލެއް ބިނާކުރުންކަމުގައި ވާއިރު ކުޅިވަރު ކުރިއެރުވުމަކީ މިސަރުކާރުން ޚާއްޞަ އިސްކަމެއްދޭ ދާއިރާއެއްކަމުގައެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި، ރާއްޖޭގެ އިޖްތިމާޢީ މައްސަލަތައް ޙައްލުކުރުމުގައްޔާއި ދިމާވާ އެކި ކަހަލަ މައްސަލަތަކާ ބެހޭގޮތުން ޢާންމުން ހޭލުންތެރިކުރުމުގައި ކުޅިވަރު އެސޯސިއޭޝަންތަކުން މުހިންމު ދައުރެއް އަދާކުރެއްވޭނެކަން ފާހަގަކުރައްވާ އެންމެން ގުޅިގެން މުޖުތަމަޢަށް ފައިދާކުރަނިވި ގޮތަކަށް މަސައްކަތްކުރެއްވުމަށް އެމަނިކުފާނު އެދިވަޑައިގެންފައިވެއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ކުޅިވަރު އެސޯސިއޭޝަންތަކުން ފާހަގަކުރެއްވި ކަންކަމުގައި ކަމާބެހޭ ފަރާތްތަކާ މަޝްވަރާކުރައްވައިގެން ޙައްލުހޯއްދެވުމަށް މަސައްކަތްކުރައްވާނެކަމުގެ ޔަޤީންކަން ދެއްވިއެވެ.


Raees Solih ge masahkaiythakah thaureef kuravvai, Raees Nasheed ge shukuru sarukaarah! | Jazeera\tރައީސް ނަޝީދުގެ ތައުރީފާއި، ޝުކުރުގެ ބަސްތައް ރައީސް ސޯލިހަށް - Jazeera\nރައީސް ސޯލިހްގެ މަސައްކަތްތަކަށް ތައުރީފް ކުރައްވައި، ރައީސް ނަޝީދު ސުކުރު ސަރުކާރަށް!\nޖަވިޔަނި February 4, 2021 623 views1\nރިޔާސީ ބަޔާން އިއްވެވުމަށް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ ޖަލްސާކުރާ މާލަމަށް ވަދެވަޑައިގެންނެވިއުރުވެސް އިދިކޮޅު މެމްބަރުންގެ އަޑު ގަދަ އެވެ. ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދާއެކު ދެ ބޭފުޅުން މަޖިލީހުގެ ރިޔާސަތުގައި އިށީދެވަޑައިގެންނެވުމާއެކު އިތުރަށް އަޑުގަދަވެގެންދިޔަ އެވެ.\nމަޖިލީހުގެ ޖަލްސާ ފެއްޓެވިކަން ހާމަކޮށް، ރައީސް މުހައްމަދު ނަޝީދު ވާހަކަފުޅު ފެއްޓެވީ ވަރަށް ޖޯޝާއެކުގަ އެވެ. އަައްނަބީލާ ފާތުމަތު ހަސަން ދީދީ (ތުއްތުގޮމާ) ގެ ނަންފުޅު ފާހަގަކުރައްވާ ރައީސް ނަޝީދުގެ ވާހަކަފުޅު ކުރިއަށްގެންދިޔައިރު، ހިނިތުންވެވަޑައިގަންނަނަވަމުންގެންދިޔަ އެވެ. އެއަށްފަހު ރައްޔިތުންގެ މަޖިލީސް އަހަރަށް ހުޅުއްވައިދެއްވުމަށް އަޑަށް ބަރުލައްވައި، ޖޯޝާއެކުގައި ރައީސް ސޯލިހަށް ދައުވަތުދެއްވަމުން ރައީސް ނަޝީދު ވިދާޅުވީ "ރައްޔިތުންގެ މަޖިލީސް ވިހި އެކާވީސް ވަނަ އަހަރަށް ހުޅުވާދެއްވާނީ، ދިވެހިރާއްޖޭގެ އެންމެ މަތީ ވެރިޔާ، ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް" ކަމަށެވެ.\nމަޖިލިސް ހުޅުއްވައިދެއްވާ، ރިޔާސީ ބަޔާން އިއްވަވަމުން ރައީސް ސޯލިހް އެންމެ ފުރަތަމަވެސް ފެއްޓެވީ ކޮވިޑް-19ގެ ބަލިމަޑުކަމާއެކު އެވެ.\nރައީސް ސޯލިހް ވިދާޅުވީ "މީގެ އެއް އަހަރު ކުރިން، ތިޔަ ޢިއްޒަތްތެރި މެންބަރުންނާ، މިމަޤާމުގައި އަޅުގަނޑު ބައްދަލުކުރި އިރު، ރާއްޖޭގެ ޙާލަތު އޮތް ގޮތާ އަޅައިބަލާއިރު، މިހާރު ރާއްޖެ މިއޮތީ ވަރަށް ނާޒުކު ޙާލަތެއްގައި. މިދިޔަ އަހަރެއްހާ ދުވަހުގެ ތެރޭގައި، ތަޤްދީރުގެ ނިޔާގެ މަތިން، ކަންކަން ބަދަލުވެ ފުރޮޅިގެން ދިޔައީ، އަޅުގަނޑުމެން ތަދުބީރުކުރި ރޭވުމާ މުޅިން އެއްގޮތަކަށް ނޫން." ކަމަށެވެ.\nރައީސް އިބްރާހިމް މުހައްމަދު ސޯލިހް، އެމަނިކުފާނުގެ ތިން ވަނަ ރިޔާސީ ބަޔާން އިއްވަވަނީ -- ފޮޓޯ: މަޖިލިސް\nމުޅި ވާހަކަފުޅުގެ ތެރެގައި ރައީސް ސޯލިހް ވަނީ، ކޮވިޑުން އަރައިގަތުމަށް ކުރެވުނު މަސައްކަތްތައް ވަރަށް ތަފްސީލްކޮށް ހިއްސާކޮށްދެއްވަފަ އެވެ. އެގޮތުން ސަރުކާރުން އެޅި ފިޔަވަޅުތަކާއި މިއަހަރު، ރާއްޖޭގެ އިގްތިސާދު އަލުން އާރާސްތުކުރުމަށް ސަރުކާރުގެ އަމާޒު ހުރި ގޮތް ރައީސް ސޯލިހު ފާހަގަކުރެއްވި އެވެ.\nރިޔާސީ ބަޔާން ނިންމަވާލައްވަމުން ރައީސް ސޯލިހް ޝުކުރު އަދާކުރެއްވީ އެމްޑީޕީ އަދި ކޯލިޝަންގެ މަޖިލީސް މެމްބަރުންނަށެވެ.\nރައްޔިތުންނަށް ޚިދުމަތްކުރަން އަޅުގަނޑުމެން ނުކުމެ ތިބި އިރު، މިކަމުގައި އަޅުގަނޑަށާއި އަޅުގަނޑުގެ ސަރުކާރަށް އެންމެ ބޮޑު އެހީތެރިކަމެއް ލިބެނީ، މި ޢިއްޒަތްތެރި މަޖިލީހުންކަން އަޅުގަނޑު ޝުކުރުވެރިކަމާއެކު ފާހަގަކުރަން. އެކަމުގައި އަޅުގަނޑުމެންގެ ޕާޓީގެ މެންބަރުންނާއި، ސަރުކާރު ކޯލިޝަންގައި ހިމެނޭ ޕާޓީތަކުގެ މެންބަރުންނާއި، އަދި ވާދަވެރި ސިޔާސީ ޕާޓީތަކުގެ މެންބަރުން މިމަޖިލީހުގެ ތަޅުމުގަޔާއި ކޮމިޓީތަކުގައި ކުރައްވާ ބުރަ މަސައްކަތްތަކަށްޓަކައި، މަޖިލީހުގެ ހުރިހާ މެންބަރުންނަށާއި، މަޖިލީހުގެ ޢިއްޒަތްތެރި ރައީސަށާއި، ނައިބު ރައީސަށް އަދި ޕާލަމެންޓްރީ ގުރޫޕްތަކުގެ ލީޑަރުންނަށް، ނުހަނު އިޚްލާޞްތެރިކަމާއެކު ޝުކުރު ދަންނަވަން.\nރައީސްގެ ވާހަކަފުޅު ނިންމަވާލެއްވުމާއެކު ރިޔާސަތުގައި އިންނެވި ރައީސް ނަޝީދުގެ ތައުރީފްގެ ބަސްތައް އަމާޒުވީ ރައީސް ސޯލިހަށެވެ. ރައީސް ނަޝީދު ވިދާޅުވީ ކޮވިޑްގެ ދަތި އުނދަގޫ ހާލަތުގައި މުޅި ދުނިޔެއަށާއި ދިވެހި ރާއްޖެއަށް ކުރިމަތިިވި އުނދަގޫތަކުން ރައްޔިތުންނާއި ރާއްޖެ ސަލާމަތުގެ އައްސޭރިއަކަށް ގެނެވުނީ ރައީސް ސޯލިހުގެ ހިކުމަތްތެރި، ކެތްތެރި، ވިސްނުންތެރި ސިޔާސަތުތަކުގެ ސަބަބުން ކަމަށެވެ.\nރައިސުލްޖުމްހޫރިއްޔާ އެ ވިދާޅުވީ މިދިޔަ އަހަރު ދައުލަތް އޮތް ގޮތް. ދިވެހިންގެ އާއްމު ސިއްހަތަށް ވީގޮތް. މިހާރު އާއްމު ސިއްހަތް ހުރި ގޮތް. އިއްޒަތްތެރި މެމްބަރުންނަށް ރައިސުލްޖުމްހޫރިއްޔާ ވިދާޅުވެދެއްވައިފި އެއޮތް ގޮތުގެ ހަގީގަތްތަކުގެ މައްޗަށް ބިނާކޮށް 2021 ވަނަ އަހަރުގެ މިސްރާބު، ރާސްތާ، ރައިސުލްޖުމްހޫރިއްޔާގެ އަމާޒު. ރައިސުލްޖުމްހޫރިއްޔާއަށް އިހުލާސްތެރިކަމާއި އެކު ޝުކުރު ދަންނަވަން. އަދި މަނިކުފާނުގެ މަސައްކަތްޕުޅުގައި ބަރަކާތްލެއްވުމަށް އެދި ދުޢާ ކުރަން.\nރައިސުލްޖުމްހޫރިއްޔާ ދެންމެ ރައްޔިތުންގެ މަޖިލީހަށް އެ އިއްވަވާ ދެއްވި ރިޔާސީ ބަޔާނުގައި އެވަނީ މި ކޮވިޑްގެ ދަތި އުނދަގޫ ހާލަތުގައި މުޅި ދުނިޔެއަށާއި ދިވެހި ރާއްޖެއަށާއި ކުރިމަތިިވި ދުވަހަކުވެސް ނުދެކޭ ފަދަ ދަތި އުނދަގޫތަކުން ދިވެހި ރައްޔިތުންނާއި މިދިވެހި ރާއްޖެ ސަލާމަތުގެ އައްސޭރިއަކަށް ގެންނެވީ ހިކުމަތްތެރި، ކެތްތެރި، ވިސްނުންތެރި ގޮތްތަކާއި ސިޔާސަތުތައް.\nރައީސް ސޯލިހަށް ޝުކުރު އަދާ ކުރައްވާ ނަޝީދު ވިދާޅުވީ ރިޔާސީ ބަޔާނުގައި ފާހަގަކުރެއްވި ކަންކަން ތަންފީޒުކުރުމުގައި ރައްޔިތުންގެ މަޖިލީހުގެ ހުރިހާ މެމްބަރުން މެދުކެނޑުމެއްނެތި މަސައްކަތް ކުރައްވާނެ ކަމުގެ ޔަގީންކަން އެރުވިއެވެ.\nގިނަ ދުވަސްތަކަކަށްފަހު، ދެ ރައީސުން އެކުގައި ފެނުނުއިރު، ހީނަރުވެފައިވާ ގުޅުމުގެ ބަދަލުގައި މުޅިން ފެނިގެންދިޔައީ، ދައުލަތް ކޮޅަޖެހުމުގެ އަޒުމުގައި ތިބި ދެ ބާރުގެ ވެރިންގެ ގާތްކަމާއި އެކުވެރިކަމެވެ. ރައްޔިތުން ސަލާމަތުގެ އައްސޭރިއަށް ގެންދިއުމަށް ދެބޭފުޅުން އެކުގައި ތިއްބެވިކަމެވެ.\nލިޔެފައި މިއޮތް ސްޓައިލް ވަރަށް ހިތްގައިމު. ކަންކަން ސިފަކޮށްދިނުން އަދި އިމޯޝަންސް ވަރަށް ރީއްޗަށް ސިފަވޭ.\nރައީސް ނަޝީދުގެ ތައުރީފާއި، ޝުކުރުގެ ބަސްތައް ރައީސް ސޯލިހަށް


Dhekunu Africa aai Raajje aa dhemedhu flight thah ithuru kuranee\nދެކުނު އެފްރިކާ އާއި ރާއްޖެއާ ދެމެދު ފްލައިޓްތައް އިތުރުކުރަނީ\nސައުތު އެފްރިކަން އެއާވޭޒްގެ ދަތުރުތައް ކުރުމަށް ހަމަޖެހިފައިވަނީ ގަން އިންޓަނޭޝަނަލް އެއާޕޯޓަށް\nސައުތު އެފްރިކަން އެއާވޭޒް އިން ދިވެހި ރާއްޖެއަށް ކުރާ ދަތުރުތައް އިތުރުކުރުމަށް އެ އެއާވޭޒް އިން ނިންމައިފި އެވެ.\nރާއްޖޭގެ ޓުއަރިޒަމް މިނިސްޓްރީއާއި ސައުތު އެފްރިކަން އެއާވޭޒް (އެސްއޭއޭ) އަދި އެއާ ޓުއާ އޮޕަރޭޓާޒް (އޭޓީއޯ)ގެ ދެމެދުގައި ވެވުނު ހާއްސަ އެއްބަސްވުމެއްގެ ދަށުން ދެކުނު އެފްރިކާއިން ރާއްޖެއަށް ކުރާ ޗާޓާ ފްލައިޓްތަކުގެ ދަތުރުތައް އިތުރު ކުރުމަށް ނިންމާފައިވާ ކަމަށް ނޫސްތަކުން ބުންޏެވެ.\nއެސްއޭއޭ އިން މިގޮތަށް ނިންމާފައިވަނީ އެ އެއާލައިނުން ކުރާ ޗާޓާ ދަތުރުތަކުގެ ކާމިޔާބީއަށް ބަލާ އެއާލައިންގެ ދަތުރުތަށް ކުރިއަށްވުރެ އިތުރު ކުރުމުގެ ބޭނުމުގަ އެވެ. މި ޕެކޭޖްގެދެކުނު އެފްރިކާ ރައްޔިތުންގެ އިތުރުން ބިދޭސީންނަށް ވެސް ގަނެވޭ ގޮތަށް ވަނީ ހަމަޖައްސައިފަ އެވެ.\nމި ދަތުރުތައް ކުރެވޭނީ އެއާބަސް ގެ ފްލައިޓްތަކުގަ އެވެ. އިކޮނޮމީ އަދި ބިޒްނަސް ފެންވަރުގައިވެސް ދަތުރުތައް ކުރެވޭނެ އެވެ. އޭޓީއޯ އަދި އެސްއޭއޭ އިން ގުޅިގެން މަސައްކަތް ކުރަނީ ހޭދަކުރާ ފައިސާއަށް އެކަށީގެންވާވަރުގެ ރަނގަޅު ހޮލިޑޭ ދަތުރުތަކެއް ދެވޭތޯ އެވެ.\nރާއްޖޭގެ އެންމެ ދެކުނުގައި އޮންނަ އަައްޑޫ ގަން އެއާޕޯޓަށް ދަތުރުތައް ޗާޓާ ކުރުމުން އެސްއޭއޭ އިން ކުރާ ދަތުރުތަކުގެ ވަގުތު 16 ގަޑިއިރުން އެންމެ7ގަޑިއިރަށް ކުޑަވެގެން ދާާނެ އެވެ.\nޓޫރިޒަމް ގަން އިންޓަނޭޝަނަލް އެއާޕޯޓް\nއައްޑޫއަށް ޕައުންޑު ވެއްދޭނީ އެއާޕޯޓު ހިންގިގެން\nޖެނުއަރީގައި ސްރީލަންކާ ހުޅުވާލަނީ\nކޮވިޑުގެ ސަބަބުން ވައިގެ ދަތުރުފަތުރަށް ކިހާ ގެއްލުމެއް؟\nކޮވިޑުން ދުނިޔޭގެ ޓޫރިޒަމަށް ކިހާ ބޮޑު ގެއްލުމެއް؟


ކުކީސްގެ ރަހަ ބަލައިގެން 400 އެއްހާ ޑޮލަރު ހޯދުމުގެ ފުރުސަތު! | Jazeera\tކުކީސްގެ ރަހަ ބަލައިގެން 400 އެއްހާ ޑޮލަރު ހޯދުމުގެ ފުރުސަތު! - Jazeera\nކުކީސްގެ ރަހަ ބަލައިގެން 400 އެއްހާ ޑޮލަރު ހޯދުމުގެ ފުރުސަތު!\nހުސައިން ނަޒީފް July 5, 2019 47 views0\nއިނގިރޭސިވިލާތުގެ މެރީލޭންޑް ކުންފުނިން އުފައްދާ ކުކީސްގެ ރަހަ ބެލުމަށް މީހަކު ހޯދުމަށް އެކުންފުނިން އިއުލާންކޮށްފިއެވެ.\nބާޓަން ފުޑްސްގެ ދަށުން ހިންގާ މަޝްހޫރު މެރީލޭންޑް ކުކީސްގެ ރަހަ ބެލުމުގެ ވަޒީފާއަށް ހޮވޭ ފަރާތަކަށް އިނގިރޭސިވިލާތުގެ އެޑިންބަރާގައި ހުންނަނ ސެންޓަރަށް ގެންދާ ގޮތަށް ވަނީ ހަމަޖެހިފައެވެ. އަދި އެތަނުގައި އެމީހެއްގެ ފާޑުކިޔުމާއި އެއްގޮތަށް ކުކީސް ތައްޔާރު ކުރާނެއެވެ.\nމިދިޔަ ބުދަ ދުވަހު މެރީލޭންޑް ކުކީސް އިން ކުރި އިއުލާނެއްގައި ބުނެފައިވާ ގޮތުގައި މި ވަޒީފާއަށް ހޮވޭ ފަރާތަަކަށް އޭނާގެ އިތުރުން އިތުރު ރައްޓެއްސަކު ގެންދިއުމުގެ ފުރުސަތު ވެސް ލިބޭނެ ކަމަށެވެ. އެހެން ނަމަވެސް ކުންފުނީގެ ފަރާތުން ހުށަހަޅާފައިވާ އުޖޫރަ ކަމުގައިވާ 350 ޔޫރޯ ލިބޭނީ ވަޒީފާއަށް ހޮވޭ ފަރާތަށް އެކަންޏެވެ.\nމެރީލޭންޑް ކުކީސްގެ ބްރޭންޑް މެނޭޖަރ ބުނެފައިވާ ގޮތުގައި ވަޒީފާއަށް ހޮވޭ ފަރާތުގެ މަސައްކަތަކަށް ވާނީ ކުކީސްގެ ރަހަ އަށް ފާޑުކިޔައި ކުންފުނިން އުފައްދާ ކުކީސް އަކީ ވީހާވެސް ރަހަމީރު އެއްޗަކަށް ހެދުން ކަމަށެވެ.\nމެރީލޭންޑް ކުކީސްގެ ފަރާތުން ކުކީސްގެ ރަހަބެލުމުގެ ވަޒީފާއަށް މީހަކު ހޯދުމަށް ސޯޝަލް މީޑިޔާގައި ކުރި ޕޯސްޓްގައި އެދިފައި ވަނީ އެ ވަޒީފާ ބޭނުންވާ ފަރާތްތަކުން އެ ޕޯސްޓަށް ރިޕްލައި ކުރުމަށެވެ.\nއެއާއި އެކު އެތައް ހާސް ބަޔަކު ވަނީ އެކަމަށް ޝައުޤުވެރިކަން ފާޅުކޮށް އެމީހުންގެ ރަހަ ބެލުމުގެ ތަޖުރިބާގެ ވާހަކަ ވަނީ ހިއްސާކޮށްފައެވެ.\nމެރީލޭންޑް ކުކީސް އިން އިއުލާންކުރި ވަޒީފާއަށް ކުރިމަތިލުމުގެ މުއްދަތު ހަމަވާނީ ޖުލައި މަހުގެ 26 ވަނަ ދުވަހުއެވެ.


ދުނިޔޭގެ ސްކައުޓް ހަރަކާތަށް 100 އަހަރު ފުރުމާ ގުޅިގެން، ދިވެހި ސްކައުޓުން ވަޢުދު އާކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nދުނިޔޭގެ ސްކައުޓް ހަރަކާތަށް 100 އަހަރު ފުރުމާ ގުޅިގެން، ދިވެހި ސްކައުޓުން ވަޢުދު އާކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n1 އޮގަސްޓް 2007، ރިފަރެންސް: PPS/2007/87\nއާދެ! މިއަދަކީ، ވަރަށް ތާރީޚީ މުނާސަބަތެއް އަޅުގަނޑުމެން ފާހަގަކުރާ ދުވަހެއް. ދުނިޔޭގެ ސްކައުޓް ހަރަކާތަށް 100 އަހަރު ފުރުން ފާހަގަކުރާ ދުވަސް. މިކަން މިކުރަނީ ހަމައެކަނި ދިވެހިރާއްޖެއަކު ނޫން. ސްކައުޓް ހަރަކާތުގެ ކަންތައްތައް ހިނގާ ކޮންމެ ޤައުމެއްގައި، ސަތޭކަ އެތައް ޤައުމެއްގައި، މިއަދު ކޮންމެ ޤައުމަކުން، ކޮންމެ ޤައުމެއްގައިވެސް އެތާނގެ ގަޑިން ހެނދުނު 8 ޖަހާއިރު މިމުނާސަބަތު ފާހަގަކުރަނީ ސްކައުޓުގެ ވަޢުދު އާ ކުރުމުން.\nއާދެ! މިފަދަ ތާރީޚީ މުނާސަބަތެއްގައި ބައިވެރިވުމަކީ، އަޅުގަނޑަށް ލިބޭ ވަރަށްބޮޑު އުފަލެއް. މިކަމުގައި ބައިވެރިވުމަށް އަޅުގަނޑަށް ދަޢުވަތު ދެއްވިކަމަށްޓަކައި ރާއްޖޭގެ ސްކައުޓް އެސޯސިއޭޝަންގެ ވެރިންނަށާއި، މިކަމުގައި ބައިވެރިވެވަޑައިގެންދެއްވާ ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން. އަދި މި ތާރީޚީ މުނާސަބަތުގެ އިޚްލާޞްތެރި ތަހުނިޔާ، ރާއްޖޭގެ ސްކައުޓް ކައުންސިލްގެ ރައީސް ޑޮކްޓަރ މަޙްމޫދު ޝައުޤީއަށާއި، މިނިސްޓަރ އޮފް އެޑިޔުކޭޝަން އަލްފާޟިލާ ޒާހިޔާ ޒަރީރަށާއި، ދުނިޔޭގެ ސްކައުޓް ޖަމުޢިއްޔާގެ އޭޝިޔާ ޕެސިފިކް ރީޖަނަލް އޮފީހުގެ ރީޖަނަލް ޑިރެކްޓަރ އަލްފާޟިލް ޢަބްދުﷲ ރަޝީދަށާއި، ރާއްޖޭގެ ސްކައުޓް އެސޯސިއޭޝަންގެ ޗީފް ކަމިޝަނަރ އަލްފާޟިލް އަޙްމަދު ޢަލީމަނިކަށާއި، ސްކައުޓް ކައުންސިލްގެ އެންމެހާ މެންބަރުންނަށާއި، ހުރިހާ ދިވެހި ސްކައުޓުންނަށާއި، ލީޑަރުންނަށާއި، ސްކޫލްތަކުގެ ވެރިންނަށާއި، މުދައްރިސުންނަށާއި، ސްކައުޓް ހަރަކާތުގައި ކުރިން އުޅުއްވި ބޭފުޅުންނަށާއި، ދިވެހި ސްކައުޓުންގެ މައިންބަފައިންނަށާއި، ބެލެނިވެރިންނަށް އަޅުގަނޑު ވަރަށް އުފަލާއެކު ދަންނަވަން.\nއާދެ! މިއުފާވެރި މުނާސަބަތުގައި، ދިވެހި ސްކައުޓުން މިއަދު އަޅުގަނޑަށް ތިޔަ ހަދިޔާކުރެއްވި ހަނދާނީ ފިލައަށްޓަކައި ހުރިހާ ސްކައުޓުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެހެންމެ، މިތާނގައި އަޅުގަނޑުގެ ކުރިން ވާހަކަފުޅު ދެއްކެވި ޢިއްޒަތްތެރި ބޭފުޅުން އަޅުގަނޑާ ބެހޭގޮތުން ވިދާޅުވި ހިތްޕުޅު ހެޔޮ އިޚްލާޞްތެރި ބަސްފުޅުތަކަށްޓަކައި އެބޭފުޅުންނަށް ޝުކުރު ދަންނަވަން. އާދެ! އެއްބޭފުޅަކީ، ޑޮކްޓަރ މަޙްމޫދު ޝައުޤީ. އަނެއް ބޭފުޅަކީ، އަލްފާޟިލާ ޒާހިޔާ ޒަރީރު. މިދެބޭފުޅުންވެސް ސްކައުޓް ހަރަކާތާ ގުޅިގެން ދެއްކެވި ވާހަކަފުޅުގައި، ޗީފް ސްކައުޓެއްގެ ހައިސިއްޔަތުން އަޅުގަނޑަށް ކުރެވޭ މަސައްކަތާއި ނުވަތަ އަޅުގަނޑު މިކަން ބަލަމުންދާ ބެލުމާބެހޭގޮތުން ވަރަށް އިޚްލާޞްތެރި ބަސްފުޅުތަކެއް އަޅުގަނޑަށް ހަދިޔާ ކުރައްވައިފި. އޭގެތެރެއިން ބައެއް ކަންކަމަކީ، އަޅުގަނޑަށް ޙައްޤުވާ ކަންކަން ނޫން ކަމަށްވެސް ވެދާނެ. އެހެންނަމަވެސް، އެބޭފުޅުން އެވިދާޅުވި ވަރަށް އިޚްލާޞްތެރި ބަސްފުޅުތަކަށްޓަކައި، އެ ދެބޭފުޅުންނަށް އަޅުގަނޑު ވަރަށް ބޮޑަށް ޝުކުރު ދަންނަވަން.\nދުނިޔޭގެ ސްކައުޓް ހަރަކާތަށް 100 އަހަރު ފުރޭއިރު، އަޅުގަނޑުމެންގެ ރާއްޖޭގައި މި ހަރަކާތް ހިނގަމުންދާތާ މިވީ ބައިޤަރުނު. އާދެ! 50 އަހަރު. މި 50 އަހަރުގެ ތެރެއިން ދެބައިކުޅަ އެއްބަޔަށްވުރެ ދިގު މުއްދަތެއްގައި ޗީފް ސްކައުޓުގެ މަގާމުގައި ހުރުމުގެ އުފަލާއި ޝަރަފު އަޅުގަނޑަށް ލިބިފައިވާތީ އެކަމަށްޓަކައި اللّـه سبحـانـه وتعـالى ގެ ޙަޟްރަތަށް ޙަމްދާއި ޝުކުރުކުރަން.\nއާދެ! 50 އަހަރަކީ، ރާއްޖަފަދަ ޤައުމެއްގައި ކުރު މުއްދަތެއްނޫން. ދިގު މުއްދަތެއް. މި ދިގު މުއްދަތުގެ ތެރޭގައި ރާއްޖޭގައި ސްކައުޓް ހަރަކާތް ފެށިގެން، ވަރަށް ބޮޑަށް ފުޅާވެގެން ގޮސްފައިވޭ. އާދެ! ދެންމެ މިނިސްޓަރ އޮފް އެޑިޔުކޭޝަންގެ ވާހަކަފުޅުގައި ވިދާޅުވި ފަދައިން އެންމެ ފުރަތަމަ މި ހަރަކާތަކީ، ހަމައެކަނި މާލެއަށް ޚާއްޞަ ކުރެވިފައި އޮތް ހަރަކާތަކަށް ވެގެންދިޔަ. އަދި ޚާއްޞަކޮށް މަޖީދިއްޔާ ސްކޫލްގައި އެކަނި މިކަން ކުރިއަށް ދިޔަކަމަށް އެވަނީ. އޭގެފަހުން، އެހެން ސްކޫލްތަކުގަޔާއި، މާލޭގަޔާއި، އަތޮޅުތަކުގެ ހުރިހާ ސްކޫލެއްގައިވެސް މިހާރު މި ހަރަކާތް ހިނގަމުން އެބަދޭ. އެހެންވީމާ، މީގެ ފައިދާ މުޅި ރާއްޖެއަށް ކުރަމުންދާކަން އެއީ، އަޅުގަނޑުމެން ވަރަށް އުފާކުރަންޖެހޭ ކަމެއް.\nރާއްޖޭގައި، މި ހިނގާ ސްކައުޓް ހަރަކާތް ތަރައްޤީ ކުރައްވައި ކުރިއަށް ގެންދެވުމަށް މަސައްކަތްޕުޅު ކުރެއްވި ހުރިހާ ބޭފުޅުންނަށް، އެބޭފުޅުން އެކުރެއްވި މަސައްކަތްޕުޅުތަކުގެ އަގު ވަޒަން ކުރަމުން އެބޭފުޅުންނަށް އަޅުގަނޑު ވަރަށް އުފަލާއެކު ޝުކުރު ދަންނަވަން. އޭގެތެރޭގައި، މިހާރު ދުނިޔެ ދޫކުރައްވައި ވަޑައިގެންފައިވާ ބޭފުޅުންވެސްވާތީ، އެ ބޭފުޅުންގެ ފުރާނަފުޅަށް މާތްﷲ ހެޔޮ ރަޙްމަތް ލެއްވުން އެދި އަޅުގަނޑު ދުޢާކުރަން.\nއާދެ! ދުނިޔޭގެ ސްކައުޓް ހަރަކާތަށް 100 އަހަރުފުރުން ފާހަގަކުރުމަށް ހިންގާ ހަރަކާތްތަކުގެ ތެރެއިން އެންމެ މުހިންމު އެއްކަމަކީ، ދުނިޔޭގެ ހުރިހާ ސްކައުޓުން، ސްކައުޓް ވަޢުދު އާ ކުރުން. ރާއްޖޭގެ ސްކައުޓުން އަދި ޚާއްޞަކޮށް މާލޭގައި މިވަގުތު ތިބި ސްކައުޓުން އެކަން ކުރިތަން އަޅުގަނޑުމެންނަށް ދެންމެ ފެނިގެން ހިނގައްޖެ.\nއަޅުގަނޑު އެދޭ އެދުމަކީ، ދެންމެ ތިޔަ ހުރިހާ ސްކައުޓުން ތިޔަކުރި ވަޢުދަށް ހުރިހާ ސްކައުޓުންވެސް އިޚްލާޞްތެރިވުން. އެ ވަޢުދަށް ޙުރުމަތްތެރިކޮށް ހިތުން. އެ ވަޢުދުގައި އެ ބުނާ ކަންތައްތައް ކުރަމުން ގެންދިޔުން. ސްކައުޓް ކުދިންގެ ވާޖިބު ހުރިހާ ކުދިންވެސް ރަނގަޅަށް ދަނެ، ކޮންމެ ކުއްޖަކުވެސް އެވާޖިބު އަދާކުރެވޭތޯ ހިންމަތާއެކު މަސައްކަތްކުރުން.\nއާދެ! މިފަދަ ހަރަކާތްތައް ދުނިޔޭގެ އެތަން މިތާނގައި ހިނގަމުންދާއިރު، އެ ހަރަކާތްތައް އަޅުގަނޑުމެންގެ ރާއްޖެއާ ހަމައަށްވެސް އާދޭ. އަދި އަޅުގަނޑުމެންގެ ރާއްޖޭގައި އެކަންތައްތައް ކުރިއަށް އެބަގެންދަމު. މިގޮތުން ބޭރުން އަންނަ އެކިއެކި ކަންތައްތަކާބެހޭގޮތުން އަޅުގަނޑުމެންގެ ތެރޭގައި ބައެއް ފަހަރަށް ތަފާތު ޚިޔާލު އުފެދޭ. އެކަމެއް ފެށިގެން އައީ މުސްލިމު ޤައުމަކުން ނޫން ކަމަށްވާނަމަ އެކަމަކީ، އަޅުގަނޑުމެން މަރުޙަބާ ކިޔަންޖެހޭ ކަމެއް ނޫންކަމަށް ބައެއް ފަރާތްތަކުން ދެކެފާނެ.\nއެހެންނަމަވެސް، އަޅުގަނޑަށް ދަންނަވަން ޖެހެނީ އެއީ އެކަން އޮންނަންވީ ގޮތެއްނޫނޭ. އަޅުގަނޑުމެން ބަލަންވީ ކަމުގެ ޙަޤީޤަތަށް. އެކަމަކީ، އަޅުގަނޑުމެންނަށް ފައިދާހުރި، ރަނގަޅު ކަމެއްކަމަށް ވަންޏާ، އެކަމެއް އައީ ކޮންމެ ފަރާތަކުން ކަމަށްވިޔަސް އެކަމަކަށް އަޅުގަނޑުމެން މަރުޙަބާ ކިޔަންޖެހޭނެ. އެކަމަކީ، ނުރަނގަޅު ކަމަކަށްވާނަމަ އެކަމެއް އެ އައީ ކޮންމެފަރާތަކުން ކަމަށްވިޔަސް، އެކަމަށް އަޅުގަނޑުމެން ފުރުޞަތެއް ދީގެނެއް ނުވާނެ.\nއާދެ! ސްކައުޓް ހަރަކާތުގެ މަޤްޞަދުތަކަށާއި، ސްކައުޓުންނަށް ދަސްކޮށްދޭ ހުނަރުތަކަށާއި، ސްކައުޓުންގެ ވާޖިބުތަކަށް ވިސްނާލާއިރު، ދެންމެ މިނިސްޓަރ އޮފް އެޑިޔުކޭޝަންގެ ވާހަކަފުޅުގައި ވަރަށް ތަފްޞީލުކޮށް އެ ވާހަކަ ވިދާޅުވެދެއްވައިފި. އެއިން އެނގޭގޮތުގައި ސްކައުޓް ހަރަކާތުގައި ހިމެނޭ ކަންތައްތަކަކީ ޙަޤީޤަތުގައި މާތްވެގެންވާ އިސްލާމްދީންވެސް ގޮވާލާކަންތައް.\nއާދެ! ސްކައުޓް ހަރަކާތް ބިނާވެފައި މިއޮތީ އެކަކު އަނެކަކަށް އެހީތެރިވުމުގެ މައްޗަށް. މުޅި މުޖުތަމަޢަށް ޚިދުމަތް ކުރުމުގެ މައްޗަށް. އިންސާނިއްޔަތަށް ޚިދުމަތް ކުރުމުގެ މައްޗަށް. މިއީ އަޅުގަނޑުމެންގެ މާތް ދީން އަޅުގަނޑުމެންނަށް ގޮވާލާ ކަމެއް. މިކަންކަމަށް ސަމާލުކަން ދިނުމަށް ކީރިތި ޤުރުއާނުގައިވެސް މާތްﷲ ވަޙީކުރައްވާ އަންގަވާފައިވާ ކަމެއް. އާދެ! އަޅުގަނޑުމެންނަށް ވަރަށް ގިނައިން އިވޭ އާޔަތެއް ދަންނަވާލާނަން. "وَتَعَاوَنُواْ عَلَى الْبِرِّ وَالتَّقْوَى وَلاَ تَعَاوَنُواْ عَلَى الإِثْمِ وَالْعُدْوَانِ" (المائدة: 2) "ތިޔަބައިމީހުން ހެޔޮކަން ކުރުމުގަޔާއި، ތަޤުވާވެރިވުމުގައި އެކަކު އަނެކަކަށް އެއްބަޔަކު އަނެއްބަޔަކަށް އެހީތެރިވެ ވާގިވެރިވާށޭ. އަދި ފާފަކުރުމުގަޔާއި، ޙައްޤުތަކަށް އަރައިގަތުމުގައި އެކަކު އަނެކަކަށް، އެއްބަޔަކު އަނެއްބަޔަކަށް އެހީތެރިވެ ވާގިވެރި ނުވާށޭ"\nޝައްކެއްނެތް. ސްކައުޓް ހަރަކާތް ބިނާވެފައި މިއޮތީ ހެޔޮކަންކަމުގައި އެކަކު އަނެކަކަށް އެހީތެރިވުމުގެ މައްޗަށް. އެންމެ ފުރަތަމަ، ސްކައުޓް ކުދިންގައި ވަރަށް ރަނގަޅު އަޚްލާޤީ ސިފަތަކެއް އުފެއްދުމަށް ނުވަތަ އަށަގެންނެވުމަށް ސްކައުޓް ހަރަކާތުން މަސައްކަތްކުރޭ. ކޮންމެ ސްކައުޓަކީ، އެހެންމީހުންނަށް އިޙްތިރާމްކުރާ، ކަމޭހިތާ ކުއްޖަކަށް، މީހަކަށް ވާންޖެހޭ. ޖަމާޢަތަށް ޚިދުމަތްކުރާ މީހަކަށް، ކުއްޖަކަށް ވާންޖެހޭ. މުޅި ޤައުމަށް، އިންސާނިއްޔަތަށް ޚިދުމަތްކުރާ މީހަކަށް ނުވަތަ ކުއްޖަކަށް ވާންޖެހޭ.\nމިކަންކަމަކީ، އަޅުގަނޑުމެން މަރުޙަބާ ކިޔަންޖެހޭނެ ކަންކަން. ޚާއްޞަކޮށް ދިވެހިރާއްޖަފަދަ ޤައުމެއްގައި އަޅުގަނޑުމެންގެ މެދުގައި ޒަމާނުއްސުރެ އެކުވެރިކަމާއި އެއްބާރުލުން އުފެދިފައިވާ، އަޚްވަންތަކަމުގެ ގުޅުންތަކުން އަޅުގަނޑުމެން އެންމެން ބަނދެވިފައިވާ ޤައުމެއްގައި މިފަދަ ކަންކަމަށް އިސްކަންދިނުމަކީ، އަޅުގަނޑުމެން ކުރަންޖެހޭނެކަމެއް.\nހަމައެއާއެކީގައި، ސްކައުޓް ހަރަކާތުން އެ އުނގަނައިދޭ ހުނަރުތަކަކީ އަޅުގަނޑުމެންގެ އަމިއްލަ ދިރިއުޅުމަށް އޭގެ ސަބަބުން ވަރަށް ބޮޑެތި ފައިދާތަކެއް ކުރާނެކަމެއް. އަޅުގަނޑުމެންގެ ޖަމާޢަތަށްވެސް އޭގެ ސަބަބުން ފައިދާ ކުރާނެކަމެއް. އެހެންވީމާ، ސްކައުޓް ހަރަކާތުގެ މި މަޤްޞަދުތަކަށާއި، ވާޖިބުތަކަށާއި، އަދި މުޅި ހަރަކާތަށް އަޅުގަނޑުމެން މަރުޙަބާ ކިޔުމަކީ، އަޅުގަނޑުމެން ހަމަ ކުރަންޖެހޭނެކަމެއް.\nމިފަދަ ސްކައުޓް ހަރަކާތް ހިނގަމުން މިދަނީ ވަކި ޤައުމުތަކެއްގައެއް ނޫން. ދުނިޔޭގެ ހުރިހާ ޤައުމެއްގައިވެސް، އިސްލާމީ ހުރިހާ ޤައުމެއްގައިވެސް މި ހަރަކާތް ހިނގަމުންދޭ. އެހެންކަމުން، މިއީކީ އެއްވެސް ހާލެއްގައި އަޅުގަނޑުމެންގެ ސަޤާފަތާއި، ތާރީޚާއި ނުވަތަ ދީނާއި، ތަޢާރުޟުވާ ނުވަތަ ފުށުއަރާ ހަރަކާތެއް ކަމުގައި އަޅުގަނޑުމެންގެ ތެރެއިން އެކަކުވެސް އެއްވެސް އެއްޗެއް ބުނާނެ ޖާގައެއްނެތް.\nއާދެ! އަޅުގަނޑުގެ ވާހަކަ މާދިގުކުރާކަށް ނެތިން. މިއަދުގެ މިވަގުތުގައި އެއީ މިތަނަށް ޙާޟިރުވެތިބި ސްކައުޓުންނަށްވެސް މާ ފަސޭހަކަމަކަށް ނުވާނެ. އަޅުގަނޑު ހަމައެކަނި ދަންނަވާލަން ބޭނުންވަނީ، ތިޔައިގެ ތެރެއިން ކޮންމެ ސްކައުޓަކީ ތެދުވެރި، ޤައުމަށް ވަފާތެރި، ކިޔަމަންތެރި، އަޚްލާޤީގޮތުން ރަނގަޅު ނަމޫނާއަކަށް ވާންޖެހޭނެއޭ. އާދެ! ރާއްޖޭގެ ޗީފް ސްކައުޓްގެ ހައިސިއްޔަތުން ރާއްޖޭގެ ސްކައުޓުން، ސްކައުޓް ވަޢުދަށާއި، ސްކައުޓް ޤާނޫނަށް ފުރިހަމައަށް ބޯލަނބާ، ސްކައުޓުންގެ ޢަމަލުތައް އެގޮތުގައި ދެމެހެއްޓުމަށް އަޅުގަނޑު މިއަދު ގޮވާލަން.\nއަޅުގަނޑުގެ އިޚްލާޞްތެރި ދުޢާއަކީ، اللّـه سبحـانـه وتعـالى އަޅުގަނޑުމެން އެންމެންނަކީ، މާތްވެގެންވާ އިސްލާމްދީނުގެ ސާފުސީދާ ތެދުމަގުގައި ފައިތިލަ ސާބިތުކޮށްގެން ތިބި ބަޔަކު ކަމުގައި ލެއްވުން. އަދި އަޅުގަނޑުމެންނަށް އަޅުގަނޑުމެންގެ ދިރިއުޅުން ތަރައްޤީކޮށް، އަޅުގަނޑުމެންގެ މެދުގައި އެކުވެރިކަމާއި އެއްބާރުލުން އުފައްދައި، އެކަކު އަނެކަކަށް އެހީތެރިވުމުގެ ރޫޙު، އަދި މުޅި ޖަމާޢަތަށް ޚިދުމަތް ކުރުމާއި، އިންސާނިއްޔަތަށް ޚިދުމަތް ކުރުމުގެ ރޫޙު، އަޅުގަނޑުމެންގެ ހިތްތަކުގައި އަށަގަންނުވައި، އެކަމުގައި ކުރިއަށް ދިޔުމުގެ މަގު އެކަލާނގެ އަޅުގަނޑުމެންނަށް ފަހިކޮށްދެއްވުން.


Dheenah furassaara kurumaa gina bayaku faalhugai dhekolhu! | Mihaaru\nއެމްޑީއެންގެ ރިޕޯޓްގެ ކަަވަޕޭޖް\n04 އޮކްޓޯބަރ 2019 - 23:24 27 comments\nއިސްލާމްދީނަށާއި ކީރިތި ރަސޫލާ އަށް ފުރައްސާރަކުރުމަކީ އެއްވެސް ހާލެއްގައި ބަލައިގަނެވޭނެ ކަމެއް ނޫން ސަރުކާރުގެ ބައެއް އިސް ބޭފުޅުންނާއި އެމްޑީޕީގެ މަޖިލީހުގެ ބައެއް މެމްބަރުންނާއި ދީނީ އިލްމުވެރިންނާއި ސިޔާސީ ބައެއް ޕާޓީތަކުން ބުނެފި އެވެ. މީގެ ތެރޭގައި ކުރީގެ ރައީސް މައުމޫން އަބްދުލް ގައްޔޫމް ވެސް ހިމެނިވަޑައިގަންނަވަ އެވެ.\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގައި ކީރިތި ރަސޫލާ އަށް ފުރައްސާރަކުރި މައްސަލަ ހޫނުވެފައިވަނިކޮށް މައުމޫން މިރޭ ކުރެއްވި ޓްވީޓުގައި ވިދާޅުވީ ކޮންމެ ބަޔަކު ކުުރި ނަމަވެސް އެފަދަ ކަންތައްތައްތަކަކީ ހުއްޓުވަން ޖެހޭނެ ކަމެއް ކަމަށެވެ.\nއިސްލާމް ދީނަށް ނުވަތަ ކީރިތި ރަސޫލާ އަށް ފުރައްސާރަކުރުމަކީ އެއްވެސް ޙާލެއްގައި ބަލައިގަނެވޭނެ ކަމެއް ނޫން ކޮންމެ ބަޔަކު ކުރި ނަމަވެސް އެއީ ހުއްޓުވަން ޖެހޭނެ ކަމެއް\n— Maumoon Abdul Gayoom (@maumoonagayoom) October 4, 2019\n"ޕްރިލިމިނަރީ އެސެސްމަންޓް އޮން ރެޑިކަލަައިޒޭޝަން އިން ދަ މޯލްޑިވްސް"ގެ ނަމުގައި އެމްޑީއެން އިން ނެރުނު ރިޕޯޓުގައި ރާއްޖޭގެ ތައުލީމީ ނިޒާމުގައި ކިޔަވައިދޭ ފޮތްތަކުގައި ހަރުކަށި ވިސްނުމަށް ބާރުއަޅާ ވާހަކަ ހުރި ކަމަށް ބުނެ، ކީރިތި ޤުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެއް ކަންކަން ރިޕޯޓުގައި ފާހަގަކޮށްފައި ވެ އެވެ.\nޚިޔާލު ފާޅުކުުރުމުގެ ނަމުގައި ނުވަތަ ޢިލްމީ ދިރާސާ ކުރުމުގެ ނަމުގައިވިޔަސް އިސްލާމް ދީނަށް ނުވަތަ މި ދީނުގެ މާތް ރަސޫލާ މުޙަންމަދު ސައްލަﷲ ޢަަލައިހި ވަސައްލަމަ އަށް ބަދުބަހެއް ނުވަތަ މަލާމާތެއް ރައްދުކުރުމަކީ ބަލައިގަނެވޭނެ ކަމެއް ނޫން.\n— Ali Hussain (@AleeVoice) October 4, 2019\nގުރުއާނުުގެ ނައްސުން އައިސްފައިވާ ކަންތައްތަކާ ދެކޮޅަށް ލިޔެފައިވާ އެއް ވާހަކަ އަކީ ރަސޫލާގެ އިސްރާ އާއި މިއުރާޖްގެ ދަތުރުފުޅަކީ ސައިންޓިފިކް ގޮތުން ގަބޫލު ނުކުރެވޭނެ ވާހަަކައެއް ކަމަށް ބުނެފައި ވުމެވެ.\nއެކަމާ ގުޅިގެން އެމްޑީއެން އަށް ކިޔަމުންދިޔަ ފާޑުކިޔުންތަކާއި އެ ޖަމިއްޔާ އުވާލަން ގޮވާލައި ކެމްޕެއިނެއް ފެށުމާއެކު އެ ރިޕޯޓު ނަގައި އެކަމަށް އެ ޖަމާއަތުން ވަނީ މައާފަށް ވެސް އެދިފަ އެވެ. އަދި އެކަހަލަ ކަމެއް އެ ޖަމިއްޔާ އިން ދެން ތަކުރާރު ނުކުރާނެ ކަމަށް ވެސް ބުނެފައި ވެ އެވެ.\nއިސްލާމް ދީނުގެ އަސްލުތަކާއި ހިލާފަށް،ޚިޔާލު ފާޅުކުުރުމުގެ ނަމުގައި ޢިލްމީ ދިރާސާ ކުރުމުގެ ނަމުގައި އިސްލާމް ދީނަށާއި މާތް ރަސޫލާ މުޙަންމަދު ސައްލަﷲ ޢަަލައިހި ވަސައްލަމަ އަށް ބަދުބަސް ރައްދުކޮށް މިދިވެހި މުޖުތަމައު ފަސާދަކުރުމަށް އެމްޑީއެން އިން ހިންގިއަމަލު ކުށްވެރިކުރަން\n— JP Secretariat (@JPSecretariat) October 4, 2019\nޔޫތު މިނިސްޓަރު މަހުލޫފު ކުރެއްވި ޓްވީޓުގައި ވިދާޅުވީ ބައެއް މީހުންނަށް އިސްލާމް ދީނަށް ޖޯކު ޖަހައި ފުރައްސާރަކުރުމަކީ މާ މޮޅު އަދި ކޫލް ކަމެއް ކަމަށެވެ. ނަމަވެސް އެއީ އެއްވެސް ސަޅިކަމެއް ނޫން ކަމަށާއި އިސްލާމްދީނާއި ކީރިތި ރަސޫލާއަށް ފުރައްސާރަކުރުން އެއްވެސް ދިވެއްސަކަށް ބަލައިނުގަނެވޭނެ ކަމަށް ވިދާޅުވި އެވެ.\nI Repeat, #banMDN (Maldives Democratic Network)!\nQuran aa hadheesun kandaelhigen saabithuvaa kankan, eiy thoathoa fuloaku vaahaka yah hadhan mi meehun mee kaakuthoo?! Challenging the Constitution of Maldives isacrime. They must be banned! #DheeneeEhbaivanthakanNagaalanNoolhey\n— Ali Zaid (@alizaid1000) October 3, 2019\nއާޓްސް މިނިސްޓަރު ޔުމްނާ މައުމޫން ވެސް ވިދާޅުވީ އިސްލާމްދީނަށާއި ކީރިތި ރަސޫލާ އަށް ބަދުބަސް ބުނެ ފުރައްސާރަކުރުމަކީ އެއްވެސް ހާލެއްގައި އެއްވެސް މިންވަރަކަށް ބަލައިގަނެވޭނެ ކަމެއް ނޫން ކަމަށެވެ.\nދީނީ އިލްމުވެރިޔާ އަލީ ޒައިދު ކުރެއްވި ޓްވީޓުގައި ވިދާޅުވީ ފާޑުފާޑުގެ ނެޓްވޯކުތައް ހަދައިގެން ޑިމޮކްރަސީ ކުރިއެރުވުމުގެ ނަމުގައި އުޅެނީ ހުކުމްތަކަށް ގޮންޖަހައި އިސްލާމް ދީނާ ޖައްސާލައިގެން ކަމަށެވެ.\nMDN Report gai Rasoola ah furahsaara kuri kurun varah bodah kuhveri kuran.\nHageegee hahdhu fahanalhaa faivaa faraahthah midhanee egi faalhuvamun.\n— M.Rasheed (Dhonbe) (@DhonbeRasheed) October 4, 2019\nދީނީ އިލްމުވެރިޔާ އިލްޔާސް ހުސެއިން ކުރެއްވި ޓްވީޓުގައި ވިދާޅުވީ މި އުއްމަތުގެ މާތް ނަބިއްޔާއަށް ފުރައްސާރަކޮށް ރިޕޯޓު ނެރެފައި މައާފަށް އެދި ބަޔާން ނެރުމަކުން ނުފުދޭނެ ކަމަށެވެ. އެ ޖަރީމާ ހިންގި މީހުން ޖެހޭނީ ތައުބާވާން ކަމަށާއި އިސްލާމް ދީނަށްވުރެ މަތީގައި އެއްވެސް މީހަކަށް ނުހުރެވޭނެ ކަމަށް ވިދާޅުވި އެވެ.\nޑިމޮކްރަސީ ނެޓްވޯކުން 2016 ގައި ތައްޔާރު ކުރި އެ ރިޕޯޓް، އާންމުންގެ ސަމާލު ކަމަށް އައީ އިއްޔެ އެވެ. އެ މައްސަލަ އިއްޔެ ހޫނުވެ، މައްސަލަ ތަހުގީގުކޮށްދޭން އިސްލާމިކް މިނިސްޓްރީން ވަނީ ފުލުހުންގެ ކިބައިން އެދިފަ އެވެ. އަދި އިއްޔެ އާއި މިއަދު އެކަމާ ދެކޮޅަށް ސޯޝަލް މީޑިއާގައި އާންމުންގެ ވަރަށް ގިނަ ބަޔަކު ވަނީ ރުޅިގަދަވެ، އެކަން ކުރި ބަޔަކު ހައްޔަރުކުރުމަށް ވެސް ގޮވާލައިފަ އެވެ. އާންމުންގެ ބައެއް މީހުން ބުނެފައި ވަނީ ޚިޔާލު ފާޅުކުރުމުގެ ނަމުގައި އެކަހަލަ ވާހަކަތަކެއް އިސްލާމީ މުޖުތަމައުގެ ތެރޭގައި ދެއްކިގެން ނުވާނެ ކަމަށާއި ހައްގުތަކަށް އިހުތިރާމު ކުރަން ގޮވާލާ ބަޔަކު އެހެން މީހުންގެ ހައްގުތަކާއި އުސޫލުތަކަށް ވެސް އިހުތިރާމް ކުރަން ވާނެ ކަމަށެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕޮލިސް އިސްލާމިކް މިނިސްޓްރީ މޯލްޑިވިއަން ޑިމޮކްރެސީ ނެޓްވޯކް ހައްދުފަހަނައެޅުން ދީން އިސްލާމް މުޙައްމަދު، ޞައްލަﷲ ޢަލައިހި ވަސައްލަމް\nރިޕޯޓާ ގުޅިގެން ފުރިހަމަ ތަހުގީގެއް ކުރާނަން: ފުލުހުން\nދީނީ އެއްބައިވަންތަކަން ދަމަހައްޓަން އެއްބާރުލުން ބޭނުން\n6 months ago 75\nއެމްޑީއެންގެ ރިޕޯޓުގެ މައްސަލަަ ބަލައިދޭން އެދިއްޖެ


Kaadehdhoo Ban'dharu: mihaaru kuriah dhany ehgamu thosheege masakkaiy | Jazeera\tކާޑެއްދޫ ބަނދަރު: މިހާރު ކުރިއަށްދަނީ އެއްގަމު ތޮށީގެ މަސައްކަތް - Jazeera\nޖަވިޔަނި May 22, 2022 90 views0\nއެމްޓީސީސީން ކުރިއަށް ގެންދާ ކާޑެއްދޫ ބަނދަރު ތަރައްގީކުރުމުގެ މަސައްކަތް\nގދ. ކާޑެއްދޫ ބަނދަރު ތަރައްގީ ކުރުމުގެ އަމަލީ މަސައްކަތް ފެށިގެން ކުރިއަށްދާއިރު މިހާރު ކުރަމުންދަނީ އެއްގަމު ތޮށިލުމަށް ބޭނުންވާ ސަރަޙައްދު ކޮނުމުގެ މަސައްކަތް ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ފަށައިފިއެވެ.\nކާޑެއްދޫ ބަނދަރު ތަރައްގީ ކުރުމުގެ އަމަލީ މަސައްކަތް އެކުންފުނިން ފަށާފައިވަނީ މިމަހުގެ 16 ވަނަ ދުވަހުއެވެ.\nއެމްޓީސީސީން ބުނީ ކާޑެއްދޫ ބަނދަރު ތަރައްޤީ ކުރުމުގެ މަޝްރޫޢު (ފުރަތަމަ ފިޔަވަހި) ގެ ދަށުން، އެއްގަމުތޮށި ލުމަށް ބޭނުންވާ ކޮންކްރީޓް ގަލުގެ ފުރަތަމަ ޝިޕްމަންޓް މިހާރު އެރަށަށް ގެންގޮސްފައިވާ ކަމަށެވެ.\nކާޑެއްދޫ މިހާރު ބޭނުން ކުރަމުންދާ ބަނދަރަކީ މީގެ 28 އަހަރު ކުރިން އެރަށުގެ އެއަރޕޯޓް ތަރައްގީ ކުރި އިރު ހަދާފައިވާ ބަނދަރެކެވެ. މި ބަނދަރުގެ ޖެޓީގެ ބޮޑު ބައެއް މި އަހަރު ކުރީ ކޮޅު ވެއްޓިފައިވާއިރު އޭގެ ސަބަބުނ ބަނދަރު ބޭނުންކުރާ ފަރާތްތަކަށް ބޮޑެތި ދަތިތަކަކާވަނީ ކުރިމަތިލާންޖެހިފައެވެ.\nސަރުކާރުން އެމްޓީސީސީއާއި ހަވާލްކޮށްގެން މިހާރު ކާޑެއްދޫގައި ތަރައްގީ ކު ރާބަނދަރުގެ މަޝްރޫއުގެ ދަށުން، 170 މީޓަރުގެ ސަރަހައްދެއްގައި އެއްގަމުތޮށި ލުމާއި، 890 އަކަ މީޓަރުގެ ސަރަހަދެއްގައި ހާބަރ ޕޭވްމެންޓް ހެދުމުގެ މަސައްކަތް ކުރުމަށްވަނީ ހަމަޖެހިފައެވެ.\nޕްލޭނިން މިނިސްޓްރީން އެމްޓީސީސީއާ މި މަޝްރޫއު ހަވާލުކޮށްފައިވަނީ 9.52 މިލިޔަން ރުފިޔާއަށެވެ.\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިކް ކޮމްޕެނީ (އެމްޓީސީސީ) ގެ ސީއީއޯ އާދަމް އާޒިމް


Thalaivi ah baru vumahffahu film Dhaakad ah Kangana 20 kilo dhemas therey lui kuranee - One Online\nކަންގްނާ ރާނޮތް ---\n"ތަލައިވީ" އަށް ބަރުވުމަށްފަހު ފިލްމު "ދާކަޑް"އަށް ކަންގްނާ 20 ކިލޯ ދެމަސްތެރޭ ލުއިކޮށްލަނީ\nބަތަލާ ކަންގްނާ ރާނޮތުއަކީ އޭނާ ކުޅޭ ކޮންމެ ފިލްމެއްގައިވެސް ކުޅޭ ކެރެކްޓަރަށް ވަރަށް ބޮޑަށް އިސްކަންދީ ތައްޔާރުވާ ތަރިއެކެވެ.\nޓެމިލް ނާޑޫގެ ކުރީގެ ޗީފް މިނިސްޓަރުގެ ހަނދާނުގައި ނެރޭ ބައޯޕިކްގައި ކަންގްނާގެ ފުރަތަމަ ލުކް ދައްކާލުމާއެކު ބޮޑު ތަރުހީބެއް ވަނީ ލިބިގެން ގޮސްފައެވެ. އެ ރޯލު ކުޅުމަށް ކަންގްނާ ވަނީ ވަރަށް ބޮޑަށް ފަލަވެފައެވެ. މީޑިއާ ރިޕޯޓްތައް ބުނާ ގޮތުގައި ބަރުދަން އިތުރުކުރުމަށް ކަންގްނާ ހޯމޯނަލް ޕިލްސްވެސް ވަނީ ބޭނުން ކޮށްފައެވެ.\nމިފަހަރު މިއޮތީ އޭގެ އިދިކޮޅެވެ. ޖަޔާލަލީތާގެ ބައޯޕިކް "ތަލައިވީ"ގެ ޝޫޓިން ނިމުމާއެކު އޭނާގެ ދެން އޮތް ފިލްމުގެ ތައްޔާރީތައް މިވަނީ ފަށާފައެވެ. މި ފިލްމަށް އޭނާ ޖެހެނީ ބަރުދަން ލުއި ކުރާށެވެ. އެގޮތުން ދެމަސްތެރޭ 20 ކިލޯ އޭނާ ލުއިކުރަން ޖެހޭކަމަށް ވެއެވެ.\nކަންގްނާއަކީ މީސް މީޑިއާގައި މާ އެކްޓިވް ތަރިއެއް ނޫނެވެ. އޭނާގެ އިންސްޓަގްރާމް އެކައުންޓްވެސް ބަލަހައްޓަނީ އޭނާގެ ޓީމުންނެވެ. އެ ޓީމުގެ ފަރާތުން ވަނީ ކަންގްނާ އޭނާގެ ޓްރެއިނާއާއެކު ބަރުދަނާ ބެހޭގޮތުން ދައްކާ ވާހަކަތަކެއް ހިއްސާކޮށްފައެވެ.\nވީޑިއޯގައި ފެނިގެންދަނީ ކަންގްނާ ބަރުދަން ޗެކު ކުރާ ތަނެވެ. ކިރާލާއިރު ބަރުދަނުގައި 70.3ކިލޯ ހުއްޓެވެ. އަދި ދެމަސްތެރޭ 20 ކިލޯ ލުއިކުރަން ޖެހޭ ކަމަށް ބުނެއެވެ. ކަންގްނާގެ ޓްރެއިނާ އޭނާއަށް ހިތްވަރު ދެމުން އެކަން ވާނެ ވާހަކަ ބުނެއެވެ.\nދާކަޑްގެ ޓީޒާ މީސްމީޑިއާގައި ރިލީސްކޮށްފައިވާއިރު މި ފިލްމުގައި ގިނަ ސްޓަންޓްސް ތަކެއް ވެސް ހިމެނެއެވެ. އެ ޓީޒާ ފެނިފައި ގިނަ ބަޔަކު ވަނީ ހޮލީވުޑް ފިލްމު ޓޮމްރައިޑާއާ ވައްތަރު ކަމަށް ވެސް ބުނެފައެވެ.\nއެކްޝަން ޑްރާމާ އެފިލްމު ރިލީސްކުރަނީ މިއަހަރު އިންޑިއާގެ ދިވާލީއަށެވެ.


News - ތަޢުލީމީ ޒުވާނެއްކަން އެނގޭނީ އެ ޒުވާނެއްގެ ޢަމަލާއި ބަހުންނާއި އަޚުލާޤާއި ސުލޫކުން: އިންފޮމޭޝަން ކޮމިޝަނަރު\nތަޢުލީމީ ޒުވާނެއްކަން އެނގޭނީ އެ ޒުވާނެއްގެ ޢަމަލާއި ބަހުންނާއި އަޚުލާޤާއި ސުލޫކުން: އިންފޮމޭޝަން ކޮމިޝަނަރު\n17 އޯގަސްޓު 2017\nއެއްވެސް ދަރިވަރަކަށް އެ ކުއްޖެއްގެ ތަޢުލީމީ ފާސްތަކާއި ޙާޞިލު ކުރި ޢިލްމުތަކުގެ ތަފްޞީލު މާއްދީ ގޮތުން މީހުންނަށް ދައްކަމަކުން ނުހިނގޭނެ ކަމަށާއި އެ ދަރިވަރަކީ ކިޔަވައިގެން ހުރި ތަޢުލީމީ ޒުވާނެއްކަން ފެންނަންވާނީ އެ ޒުވާނެއްގެ ޢަމަލާއި ބަހުންނާއި އަޚުލާޤާއި ސުލޫކުން ކަމަށް އިންފޮމޭޝަން ކޮމިޝަނަރު ވިދާޅުވެއްޖެ އެވެ. ކޮމިޝަނަރ މިހެން ވިދާޅުވީ ޔުނިވަރސިޓީ ސްކޮލަރޝިޕް ލިބުނު ދަރިވަރުންނަށް ސްކޮލާރޝިޕް ޙަވާލުކޮށްދެއްވުމަށްޓަކައި ޔުނިވަރސިޓީގެ މަރުކަޒީ އޮޑީޓޯރިއަމްގައި ބޭއްވި ޚާއްޞަ ރަސްމިއްޔާތެއް ޝަރަފުވެރިކޮށްދެއްވައި އެ ރަސްމިއްޔާތުގައި ވާހަކަފުޅު ދައްކަވަމުންނެވެ.\nއޭނާ ވިދާޅުވި ގޮތުގައި ކޮންމެ ދަރިވަރަކީ ވަރަށް ބޮޑު މަސްއޫލިއްޔަތެއް އަދާކުރާން ޖެހިފައިވާ ކުއްޖެއް ކަމަށާއި، އެއީ ތަޢުލީމަށްޓަކައި ލިބިފައިވާ ފުރުޞަތުގެ އެންމެ ފަޅި ސިކުންތެއް ވެސް ބޭކާރު ނުކޮށް އެ ފުރުޞަތުގެ ބޭނުން ފުރިހަމަޔަށް ހިފައިގެން މާދާމާގެ މުސްތަޤުބަލަށްޓަކައި ޤައުމު އެދޭ ފަދަ ހެޔޮލަފާ ބޭނުންތެރި ހުނަރުވެރި މޮޅު ދަރިވަރަކަށްވުމެވެ. މި މަސްއޫލިއްޔަތު ކޮންމެ ދަރިވަރެއްގެ ކޮނޑުގައި އެޅިފައި އޮތްކަން ހަނދާނަކޮށްދެއްވަމުން މިއަދު ސްކޮލާރޝިޕް ލިބުނު ދަރިވަރުންގެ ކިބައިގައި އޮތް ޒިންމާ ދެ ގުނަޔަށް އިތުރުވެފައިވާކަން ހަނދާޏްކޮށްދެއްވި އެވެ.\nމީގެ ވިއްސަކަށް ތިރީހަކަށް އަހަރު ކުރިން ސްކޮލަރޝިޕްތަކާއި ވަޒީފާތައް ޒުވާޏުންގެ ފަހަތުން ދުވެފައި ވިޔަސް މިއަދު ޒުވާނުންނަށް ޖެހެނީ ސްކޮލާރޝިޕްތަކާއި ވަޒީފާގެ ފަހަތުން ދުވާންކަން ފާހަގަކުރައްވަމުން މި ފަދަ ދުވަސްވަރެއްގައި ހިލޭ ކިޔެވުމުގެ ފުރުޞަތު ލިބޭނީ ވަރަށް ނަސީބުގަދަކުދީންނަށްކަން ފާހަގަކުރެއްވި އެވެ.\nމިއަދު 24 ވަރަކަށް ދަރިވަރުންނަށް ވަނީ ސްކޮލަރޝިޕް ދީފައެވެ. އޭގެ ތެރޭގައި ހަމައެކަނި ޓިޔުޝަން ފީ ސްކޮލަރޝިފާއި (ހުރިހާ ޚަރަދެއް ހިމެނޭ) ފުރިހަމަ ސްކޮލާރޝިޕް ވެސް ހިމެނޭކަމަށް މަޢުލޫމާތު ލިބިފައިވެއެވެ.


05 ސެޕްޓެމްބަރ 2018 - 08:55 23 comments\nއެއީ ރަތްގޮޅިޖެހި، އަތްދިގު ގަމީހެކެވެ. ގަމީސް ނަގައިފައި ޖިނާގެ ގައިގައި ޖައްސައިލިއެވެ. ވަރަށް ހެޔޮވަރެވެ.\n"ޒޫނާ!" ޖިނާ ގޮވައިލިއެވެ. ޒޫނާ ބަލައިލުމުން ގަމީސް ދައްކައިލައިފައި އެހިއެވެ. "ސަޅިތަ؟"\nޒޫނާގެ މެޔަށް ހީވީ ފެންއެއްޗެއް އޮއްސައިލިހެންނެވެ. މާޒީގެ ކުލަ ފޮޓޯތައް ވައިގެތެރެއަށް ވިއްސިވިހާލިވެގެންދިޔައެވެ. ކޮންމެ ފޮޓޯއެއްގައި ކަހަލަ ގޮތަކަށް ޖިނާ ހުއްޓެވެ. ރަތް ގޮޅިޖެހި ގަމީހުގައެވެ. ޒޫނާ ކެތްތެރިކަމާ އެކުގައި އަމިއްލަ ނަފުސު ކޮންޓުރޯލުކޮށްލިއެވެ.\n"އަޅެ ލާބަލަ!" ޖިނާ ގާތަށް އަންނަމުން އޯގާތެރިކަމާ އެކުގައި ޒޫނާ ބުންޏެވެ. "ހަނދާންއެބަހުރިތަ؟ އެންމެ ފުރަތަމަ އަހަރެން ޖިނާ ދުށީ ވެސް ހަމަ ތި ކަހަލަ ގަމީހެއް ލައިގެން ހުއްޓާ!"\n"އެ ރޭމަތިން އަހަރެން ދުވަހަކު ވެސް.." ޖިނާއަށް ބުނެވުނީ އެ ހިސާބަށެވެ.\n"ރެޔޭ؟" ޒޫނާ އެހިއެވެ. "ދުވާލެއްނު ފެނުނީ. އޭރު އަހަރުމެން ތިބީ މާލޭގަ. ސާބަހޭ!"\nޖިނާއަށް އޮޅުނީއެވެ. ކުޑަ ވަގުތުކޮޅަކަށް ހަނދާންނެތުނީއެވެ. ޒޫނާއަށް ފުރަތަމަ ފެނުނީ ޖިންނިއެއް ނޫނެވެ. އޮޅުވާލުމަށް ޓަކައި ގަމީސް ހިފައިގެން ޖިނާ ދިޔައީ އަންނައުނު ހެޔޮވަރުތޯ ބަލަން ވަންނަ ތަނަށެވެ. އެ ވަގުތު ޒޫނާ ބޭނުންވި ކަހަލަ ހެދުމެއް ލޮލުގައި އަޅައިގަތުމުން ޒޫނާ ހިނގައިގަތީ އެ ދިމާއަށެވެ. ގަމީސް ހިފައިގެން އެތެރެއަށް ވަދެފައި ޖިނާ ދޮރެއް ނުލައްޕައެވެ. ގަމީސް ލީ، ލައިގެން ހުރި ގަމީސް މަތިންނެވެ. ގޮށްތައް އަޅުވައިލައިފައި ފަރިވެލިއެވެ. ޖިނާއަށް ހުރެވުނީ ލޯގަނޑު ކުރިމަތީގައެވެ. އެހެންނަމަވެސް އޭރަކު ލޯގަނޑުން ޖިނާއެއް ނުފެނެއެވެ.\n"ކޮބާ ހެޔޮވަރުތަ؟" ޒޫނާގެ އަޑު އިވުނީ ތަންކޮޅެއް ގާތުންނެވެ.\nޖިނާ ލޯގަނޑުގައި އަތްހާކައިލިއެވެ. ހީވީ ފެންގަނޑެއްގައި ޖިނާގެ އަތްޖެހުނުހެންނެވެ. މުޅި ލޯގަނޑުގައި ރާޅުބާންޏެއް ދުވެލިއެވެ. ޖިނާގެ ސޫރަ ލޯގަނޑުން ފާޅުވީ އޭގެ ފަހުންނެވެ. އެ ހުރިހާ މަންޒަރެއް، އެ ތަން ބަލަހައްޓައިގެންހުރި ކުޑަކުއްޖާއަށް ފެނުނެވެ. ޖިނާއަށް އެ ކަން ވިސްނުނެވެ.\n"ސަޅިތަ؟" ޒޫނާ އެ ތަނަށް އައިސްފައި ބުންޏެވެ.\n"މިހިރީ!" އަރިޔަކަށް ހުއްޓިލަމުން ޖިނާ ބުންޏެވެ. "ގޮތެއް އެބަހުރި ދޯ؟"\n"އަވަހަށް ތި ހިފައިގެން އާދޭ!" ހިނިތުންވެލައިފައި ޒޫނާ ބުންޏެވެ. "އަދި އެބަޖެހޭ އެހެން ފިހާރަޔަކަށް ވެސް ވަންނަން."\nޒޫނާ ދިޔުމުން ޖިނާ ގަމީސް ބޭލިއެވެ. ލޯގަނޑުން ފެނުނު ޖިނާގެ ސޫރަ އިސާހިތަކު ގެއްލުނެވެ. އޭރު ވެސް ކުޑަކުއްޖާ ކަޅިޖަހައި ނުލައި ބަލަން ހުއްޓެވެ. ޖިނާ އަތްހޫރައިލިއެވެ. އެ ކުއްޖާ ވެސް އެފަދައިން ޖަވާބުދިނެވެ. ހިނިތުންވެލައިފައި ޖިނާ ދިޔައީއެވެ.\nމެންދުރުވަގުތު ޖެހެމުން އައިއިރު ޒޫނާ އިނީ މަސްކޮށާށެވެ. ޝާޒްލީ ކަންފަތުގައި ފޯނު ޖައްސައިގެންހުރެ ކޮޓަރިން ނުކުތެވެ.\n"ދެން ފޯނުނަގާބަލަ!" ހިތާހިތުން ޝާޒްލީ ބުންޏެވެ.\nޢަލީ ފޯނު ނުނެގުމުން އެންމެ ފަހުން ފޯނު ކެނޑުނެވެ.\n"ދައްތާ!" ޝާޒްލީ ބުންޏެވެ. "ޖޫޑީ ދުށިންތަ؟ ހާދަ ހޯދައިފީމޭ!"\n"ނޫން! އަހަރެން ވެސް ހިތަށްއަރައިފި މިއަދު ބުޅާ ކޮބައިބާއޭ!" ޒޫނާ ޖަވާބުދިނެވެ. "ކާކުތަ ފޯނު ނުނަގައިގެން ތި އުޅެނީ؟"\n"ވަރަށް ފޫހި ވައްތަރަކަށް އުޅޭ މީހެއް." ސޯފާއަށް ފޯނު އެއްލަމުން ޝާޒްލީ ބުންޏެވެ.\n"ފޯނު ދޯ ކުށްވެރި މި ވީ!" ސަމާސާ ރާގެއްގައި ޒޫނާ ބުންޏެވެ. "މިހާރު އެއް ހާސް ފަހަރު ގުޅައިފިން! މެސެޖު ފޮނުވާފޮނުވާ ވަރުބަލިވެއްޖެ!" ޝާޒްލީ އައިސް ޒޫނާ ކައިރީގައި ހުރި ގޮނޑިއެއްގައި އިށީންނަމުން ބުންޏެވެ. "ފޯނު ކާލަންވީ!"\n"މި އުޅެނީ ވަރަށް މީރު މަހެއް ހަދަންވެގެން. ކޮންމެހެން ފޯނު ކާނެކަމެއް ނެތް،" ވަޅި ދޮވެލައިފައި އަތް ވެސް ދޮންނަމުން ޒޫނާ ބުންޏެވެ. "މިއަދު ބުޅަލަށް ކާންދީފިންތަ؟"\n"އެ ޖޫޑީގަނޑު ވެސް މިއަދު ނޭނގެ ވަންތަނެއް ވެސް،" ބުޅަލަށް ދެ ފަހަރަކު ގޮވައިލައިފައި ޝާޒްލީ ބުންޏެވެ. "ޖޫޑީ! ޖޫޑީ!"\nބުޅަލެއް ނައެވެ. އެ ވަގުތު ޝާޒްލީގެ ފޯނު ރަނގަބީލުވިއެވެ. ޢަލީގެ ކޯލެއްކަމަށް ހީކޮށް ދުވެފައި ގޮސް ފޯނު ނެގިއިރު އަރައިފައިއޮތީ ދަންނަ ނަންބަރެއް ނޫނެވެ. އެހެންނަމަވެސް ދެކެފަރިތަ ނަންބަރެކެވެ. ޝާޒްލީ ފޯނު ކަނޑައިލިއެވެ. އަދި އެ ނަންބަރުން ދެން ޝާޒްލީއަށް ނުގުޅޭ ގޮތް ހެދިއެވެ.\n"މި މީހާ ކައިރީގަ ވެސް ކިތައް ފަހަރު ބުނެފިން މީ ކަތްދައްތަގެ ނަންބަރެއް ނޫނޭ!" ރުޅިއައިސްފައި ޝާޒްލީ ބުންޏެވެ. "އެކަމަކު ކޮންމެ ދުވަހަކު ދެ ފަހަރަށް އެބަ ގުޅައޭ."\nޒޫނާ ހެމުންހެމުން ގޮސް އައިސްއަލަމާރި ހުޅުވައިލިއެވެ. ފަޒޭލު ކޮޓަރިން ނުކުތެވެ.\n"ރުޅިމަޑު!" ޒޫނާ ބުންޏެވެ.\n"ހަމަ ހުވާ!" ޝާޒްލީ ފޯނު ބާއްވަމުން ބުންޏެވެ. "ޖޫޑީ! ޖޫޑީ!"\nއެއްވެސް ވާހަކައެއް ނުދައްކައި ފަޒޭލު ނުކުމެގެން ދިޔައީއެވެ. ޝާޒްލީ ގޮނޑީގެ ތަންދޮށް ބެލިއެވެ. އާންމުކޮށް ބުޅާ ވަދެއޮންނާނެހެން ހީވާ ހުރިހައި ތަނެއް ބެލިއެވެ. ނުފެނުނެވެ. އަނެއްކާ ވެސް ޝާޒްލީގެ ފޯނު ރަނގަބީލުވިއެވެ. އެ ފަހަރު ޝާޒްލީގެ މޫނުމަތިން ފާޅުވީ އުފާވެރިކަމެވެ. ދެވަނަ ސިކުންތުގައި ރުޅިވެރިކަމަށް ބަދަލުވިއެވެ. އަވަސްއަވަހަށް ފޯނު ނެގިއެވެ.\n"ކީއްކުރަން ތި ގުޅީ؟" ފޯނު ނަގައިފައި ޝާޒްލީ ބުންޏެވެ.\n"މީ މަށޭ!" ޒުލްފާ ވާހަކަދެއްކިއެވެ. "ބޭބެ ބުނީ ބުނާށޯ ނުގުޅާށޭ!"\n"ކީއްވެތަ އޭނައަށް ތިހެން ބުނަން ނުކެރިގެން އެ އުޅެނީ؟" ކުރިޔަށް ވުރެ ބޮޑަށް ރުޅިއައިސްފައި ޝާޒްލީ ބުންޏެވެ. "ފިނޑިޔަސް ބޮޑުވަރު ދޯ!"\n"ދެން ތި ދެ މީހުންގެ ދެމެދަށް މަ ނުވައްދަބަލަ!" ހީނގެންފައި ޒުލްފާ ބުންޏެވެ. "އަން! ބޭބެ އަމިއްލައަށް ވާހަކަދައްކާ!"\nޒުލްފާ އެހެން ބުނި ވަގުތު ފަޒޭލު ދޮރު ހުޅުވައިލިއެވެ.\n"ޝަޒޫ! ވަރަށް އަވަހަށް އައިސްބަލަ!" ހާސްވެފައި ފަޒޭލު ބުންޏެވެ. "ޖޫޑީ އެބައޮތް މަރުވެފަ!"\nފޯނު އެއްލައިލެވުނު ދިމާއެއް ވެސް ޝާޒްލީއަކަށް ނޭނގެއެވެ. ތެޅިފޮޅިގަނެވުނެވެ. ކުރަން ހުރި ކަންތައް ބަހައްޓައިފައި ޒޫނާ ވެސް އެ ދިމާއަށް ދިޔައެވެ. ބުޅާ ދެކެ ޝާޒްލީ ކިހާ ލޯބިވާކަމާއި، އެ ބުޅާ ގެންގުޅެނީ ކިހާ ވަރަކުންކަން ޒޫނާއަށް ވިސްނެއެވެ. އެންމެން ނުކުތީ ކުނިކޮތަޅުތައް ބަހައްޓައިފައިހުންނަ ތަނަށެވެ. އެ ތަނުގައި އޮތް ކަޅު ކޮތަޅަކަށް ފަޒޭލު އިޝާރާތްކޮށްލިއެވެ.\n"ވަރަށް އަނިޔާކޮށްފަ އޮތީ!" ފަޒޭލު ބުންޏެވެ. "ހިނގާ މަގަށް އެއްލައިލައިފަ އޮއްވާ ފައިން ޖެހުނީމަ އަހަންނަށް ވެސް ބަލައިލެވުނީ. ޝަޒޫ ކޮތަޅު ނުބެލިއްޔާ ކަންނޭނގެ ރަނގަޅުވާނީ."\nފާޑަކަށް ގަބުވެފައި ހުރެގެން ކޮތަޅާ ދިމާއަށް ޝާޒްލީ ދިޔައެވެ. ޒޫނާ ގޮސް ޝާޒްލީ ހިފޭއްޓިއެވެ.\n"ބަލާނެކަމެއް ނެތް!" ޒޫނާ އެދުނެވެ.\nޝާޒްލީ ރުޅިއައިސްފައި ޒޫނާގެ އަތް ފޮޅުވައިލިއެވެ.\n"ކޮތަޅު ހުޅުވާ!" ފަޒޭލު ގާތުގައި ޝާޒްލީ ބުންޏެވެ.\nޒޫނާ ބޮލުގެ އިޝާރާތުން ނޫނެކޭ ބުނުމުން ފަޒޭލެއް ނުދިޔައެވެ. ޝާޒްލީ ގޮސް ކޮތަޅު ހުޅުވިއެވެ. އެތެރެ ބަލައިލިއެވެ. ކުއްލިއަކަށް އޯކަށްދެމެވުނެވެ. ހޮޑުނުލެވުނީ ހަމަ ކިރިޔާއެވެ. ޝާޒްލީއަށް ރޮވެން ފެށިއެވެ. ޒޫނާ ގޮސް ޝާޒްލީ އަތުން ކޮތަޅު އަތުލުމުން ޒޫނާ ގައިގަ ޝާޒްލީ ބައްދައިގަތެވެ. އަޑުގެކޮޅަށް ރޯން ފެށިއެވެ. މަންޒަރު ބަލަން ޖިނާ ހުރީ ތަންކޮޅެއް ދުރުގައެވެ. ޖިނާގެ މޫނުމަތިން ފެންނަނީ ޖެހިލުންކުޑަކަމާއި، ރަޙުމްކުޑަކަމެވެ.\n"އަދި އެބައޮތް ހުސް ތިން ކޮތަޅު." މަޑުމަޑުން ޖިނާ ބުނެލިއެވެ.\nބުޅާ މަރާލީ ކާކު ހެއްޔެވެ؟ ދުވަހުގެ ބޮޑު ސުވާލަކީ އެއީއެވެ. އެއްބަޔަކު ޝައްކުކުރީ ޖެނީއަށެވެ. އަނެއްބަޔަކު ޖިނާއަށެވެ. އެހެންނަމަވެސް، އެކަކަށް ވެސް އެހެން ބުނާކަށް ނުކެރެއެވެ. ޝާޒްލީގެ ލޮލުން ކަރުނަ ނުހިކެއެވެ. އެއްޗެއް ނުދިރުނެވެ. އެނދުގައި އޮށޯތް ގޮތަށް ތެދުވާކަށް ބޭނުމެއްނުވިއެވެ. ހައިރާންކަން އިތުރުކުރުވި ކަމަކީ، ޝާޒްލީ ހުއްޓުވަން ޖިނާ ނައިކަމެވެ. ކުދިންނަށް ޓިއުޝަންދިނުމުގައި ޖިނާ އުޅުނީ އަވަދިނެތިއެވެ. ފަހު ކިލާސް ނިންމައިލިއިރު ރޭގަނޑު އަށެއްޖަހައިފިއެވެ.\n"ދޭބަލަ ޝާޒްލީ ހުއްޓުވަން ދަރިފުޅާ!" އަޒީޒާ އެދުނެވެ. "މުޅި ދުވަހު އެއްޗެއް ނުކަޔޭ އޭނަ އެއޮތީ!"\n"ރަނގަޅެއްނު!" ޖިނާ ޖަވާބުދިނެވެ. "އޭރުން ބުޅާ ދިރިގެން އަންނާނެ. ބާއްވާ!"\nއެހެން އެ ބުނަނީ، އިރެއްގައި ދަރިންނާ ނުލައި ނޭވާއެއް ވެސް ނުލެވުނު ބައްޕަކަމެއް އަޒީޒާއަކަށް ގަބޫލެއް ނުކުރެވެއެވެ.\n"ދަރިފުޅު ހާދަ ބަދަލުވެއްޖޭ!" އަޒީޒާ ބުންޏެވެ. "ދަރިފުޅަށް އެނގޭނެ ބުޅާދެކެ ޝާޒްލީ ކިހާ ލޯބިވާކަން. މަ ހިތަށްއަރާ ބުޅަލަށް އަނިޔާކުރި މީހެއްގެ އަތް ވާނުވިކަމޭ."\nވާހަކަ އެ ހިސާބަށް ހުއްޓައިލުމަށް، އަތުގެ އިޝާރާތުން ޖިނާ ބުންޏެވެ.\n"މާ އަނގަބޮޑުވެގެން ނޫޅޭ!" އިންޒާރުގެ ރާގެއްގައި ޖިނާ ބުންޏެވެ.\nއަޒީޒާ ވަގުތުން ގަނޑުވިއެވެ. އެހެން މީހަކާ ދިމާއަށް ވިޔަސް ޖިނާ އެހެން ބުނި އަޑެއް އަޒީޒާ ނާހައެވެ. ޖިނާއަކީ ކިޔަމަންތެރިކަމުގެ ނަމޫނާ ދަރިއެކެވެ. އޯގާތެރިކަމާއި އިޙުތިރާމުކުރުމުގެ ލާމަސީލު މިސާލެކެވެ. ބާޒާރުމަތީ ބަހުރުވަޔަކުން އަޒީޒާޔާ ވާހަކަދައްކާކަށް ޖިނާއަކަށް ނުކެރޭނެއެވެ. އަޒީޒާއަށް އެ ކަން ކަށަވަރެވެ. ލޯކުރިމަތީގައި ހިނގި ހާދިސާ ގަބޫލުކުރަން އަޒީޒާ ނުކުޅެދުނެވެ.\nބޯމަތިވަމުންއައި ކަޅު ވިލާތައް އެއްތާކަށް ޖަމާވެ، ވާރޭ ވެހިގަތީ ރޭގަނޑު ބާރަޖެހި ފަހުންނެވެ. ގުގުރީގެ ގަދަފަދަ އަޑާއި ވިދުވަރުގެ ތޫނު އަލީގެ ސަބަބުން މާޙައުލަށް ފެތުރިފައިވަނީ އަޖައިބެއް ކަހަލަ ބިރުވެރިކަމެކެވެ. ވައިގަދަކަމުން ބިއްލޫރިތައް ތަޅައިގެންހިނގައިދާނެ ކަހަލައެވެ. ކޮޓަރިތެރެއަށް އަލިއެޅޭ ވަރުން ޝާޒްލީ ގޮސް ކުޑަދޮރުގެ ފޮތިގަނޑު ދަމައިލިއެވެ. އެ ވަގުތު ފާޚާނާ ތެރެއިން އަޑެއް އިވެން ފެށިއެވެ. ހީވަނީ ބާލިދީއަށް ވަރަށް މަތިން ފެންއޮހޭހެންނެވެ. ފާޚާނަޔަކު މީހަކު ނެތެވެ. ބޮކި ހުރީ ނިއްވައިފައެވެ. ޝާޒްލީ ކޮޓަރީގެ ބޮކި ދިއްލައިލި ވަގުތު ހަޅޭއްލަވައިގަނެވުނެވެ. އެނދުގައި އޮތް މީހާ އިސްކޮޅު ބޮޑުކަމުންނެވެ. އޭނަ އޮތީ ބޮލާ އެކުގައި ރަޖާއަޅައިގެންނެވެ. ޝާޒްލީ މަޑުމަޑުން ރަޖާގަނޑު ދަމައިލިއެވެ. އެނދުގައި އޮތީ ޖެނީއެވެ. ނިދައި މަރުވެފައެވެ. ރަޖާގަނޑު އެއްކޮށް ނެގިއިރު ޖެނީ އޮތީ ފައި ކުރުކޮށްގެންނެވެ. މުޅި އެނދުގައި އޮތީ ޖެނީގެ ފަޔެވެ. ފާޚާނާ ތެރެއަށް އެއްޗެއް ވެއްޓުނު އަޑު އިވުނެވެ. އެ އަޑަށް ޝާޒްލީ ފާޚާނާޔާ ދިމާއަށް ބަލައިލި ވަގުތު ޖެނީ ދެ ލޯ ހުޅުވައިލިއެވެ. ލޮލުގެ ކަޅުކަޅިއެއް ނެތެވެ. ދެ ލޯ ވެސް ހުރީ ހުދުކުލައިގައެވެ. ފާޚާނައިގެ ދޮރު އަމިއްލައަށް ހުޅުވުނެވެ. އޭރު ޖެނީ މަޑުމަޑުން ތެދުވެއްޖެއެވެ. އޭނަ ދިގުކަމުން އެ ތަނުގައި ޖާގަ ނެތިގެން ޖެނީ ގުދުވިއެވެ.


އަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް! | Jazeera\tއަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް! - Jazeera\nއަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް!\nއައިޝަތު ނިއުޝާ February 13, 2020 99 views0\nހިތާއި ފުއްޕާމޭގެ ޓްރާސްޕްލާންޓްއެއް ހަދަން ޖެހި، ފުރާނައާއި ހަނގުރާމަ ކުރަމުންދާ އަސްރާގެ ހާލު ދެރަވެ، ޔޫކޭގެ ހާރފީލްޑް ހޮސްޕިޓަލުގައި، އިއްޔެ ހެނދުނު އެޑްމިޓްކޮށްފިއެވެ.\nއަސްރާގެ ފިރިމީހާ ޔާސިރު އަޙްމަދު ޔޫކޭގައި ހުރެ ވާހަކަ ދައްކަމުންބުނެފައިވަނީ، މޫނު ދުޅަވެ، ނޭވާލާން އުންދަގޫވެ، ވަރުބަލިކަން އިހުސާސް ކުރެވި، އަދި މެޔަށް ތަދެއް އަރާފައި ހުރުމުން ޑރ އަށް ދެއްކުމަށް ހޮސްޕިޓަލަށް ދިއުމުން ވަގުތުން އެމަޖެންސީގައި އެޑްމިޓްކުރަން ޑރ އެދިފައިވާކަމަށެވެ.\nއަސްރާގެ ޢާއިލާއިން، ޔޫކޭއަށް އަސްރާ ގެންގޮސްފައިވަނީ މިމަހު އެވެ. އެއީ ހިތާއި ފުއްޕާމޭގެ ޓްރާސްޕްލާންޓްއެއް ހެދުމަށްޓަކައި އިންޑިޔާގެ\nބެންގަލޫރުގައި 1 އަހަރާއި6މަސް ހޭދަކުރުމަށްފަހުގައެވެ. ނަމަވެސް އިންޑިޔާއިން އެކަން\nކުރެވޭނެ މަގު ފަހިވެފައި ނެތުމުން، ދުނިޔޭގެ އެހެން ގައުމަކުން އެކަން ކުރެވޭނެ މަގެއް ހޯދުމަށް ޓަކައެވެ.\nރޯޔަލް ބްރޮމްޕްޓޮން ހޮސްޕިޓަލް އަށް ދެއްކުމުން ޑޮކްޓަރ ވިދާޅުވީ ޓްރާންސްޕްލާންޓް އެވަލުއޭޝަން ހެދުމަށްޓަކައި، މި މަހު އެޑްމިޓް ވުމަށެވެ. އެހެން ނަމަވެސް އެވަލުއޭޝަން އަށް 15،000 ޕޮއުންޑު ހަރަދުވާކަމަށް ޔާސިރު ބުނެފައި ވެއެވެ. ހަމަ އެހެންމެ ޑޮކްޓަރ ބުނެފައިވަނީ އެހޮސްޕިޓަލުން ލަފާ ކުރެވޭ ގޮތުގައި، 1 އަހަރު ދުވަހުގެ މުއްދަތުގެތެރޭގައި، ޓްރާންސްޕްލަންޓް ކުރެވޭނެ ކަމަށެވެ.\nކުއްލިއަކަށް އެމަޖެންސީގައި އެޑްމިޓް ކުރަން ޖެހުމާއި، އަދި އެވަލުއޭޝަންއަށް ވަރަށް ބޮޑެތި ޚަރަދުތަކެއް ކުރަންޖެހިފައިވާކަމަށްވެސް ޔާސިރު ބުނެފައިވެއެވެ. މިހާރުވެސް އިތުރަށް 4000 ޕައުންޑް އަރާފައިވާކަމަށް، ކަންބޮޑުވެ މާޔޫސްވެފައިވާ ޔާސިރު ބުނެފައިވެއެވެ.\nމިކަމުގަ ތިޔަ އެންމެ ބޭފުޅުންގެ ދީލަތި އެހީތެރިކަމަށް ޢާއިލާއިން ބޭނުންވާކަމަށްވެސް، އެ ޢާއިލާއިން ބުނެފައިވެއެވެ.\nކީރިތި ޤުރުޢާނުގައި، ޙުޖުރާތު ސޫރަތުގެ 10 ވަނަ އާޔަތުގައި، ﷲ ތަޢާލަ ވަޙީކުރައްވާފައިވާ ބަސްފުޅެއްގެ މާނާގައިވެއެވެ.\nމާނައީ: "މުޢުމިނުންނަކީ އެއްބަނޑު އެއްބަފާ ބަޔަކު ކަމުގައި މެނުވީ ނުވެއެވެ."


Pascual Yogurt ah 50 aharufurun Sosun Fihaara in faahagakohfi\nޕަސްކާލް ޔޯގަޓް ރާއްޖޭގެ މާކެޓަށް ތައާރަފް ކުރިތާ 10 އަހަރު\nޕަސްކާލް ޔޯގަޓަކީ ދިވެހި ކުޑަ ކުދިންގެ މެދުގައި އެންމެ މަޝްހޫރު ޔޯގަޓް\nޕަސްކާލް ޔޯގަޓަކީ ސްޕެއިންގެ ގައުމީ ފުޓުބޯޅަ ޓީމް އަދި މަޝްހޫރު ފުޓުބޯޅަ ޓީމް ރިއާލް މެޑްރިޑް ގެ އޮފިޝަލް ޑްރިންކް\nކ. މާލެ | 17 ޖުލައި 2019 | ބުދަ 08:59 | 4,023\nޕަސްކާލް ޔޯގަޓް - އާކައިވް\nސްޕެއިން ގެ އެންމެ މަގްބޫލް ޑެއިރީ ބްރޭންޑް، ޕަސްކާލް އަށް 50 އަހަރުފުރުން ސޯސަން ފިހާރައިން ފާހަގަ ކޮށްފިއެވެ.\nއަންގާރަ ދުވަހުގެ ރޭ ސޯސަން ފިހާރައިން ސޯލްޓް ރެސްޓޯރެންޓް ގައި ބޭއްވި ހާއްސަ ހަފްލާގައި ވަނީ ރާއްޖޭގެ މާކެޓުގައި ޕަސްކާލް ޔޯގަޓް ވިއްކާ އަދި އިޝްތިހާރު ކުރާ ފަރާތްތަކަށް އެބޭފުޅުންގެ އަގު ވަޒަންކޮށް ހަދާނީލިޔުން އަރުވާފައެވެ.\nމި ހަފްލާ ޝަރަފްވެރި ކޮށްދެއްވާ ވާހަކަ ދައްކަވަމުން ރާއްޖޭގެ ކުރީގެ ނައިބު ރައީސް ޑރ މުހައްމަދު ޖަމީލް އަހްމަދު ވަނީ ޕަސްކާލް ޔޯގަޓަކީ ދިވެހި ކުޑަކުދިންގެ މެދުގައި އެންމެ މަޝްހޫރު ޔޯގަޓްކަން ފާހަގަކުރައްވާފައެވެ.\nޕަސްކާލް ޔޯގަޓް ރާއްޖޭގެ މާކެޓަށް ތައާރަފް ކުރިތާ 10 އަހަރު ފުރިފައި ވާއިރު ޕަސްކާލް ޔޯގަޓަކީ މިހާރު ރާއްޖޭގެ އެންމެ މަގްބޫލްޔޯގަޓް ބްރޭންޑެވެ.\nޕަސްކާލް ޔޯގަޓް ރާއްޖެ އެތެރެކޮށް މާކެޓް ކުރަނީ ސޯސަން ފިހާރައިންނެވެ. ޕަސްކާލް ރާއްޖޭގެ މާކެޓަށް 2008 ވަނަ އަހަރު ތައާރަފް ކޮށްފައި ވާއިރު، 2011 ވަނަ އަހަރާ ހަމައަށް، ސޯސަން ފިހާރައިން އަހަރެއްގެ މައްޗަށް އެތެރެކުރަނީ ޕަސްކާލް ޔޯގަޓުގެ ދެ ކޮންޓެއިނަރެވެ. ނަމަވެސް މިހާރު މަހެއްގެ މައްޗަށް 40 ފޫޓުގެ ދެ ކޮންޓެއިނަރު ސޯސަން ފިހާރައިން ރާއްޖެއަށް އެތެރެކުރެއެވެ.\nޔޯގަޓްގެ އިތުރުން ޕަސްކާލްގެ އިތުރު އުފެއްދުންތައް ވެސް މާކެޓަށް ތައާރަފްކުރުމުގެ ވިސްނުން ގެންގުޅޭ ކަމަށް ޕަސްކާލްގެ އެކްސްޕޯޓް މެނޭޖަރ ޚަވިއަރ ޕަލަމިނޯ ވިދާޅުވިއެވެ.\nޕަސްކާލް ޔޯގަޓަކީ ސްޕެއިންގެ ގައުމީ ފުޓުބޯޅަ ޓީމް އަދި މަޝްހޫރު ފުޓުބޯޅަ ޓީމް ރިއާލް މެޑްރިޑް ގެ އޮފިޝަލް ޑްރިންކްއެވެ.\nއެންމެ ފުޅާ ދާއިރާއެއްގައި ޕަސްކާލްގެ ވިޔަފާރި ކުރާ 10 ގައުމުގެ ތެރޭގައި ރާއްޖެ ހިމެނެއެވެ.


Avahteri Ehge Rape Ge Shikaarakah Vi2Aharuge Kujjaku Maraa Hanguraama Kuranee - Vaguthu\nއަވަށްޓެރިއެއްގެ ރޭޕުގެ ޝިކާރައަކަށްވި ދެ އަހަރުގެ ކުއްޖަކު މަރާ ހަނގުރާމަކުރަނީ\nއަވަށްތެރި އިންޑިޔާގައި، އުމުރުން ދެ އަހަރުގެ ކުއްޖަކު ރޭޕުކުރި މައްސަލައެއް ފެންމަތިވެއްޖެއެވެ. ރޭޕުކޮށްފައިވާ މި ކުއްޖާގެ ޞީއްޙީ ޙާލަތު ވަރަށް ދަށްކަމަށާއި އަދި އެކުއްޖާއަށް ހޮސްޕިޓަލުގައި ފަރުވާ ދެމުންދާކަމަށްވެސް މައުލޫމާތު ލިބެއެވެ.\nއިންޑިޔާގެ ނޫސްތަކުން ބުނާގޮތުގައި އުމުރުން އެންމެ ދެ އަހަރުގެ މި ކުޑަ ކުއްޖާ ރޭޕުކޮށްފައިވަނީ އެކުއްޖާގެ އަވަށްޓެރި އެކެވެ. އެމީހާ މި ކުއްޖާ ގެންގޮސް މިކަން ކޮށްފައިވަނީ ގޭގެ ކައިރީގައި މަގުމަތީގައި ކުޅެން ހުއްޓާކަމަށްވެސް އެޤައުމުގެ މީޑިޔާތަކުން މިއަދު ބުނެފައިވެއެވެ.\nނޫސްތަކުން އިތުރަށް ބުނެފައިވާ ގޮތުގައި މި މީހާ، އެކުއްޖާ ރޭޕުކުރި ފަޅާ އަރާފައިވަނީ، މި ލަދުވެތި ޢަމަލު ހިންގަމުން ދަނިކޮށް ކުޑަ ކުއްޖާ ރޯ އަޑު، އެސަރަޙައްދުގައި ދިރިއުޅޭ އެހެން މީހުންނަށް އިވުމުންނެވެ. މީހުންނަށް އަޑު އިވުމުން، އެމީހުން އެގެއަށް ގޮސް ކުއްޖާވަނީ ސަލާމަތްކޮށްފައެވެ.\nކުއްޖާ ސަލާމަތްކުރުމަށްފަހު ފުލުހުންނަށް މައްސަލަ ހުށަހެޅިއެވެ. އަދި، ފުލުހުންވަނީ މި މީހާ ފުލުހުންގެ ބެލުމުގެ ދަށަށް ގެންގޮސްފައެވެ. އަދި، ހާލު ދެރެވަފައިވާ ކުޑަކުއްޖާ ހޮސްޕިޓަލަށް ގެންގޮސް ފަރުވާ ދޭން ފަށާފައިވާކަމަށްވެސް އެޤައުމުގެ ނޫސްތަކުން މިއަދު ބުނެފައިވެއެވެ.\nނޫސްތަކުން އިތުރަށް ރިޕޯޓުކޮށްފައިވާ ގޮތުން، މި ޢަމަލު ހިންގާފައިވަނީ ކޮން އުމުރެއްގެ ކާކުކަމެއް، ފުލުހުން ނުވަތަ އެފަދަ ރަސްމީ އެއްވެސް ފަރާތަކުން ހާމަކޮށްފައި ނުވެއެވެ. އެހެންނަމަވެސް، މި މީހާ ހައްޔަރުކޮށްފައިވަނީ ކޮން ޤާނޫނެއްގެ ދަށުންކަން، ފުލުހުން ހާމަކޮށްފައިވާކަމަށްވެސް އެފަރާތްތަކުން ބުނެފައިވެއެވެ.\nމީގެއިތުރުންވެސް ބައެއް ނޫސްތަކުން ބުނެފައިވާ ގޮތުގައި މި ޢަމަލު ހިންގާފައިވާ މީހާ ހައްޔަރުކޮށްފައި ހުރި މީހާ ހުރި ޕޮލިސް ސްޓޭޝަނުގެ ބޭރަށް އެތައް ބަޔަކު އެއްވެ، އެމީހާއާ ދެކޮޅަށް އަޑު އުފުލައި، ގާ އުކާފައިވެއެވެ. އަދި، އެމީހާއަށް އަދަބު ދިނުމަށް، އާއްމު ރައްޔިތުންނާ ހަވާލުކުރުމަށްވެސް އެތައް ފަރާތަކުން ގޮވާލާފައިވެއެވެ.\nޖުލައި 11, 2018 23:52\nމޯދީ އުޅެބަލަ ގެރިޔަށް އައިޑީކާޑު ހައްދަން މީހުންގެ ޅަދަރިން ދުނިޔޭގައި އުޅެން ދޫކޮށްލާފައި. މިވަރު މީހުން އެހެން ގައުމުތަކަށް ފާޑު ކިޔާއިރު މުންޑު ކުމާރު ލަދެއްނުގަނޭ..